श्रीसुरेश्वराचार्यकृत

तैत्तिरीयोपनिषद्भाष्यवार्तिक

शिक्षावल्ली

सत्यं ज्ञानमनन्तमेकममलं ध्वस्तान्धकारं परं

निर्द्वैतं हृदि पद्ममध्यनिलयं निःशेषधीसाक्षिणम् ।

वेदान्तोपनिविष्टबोधविषयं प्रत्यक्तया योगिनां

भक्त्या तं प्रणीपत्य वेदशिरसो वक्ष्यामि सद्वार्तिकम् ॥१॥

यस्येदं सकलामलेन्दुकिरणप्रख्यैर्यशोरश्मिभि

र्व्याप्तं यश्च कृपालुतापरवशश्चक्रे हितं दुःखिनाम् ।

यद्वाणीकुलिशावरुग्णामतयः पेतुर्दिशस्तार्किका

भक्त्या पूज्यतमं प्रणम्य तमहं तद्भाष्यनीतौ यते ॥२॥

तैत्तिरीयकसारस्य मयाऽऽचार्यप्रसादतः ।

विस्पष्टार्थरुचीनां हि व्याख्येयं संप्रणीयते ॥३॥

दुरितक्षयहेतूनि नित्यानि ब्राह्मणो ययुः ।

काम्यानि चेह कर्माणि दृष्टादृष्टफलानि तु ॥४॥

विद्या प्रस्तूयतेऽथोर्ध्वं यथाभूतार्थबोधिनी ।

कर्मोपादानहेतूंस्तान्सैवोच्छेत्तुमलं यतः ॥५॥

स यथाकाम इत्येवं योऽकामश्चेति सादरम् ।

कामाकामैकहेतू नो बन्धमोक्षौ श्रुतिर्जगौ ॥६॥

अपविद्धद्वये तत्त्वे सर्वदैवात्मरूपके ।

विपर्ययोऽनभिज्ञानात्ततः कामः क्रियास्ततः ॥७॥

यदज्ञानात्प्रवृत्तिर्या तज्ज्ञानात्सा कुतो भवेत् ।

तस्मात्सर्वप्रवृत्तीनामलं विद्योपशान्तये ॥८॥

मोक्षार्थी न प्रवर्तेत तत्र काम्यनषिद्धयोः ।

नित्यनैमित्तिके कुर्यात्प्रत्यवायजिहासया ॥९॥

इति मीमांसकम्मन्यैः कर्मोक्तं मोक्षसाधनम् ।

प्रत्याख्यायाऽऽत्मविज्ञानं तत्र न्यायेन निर्णयः ॥१०॥

नैतदेवं भवेन्न्याय्यं विरुद्धफलदायिनाम् ।

संभवात्कर्मणां पुंसो भूयसां शास्त्रदर्शनात् ॥११॥

अनारब्धफलानीह सन्ति कर्माणि कोटिशः ।

तद्य इहेति वचसो गम्यतां कर्मणां स्थितिः ॥१२॥

न चैकदेहे भोगोऽस्ति ब्रह्महत्याश्वमेधयोः ।

विरुद्धफलहेतुत्वान्मूढसात्विकदेहयोः ॥१३॥

सप्तजन्मानुगं कार्यमेकस्यापीह कर्मणः ।

श्रूयते धर्मशास्त्रेषु किमुतानेककर्मणाम् ॥१४॥

अनारब्धेष्टकार्याणां नित्यं चेदूध्वस्तये मतम् ।

नैवं स्वात्माक्रियाहेतुं यतोऽनर्थं निहन्ति तत् ॥१५॥

पापस्य कर्मणः कार्यं प्रत्यवायगिरोच्यते ।

नित्यैर्विरोधात्तद्धानिर्न त्विष्टफलदायिनः ॥१६॥

कामश्च कर्मणो हेतुस्तस्योच्छित्तेर्न संभवः ।

प्रत्यग्बोधमृते यस्मादसम्यगिदमुच्यते ॥१७॥

यदूध्यनात्मफलं तस्मै कर्म सर्वं विधीयते ।

आप्तत्वादात्मनः कर्म नैव स्यादाप्तये ततः ॥१८॥

नित्यानां चाक्रियाऽभावः प्रत्यवायस्ततः कुतः ।

न ह्यभावाद्भवेद्भावो मानं यस्मान्न विद्यते ॥१९॥

पूर्वोपचितकर्मभ्यस्तस्मात्कर्तारमेति या ।

प्रत्यवायक्रिया तस्या लक्षणार्थः शता भवेत् ॥२०॥

नित्यानामक्रिया यस्माल्लक्षयित्वैति सत्वरा ।

प्रत्यवायक्रियां तस्माल्लक्षणार्थे शता भवेत् ॥२१॥

सर्वप्रमाणकोपः स्यादभावाद्भावसंभवे ।

तस्मादयत्नतः स्थानमात्मनीत्यतिपेलवम् ॥२२॥

निर्धूतातिशया प्रीतिः कर्महेतुरिति त्वया ।

यदभाणि तदन्याय्यं यथा तदभिधीयते ॥२३॥

मुक्तेः कौटस्थ्यरूपत्वान्न तस्याः कर्म साधनम् ।

स्वर्गादिवदनित्या स्याद्यदि स्यात्कर्मणः फलम् ॥२४॥

अनित्यफलदायित्वं ज्ञानहीनस्य कर्मणः ।

कूटस्थफलदायित्वं विद्येतस्येति चेन्मतम् ॥२५॥

नैवमारभ्यमाणस्य ह्यनित्यत्वसमन्वयात् ।

न च प्राप्तमनित्यत्वं विद्या वारयितुं क्षमा ॥२६॥

प्रध्वंसाभाववच्चेत्स्यात् कर्मकार्यमपि ध्रुवम् ।

भावात्मकत्वान्मोक्षस्य नैवमप्युपपद्यते ॥२७॥

कार्यं प्रध्वंसतोऽन्यद्यत्तदनित्यं क्रियोत्थितेः ।

घटादिवत्प्रतिज्ञायां विशिष्टत्वाददोषता ॥२८॥

प्रध्वंसाच्छकलादि स्यात्तच्चानित्यं घटादिवत् ।

कल्पनामात्रतोऽभावो नैवारभ्यः स कर्मभिः ॥२९॥

आविर्भावतिरोभावैर्धर्मिण्यां मृदि सर्वदा ।

धर्मा घटादयः सर्वे वर्तन्ते न त्वभावगाः ॥३०॥

नास्त्यभावस्य सम्बन्धः क्रियया वा गुणेन वा ।

निरात्मकत्वान्नैवालं संबद्धुं केनचित् क्वचित् ॥३१॥

तस्मात्स्यात्कल्पनामात्रो व्यवहारप्रसिद्धये ।

प्रध्वंसादिरभावोऽयं शिलापुत्रादिवन्मृषा ॥३२॥

तस्मादविद्याव्युच्छित्तौ स्यादवस्थानमात्मनि ।

न चाविद्याप्रहाणं स्याद्ब्रह्मविद्यामृते क्वचित् ॥३३॥

तस्माद्विद्याप्तये ज्ञेया प्रारब्धोपनिषत्परा ।

सैवाविद्यापनुत्त्यर्था विद्या चैवात्मगामिनी ॥३४॥

विद्यासंशीलिनां यस्माद् गर्भजन्माद्यशेषतः ।

उपमृद्नाति विद्येयं तस्मादुपनिषद् भवेत् ॥३५॥

उपेत्य वा निषण्णं तच्छ्रेय आत्यन्तिकं यतः ।

तस्मादुपनिषज्ज्ञेया ग्रन्थस्तु स्यात्तदर्थतः ॥३६॥

प्राणवृत्तेस्तथा चाह्नो देवता याऽभिमानिनी ।

मित्रः शं नः सुखं भूयादिति ब्रह्मेह याच्यते ॥३७॥

रात्रेरपानवृत्तेश्च वरुणश्चाभिमानभाक् ।

शं नो भवतु सर्वत्र चक्षुस्थश्चार्यमा रविः ॥३८॥

बले तु भगवानिन्द्रो वाचि बुद्धौ बृहस्पतिः ।

विष्णुश्चोरुक्रमः शं नो विस्तीर्णक्रमणो ह्यसौ ॥३९॥

अध्यात्मदेवताः सर्वा मित्राद्याः शं भवन्तु नः ।

सुखकृत्सु हि तासु स्याद् विघ्नोपशमनं ध्रुवम् ॥४०॥

श्रवणं धारणं चैवमुपयोगश्च सिद्ध्यति ।

ज्ञानस्याप्रतिबन्धेन प्रार्थनीयमतो भवेत् ॥४१॥

ब्रह्मविद्योपसर्गाणां शान्त्यर्थं वायुरूपिणे ।

ब्रह्मजिज्ञासुना कार्ये नमस्कारोक्तिकर्मणी ॥४२॥

सर्वक्रियाफलानां हि ब्रह्माधीनत्वहेतुतः ।

वायवे ब्रह्मणे तस्मै प्रह्वीभावोऽस्तु सर्वदा ॥४३॥

परोक्ष्येण नमस्कृत्य प्रत्यक्षेण नमस्क्रिया ।

परोक्षसाक्षाद्रूपाभ्यां वायुरेवाभिधीयते ॥४४॥

प्रत्यक्षं ब्रह्म हे वायो त्वमेवासीति संस्तुतिः ।

त्वामेवातो वदिष्यामि साक्षात्त्वमुपलभ्यसे ॥४५॥

यथाशास्त्रं यथाकार्यं बुद्धौ सुपरिनिश्चितम् ।

ऋतं तत्त्वदधीनत्वाद् वदिष्यामीति संगतिः ॥४६॥

प्रयोगस्थं तदेवर्तं सत्यमित्यभिधीयते ।

तदपि त्वदधीनत्वाद् वदिष्याम्येव सांप्रतम् ॥४७॥

विद्यार्थिना स्तुतं सन्मां ब्रह्मावतु गुरुं च मे ।

विद्याग्रहणवक्तृत्वशक्तिभ्यां नौ सदाऽवतु ॥४८॥

विद्याप्राप्त्युपसर्गाणां त्रिः शान्तिरभिधीयते ।

आचार्यशिष्ययोस्तस्यां ब्रह्म ज्ञातुं हि शक्यते ॥४९॥

अर्थज्ञानप्रधानत्वाद् वेदान्तानां विपश्चिताम् ।

पाठे त्वयत्नो मा प्रापदिति शिक्षाऽभिधीयते ॥५०॥

शिक्ष्यते ज्ञायते साक्षाद् वर्णाद्युच्चारणं यया ।

स्याद्वा कर्मणि शिक्षेति व्याख्यास्यामोऽधुना तु ताम् ॥५१॥

अकारादिभवेद्वर्ण उदात्तादिः स्वरस्तथा ।

ह्रस्वदीर्घप्लुता मात्राः प्रयत्नश्च बलं स्मृतम् ॥५२॥

समता साम वर्णानां वैषम्यस्य विवर्जनम् ।

संतानः संहिता तु स्यादिति शिक्षोपदिश्यते ॥५३॥

इति प्रथमोऽनुवाकः ॥१॥

सूक्ष्मार्थानुप्रवेशाय बहिष्प्रवणचेतसाम् ।

संहिताविषयं तावत्स्थूलोपासनमुच्यते ॥५४॥

संहितादिनिमित्तं यद्यशस्तन्नौ सहास्त्विति ।

आचार्यशिष्ययोस्तद्वद् ब्रह्मवर्चसमावयोः ॥५५॥

यशः ख्यातिः प्रकाशः स्याद् वृत्तस्वाध्यायहेतुजम् ।

ब्रह्मवर्चसमित्याहुस्तेजो यत्तन्निबन्धनम् ॥५६॥

शिष्यस्याशीरियं ज्ञेया नाचार्यस्य कृतार्थतः ।

अनाप्तपुरुषार्थानामाशीर्वादो हि युज्यते ॥५७॥

वेदाध्ययनविज्ञानादनन्तरमिदं यतः ।

नेदीयः संहिताज्ञानमतस्तदभिधीयते ॥५८॥

संहिताविषयं ज्ञानमिहोपनिषदुच्यते ।

पञ्चाधिकरणां तां तु व्याख्यास्यामोऽधुना स्फुटम् ॥५९॥

अधिलोकमधिज्योतिरधिविद्यमधिप्रजम् ।

अध्यात्मं चेति लोकादेर्महत्त्वात्तद्विदो जगुः ।

ता महासंहिताः सर्वा इति ता य उपासते ॥६०॥

दृष्तिक्रमविधानार्थास्त्वथशब्दा अमी स्मृताः ।

लोकादीनधिकृत्योक्तेरधिलोकाद्यतो भवेत् ॥६१॥

पृथिव्यग्निरथाचार्यो माता या चाधरा हनुः ।

पूर्वं स्यात्संहितारूपं दिवादित्याद्यथोत्तरम् ॥६२॥

पूर्वो वर्णः पूर्वरूपमुत्तरश्चोत्तरं स्मृतम् ॥६३॥

संहिताया इति ज्ञेयं ततोऽन्या काऽत्र संहिता ।

सन्धिः स्यान्मध्यं छिद्रमाकाशादिस्तथैव च ॥६४॥

संधत्ते येन संधानं वाय्वादिरिह कीर्त्यते ।

इतीमा इति वाक्येन प्रदर्श्यन्ते यथोदिताः ॥६५॥

वेदोपास्ते तु यस्त्वेताः फलं तस्येदमुच्यते ।

शास्त्रार्पितधियोपेत्य ह्यातादात्म्याभिमानतः ।

चिरासनं भवेदर्थे तदुपासनमुच्यते ॥६६॥

सन्धीयतेऽसौ स्वर्गान्तैः प्रजादिभिरसंशयम् ।

महतीः संहिता वेद यो यथोक्ताः समाहितः ॥६७॥

इति द्वितीयोऽनुवाकः ॥२॥

यश्चन्दसामितिज्ञानं मेधाकामस्य भण्यते ।

आवहन्तीति तद्वत्स्याच्छ्रीकामस्येह लिङ्गतः ॥६८॥

छन्दःशब्दस्त्रयो वेदास्तत्प्रधानत्वकारणात् ।

ऋषभो विश्वरूपश्च सर्ववाग्व्याप्तिकारणात् ॥६९॥

अमृतेभ्योऽसौ वेदेभ्यः प्रतिभातः प्रजापतेः ।

ओंकारस्य हि नित्यत्वान्नाञ्जसोत्पत्तिरुच्यते ॥७०॥

ओंकारः सर्वकामेशः स इन्द्रः परमेश्वरः ।

मेधया प्रज्ञया मां स स्पृणोतु प्रीणयत्विति ॥७१॥

अमृतत्वैकहेतोः स्यामात्मज्ञानस्य धारणः ॥७२॥

विचक्षणं च मे भूयाच्छरीरं देव सर्वदा ।

मनःप्रह्लादिनी मे स्याज्जिह्वा मधुरभाषिणी ॥७३॥

कर्णाभ्यां चैव वेदार्थं भूरि विश्रुणुयामहम् ।

ब्रह्मणश्चासि कोशस्त्वमसेरिव परात्मनः ॥७४॥

अपविद्धैषणा यस्मात्त्वयि पश्यन्ति तत्परम् ।

अभिधानप्रतीकत्वद्वारेणास्योपलब्धये ।

त्वमेव हेतुतां यासि तस्मात्कोशस्त्वमुच्यसे ॥७५॥

लौकिकप्रज्ञया यस्मान्मेधया पिहितस्ततः ।

नोपासते पराक्चित्तास्त्वां देवममृतप्रदम् ॥७६ ॥

रागद्वेषादिहेतुभ्यः श्रुतं गोपाय मे प्रभो ।

येन श्रुतेन सम्पन्नस्त्वामेव प्रविशाम्यहम् ॥७७॥

प्रापयन्त्यावहन्तीति विस्तारार्थोत्तरा क्रिया ॥७८ ॥

कुर्वाणामुभयं देव चिरमावह मे श्रियम् ।

ततो वेदार्थविज्ञानादन्नपानान्तदायिनीम् ॥७९॥

लोमशां पशुभिर्युक्तां प्रत्येकं सर्वदेति च ।

मन्त्रान्तज्ञापनार्थाय स्वाहाकारोऽयमुच्यते ॥८०॥

तथैव चोत्तरत्रापि स्वाहा तत्सम्भवाद्भवेत् ।

दैवेन मानुषेणैव वित्तेनाऽऽमुत्रिकैहिकम् ।

कर्म कर्तुमलं यस्मात्प्रार्थ्यते तेन तद्द्वयम् ॥८१॥

आयन्तूद्दिश्य मां सर्व अधीतिश्रवणार्थिनः ॥८२॥

प्रकृष्टार्थं प्र मायान्तु यत्नतो ब्रह्मचारिणः ।

संभूय कोटिशश्चैव मामेवायन्तु सत्वराः ॥८३॥

जनेऽसानि यशश्चेति पूर्वस्यैतत्प्रयोजनम् ।

वस्यसोऽहं सकाशाच्च श्रेयान्स्यां गुणातोऽधिकः ।

वसीयसो वस्यस इतीलोपश्छान्दसो भवेत् ॥८४॥

ईयसुन्वसितुर्वास्यात्स्याद्वा वसुमतः परः ।

अभीष्टोऽतिशयो यस्मात्सजातीयाद् गुणोन्नतेः ॥८५॥

ब्रह्मणः कोशभूतं त्वां भगवन्प्रविशाम्यहम् ।

मां च सर्वात्मभावेन प्रविशेश प्रसीद मे ॥८६॥

ऐकात्म्यमावयोरस्तु भेदहेतुं विनाशय ।

अनन्तभेदे त्वय्येव निमृजे दुष्कृतं ततः ॥८७॥

द्रुतमापो यथा यन्ति निम्नेन मकरालयम् ।

तथैवायन्तु मां सर्वे समन्ताद् ब्रह्मचारिणः ॥८८॥

यस्मिन्नहानि जीर्यन्ते सोऽब्दोऽहर्जर उच्यते ।

अहर्जरे यथा मासा यन्ति संवत्सरात्मनि ॥८९॥

आसन्नगृहपर्यायः प्रतिवेश इहोच्यते ।

प्रतिवेश इवासि त्वं सर्वदुःखापनोदकृत् ॥९०॥

प्रतिप्राणिप्रवेशाद्वा प्रतिवेशोऽसि कीर्त्यसे ।

मां प्रत्यतः प्रभाहि त्वं प्र मा पद्यस्व चाञ्जसा ॥९१॥

इति तृतीयोऽनुवाकः ॥३॥

उपासनमथेदानीं व्याहृत्यात्मन उच्यते ।

स्वाराज्यफलसिद्ध्यर्थं महिमाऽतोऽस्य कीर्त्यते ॥९२॥

भूर्भुवः स्वरिति ज्ञेयाः प्रसिद्धा व्याहृतीर्नरैः ।

तिस्रस्तासां चतुर्थीं तु मह इत्यृषिरभ्यधात् ॥९३॥

महाचमसगोत्रत्वाद् गोत्रार्थस्तद्धितो भवेत् ।

महाचमस्योऽतः साक्षान्महो वेदयते पराम् ॥९४॥

उपासनाङ्गतार्थोऽयमृषिनामग्रहो भवेत् ।

आर्षेयस्मृतिसंमिश्रमुपासनमिहोच्यते ॥९५॥

चतुर्थी व्याहृतिर्येयं ब्रह्मेत्येवमुपास्यताम् ।

महत्त्वाद् ब्रह्म सा ज्ञेया आत्मा चाप्नोति येन सा ॥९६॥

आदित्यचन्द्रब्रह्मान्नभूतेन व्यापिना यतः ॥९७॥

लोकदेवादयो व्याप्ता आत्मा तेन महो भवेत् ।

देवताग्रहणं चात्र परिशिष्टोपलक्षणम् ॥९८॥

लोका देवास्तथा वेदाः प्राणाश्चाङ्गानि सर्वशः ।

मह इत्यस्य ज्ञेयानि व्याहृत्यात्मन एव हि ॥९९॥

महीयन्ते यतः सर्व आदित्याद्यात्मना परे ।

मह इत्येवमुक्तेन तस्मादात्मा भवेन्महः ॥१००॥

आत्मना हि महीयन्ते हस्ताद्यङ्गानि सर्वशः ।

यथा लोकादयस्तद्वदादित्याद्यात्मनैधिताः ॥१०१॥

अयं लोकोऽग्निरृग्वेदः प्राणश्चेति चतुर्विधा ।

भूरिति व्याहृतिर्ज्ञेया तथैवान्या यथाक्रमम् ॥१०२॥

अन्तरिक्षं च वायुश्च साम चापान एव च ।

चतुर्धा भुव इत्येषा द्वितीया व्याहृतिर्मता ॥१०३॥

द्यौरादित्यो यजुश्चेति व्यानश्चेति चतुर्थ्यपि ।

महश्चेति पुरा प्रोक्ता चतस्रः स्युश्चतुर्विधाः ॥१०४॥

उक्तानां पुनरुक्तिः स्यादुपासानियियंसया ।

यथोक्ता व्याहृतिरेतावेदोपास्ते तु यो नरः ।

स वेद सकलं ब्रह्म वक्ष्यमाणविशेषणम् ॥१०५॥

ब्रह्म वेद स इत्येवं पुनरुक्तं किमुच्यते ।

वक्ष्यमाणानुवाकार्थविवक्षुत्वाददोषता ॥१०६॥

स य एषोऽतरित्यादि वक्ष्यमाणानुवाकगम् ।

वस्तूपास्यमिहैवेति स वेदेति पुनर्वचः ॥१०७॥

एकवाक्यत्वमेतस्माद् द्वयोरप्यनुवाकयोः ॥१०८॥

लोका देवादयश्चास्मा उपासित्रे यथाबलम् ।

बलिं भोगं प्रयच्छन्ति फलमेतदुपासितुः ॥१०९॥

इति चतुर्थोऽनुवाकः ॥४॥

तिस्रो व्याहृतयो यस्य ब्रह्मणोऽङ्गान्यवादिषम् ।

स्थानादिसिद्धये तस्य परः सन्दर्भ उच्यते ॥११०॥

स यः परोक्षनिर्दिष्टः प्रत्यक्षेण स दर्श्यते ।

अन्तर्हृदय आकाशे पश्यात्मानं त्वमात्मना ॥१११॥

पद्माकारो हि मांसस्य खण्डो हृदयमुच्यते ।

आकाशस्तस्य मध्ये यो बुद्धेरायतनं सदा ।

तस्मिन्स पुरुषो ज्ञेयो मनोमय इहाञ्जसा ॥११२॥

शशिस्थराहुवत्साक्षान्मस्येवोपलभ्यते ॥११३॥

मनुते मनसा यस्मात्तेनायं स्यान्मनोमयः ।

स्याद्वा तदभिमानित्वात्तल्लिङ्गात्तन्मयः स्मृतः ॥११४॥

अमृतोऽमरणधर्मा स्याद्धिरण्यं ज्योतिरुच्यते ।

तन्मयोऽयं पुमान्ध्येयस्तत्प्राप्तौ द्वारथोच्यते ॥११५॥

ऊर्ध्वं प्रवृत्ता नाड्येका सुषुम्ना हृदयादधि ।

गत्वा तालुकयोर्विद्वान् मध्येनोदानगर्भया ॥११६॥

स्तनवल्लम्बते कण्ठे मांसखण्डस्त्वधोमुखः ।

इन्द्रस्यासौ सृतिर्ज्ञेया रेचकेन तया व्रजेत् ॥११७॥

तया गत्वाऽथ यायात्स यत्केशान्तो विवर्तते ।

भित्त्वा शिरःकपाले द्वे भूरित्यग्निं प्रपद्यते ॥११८॥

द्वितीययाऽथ व्याहृत्या वायौ संप्रतितिष्ठति ।

आदित्ये सुवरित्येवं लोकेशे प्रतितिष्ठिति ॥११९॥

स्थित्वैवमङ्गभूतेषु प्रतितिष्ठत्यथाङ्गिनि ।

मह इत्यात्मनि स्थित्वा स्वाराज्यं प्रतिपद्यते ॥१२०॥

नान्यो राजाऽस्ति यस्येह राजा यः स्वयमेव तु ।

स स्वराट् तस्य भावश्च स्वाराज्यमिह कीर्त्यते ॥१२१॥

मनोगीश्चक्षुषां चैव श्रोत्रविज्ञानयोरपि ।

आप्नोति पर्युपासीनः स्वाराज्यं नात्र संशयः ।

तत एतत्फलं दिव्यं यथोक्तोपासनाद्भवेत् ॥१२२॥

व्याहृत्यात्मन एतस्य रूपसंक्लृप्तयेऽधुना ।

उपासनविधित्सायै परो ग्रन्थोऽवतार्यते ॥१२३॥

वियद्देहमिदं ब्रह्म वियत्सदृशमेव वा ।

मूर्तामूर्तस्वभावं च त्रैलोक्याद्यात्मतो भवेत् ॥१२४ ॥

इन्द्रियारमणं चैव मन आनन्दमेव च ।

शान्त्या समृद्धमत्यर्थं ब्रह्मैतदमृतं परम् ॥१२५॥

प्राचीनयोग्योपास्स्वैतद् यथाव्याख्यातलक्षणम् ।

माहाचमस्य आचार्य अन्तेवासिनमुक्तवान् ॥१२६॥

इति पञ्चमोऽनुवाकः ॥५॥

पाङ्क्तस्वरूपेणैतस्य भूयोऽप्यन्यदुपासनम् ।

उदारफलसिद्ध्यर्थं पृथिवीत्युच्यतेऽधुना ॥१२७॥

पञ्चभिर्यत आरब्धं जगत्पाङ्क्तमतो भवेत् ।

यज्ञः क्लृप्तो भवेदेवं पाङ्क्तो यज्ञ इति श्रुतिः ॥१२८॥

यज्ञेन परिक्लृप्तेन त्रैलोक्यात्मानमश्नुते ।

पाङ्क्तत्वसिद्धये तस्मादारब्धैषा परा श्रुतिः ॥१२९॥

दिगन्तं लोकपाङ्क्तं स्यान्नक्षत्रान्तं च दैवतम् ।

आत्मान्तं भूतपाङ्क्तं च विराडात्माधिकारतः ॥१३०॥

उपलक्षणमेतत्स्याद्देवतालोकपाङ्क्तयोः ।

अधिभूतमिति वक्ष्यामोऽथाध्यात्ममतः परम् ॥१३१॥

वायुपाङ्क्तं समानान्तं त्वगन्तं चैन्द्रियं तथा ।

चर्मादि धातुपाङ्क्तं च विश्वमेतावदुच्यते ॥१३२॥

पाङ्क्तमेव जगत्सर्वमिति दृष्ट्वाऽभ्यधादृषिः ।

पाङ्क्तं वा इदमाब्रह्मस्तम्बं नान्यदिति स्म ह ॥१३३॥

आध्यात्मिकेन पाङ्क्तेन संख्यासामान्यकारणात् ।

बलयत्यात्मभावेन पाङ्क्तं बाह्यमशेषतः ॥१३४॥

इति षष्ठोऽनुवाकः ॥६॥

सर्वोपासनशेषस्य प्रणवस्याधुनोच्यते ।

उपासनमलं यस्माद् ब्रह्मणोः प्राप्तये द्वयोः ॥१३५॥

परस्य ब्रह्मणो यस्मादपरस्य च चोद्यते ।

आलम्बनतया तस्मात्स एवात्राभिधीयते ॥१३६॥

ओमित्येतच्छब्दरूपं ब्रह्मेति मनसा सदा ।

धारयेत्स्तुतये तस्य परो ग्रन्थोऽवतार्यते ॥१३७॥

तद्यथा शङ्कुनेत्येवं सर्वमोमिति युज्यते ।

अभिधानादृते यस्मादभिधेयं न विद्यते ॥१३८॥

अनुज्ञानुकृतिस्तद्वत्सर्वत्रोमिति कीर्त्यते ।

ओश्रावयेत्यनुज्ञाता यत आश्रावयन्ति च ॥१३९॥

प्रसौति ह्यनुजानाति ब्रह्मोमित्येव चर्त्विजः ।

प्रवक्ष्यन्ब्राह्मणो वेदमोमित्येवं प्रयुज्यते ॥१४०॥

उपाप्नवानि ब्रह्मेति स च वेदमवाप्नुयात् ॥१४१॥

परात्मा वा भवेद्ब्रह्म स तदोकारपूर्वकम् ।

प्राप्नोत्येव न सन्देह उपासीतात ओमिति ॥१४२॥

इति सप्तमोऽनुवाकः ॥७॥

यथोक्तोपासनादेव स्वाराज्यफलसंश्रयात् ।

नैष्फल्ये कर्मणां प्राप्ते तत्साफल्यार्थ उत्तरः ॥१४३॥

स्वाध्यायोऽध्ययनं ज्ञेयं तथा चाध्यापनं परम् ।

आधातव्या यथाशास्त्रमग्नयः श्रेयसे तथा ।

होतव्यमगिहोत्रं च कुर्याच्चातिथिपूजनम् ॥१४४॥

तथा संव्यवहारश्च मानुषं स्यादसंशयम् ॥१४५॥

उत्पाद्या च प्रजा योग्या प्रजनं चर्तुसेवनम् ।

निवेशनं सुतस्येह प्रजातिरिति गम्यताम् ॥१४६॥

उक्तेषु व्यापृतेनापि कार्ये एव प्रयत्नतः ।

स्वाध्यायवचने तेन प्रत्येकं च ग्रहस्तयोः ॥१४७॥

वेदार्थबोधनं नास्ति स्वाध्यायेन विना यतः ।

तथा प्रवचनेनातो धर्मार्थं च ग्रहस्तयोः ॥१४८॥

सत्यमेव तु वक्तव्यमिति सत्यवचा जगौ ।

राथीतरो मुनिस्तद्वत्तप एवेत्युवाच ह ॥१४९॥

पुरुशिष्टस्य तनयः कर्तव्यं तु महातपाः ।

मुद्गलस्यात्मजश्चाह कर्तव्ये यत्नमास्थितैः ।

स्वाध्यायप्रवचने एव ते एव तु तपो यतः ॥१५०॥

इत्यष्टमोऽनुवाकः ॥८॥

स्वाध्यायार्थश्च विज्ञेयः अहं वृक्षस्य रेरिवा ।

इत्यादिरुत्तरो ग्रन्थो विशुद्धिर्हि ततो धियः ॥१५१॥

विशुद्धमनसो यस्मात्सम्यग्ज्ञानोदयो भवेत् ।

मन्त्राम्नायोऽयमारब्ध एतस्मात्कारणात्परः ॥१५२॥

उच्छित्तिलक्षणस्याहं विश्वस्य जगतः सदा ।

अस्य संसारवृक्षस्य रेरिवा जनकोऽस्म्यहम् ॥१५३॥

कीर्तिः ख्यातिर्ममज्ञेया गिरेः पृष्ठमिवोच्छ्रिता ।

ऊर्ध्वं तत्कारणं ब्रह्म पवित्रं भवहानतः ॥१५४॥

यस्य सोऽयं भवेदूर्ध्वं पवित्रं पावनं परम् ॥१५५॥

वाजमन्नमिति ज्ञेयं तद्वतीव दिवाकरे ।

स्वमृतं परमं ब्रह्म बुद्धावस्यामहं सदा ॥१५६॥

द्रविणं धनमित्याहुरिह त्वात्मावबोधनम् ।

सवर्चसं सुदीप्तं स्यान्मोक्षामृतफलप्रदम् ॥१५७॥

अक्षितोऽक्षीणारूपत्वाद् वेदानुवचनं त्विदम् ।

त्रिशङ्कोर्ब्रह्मभूतस्य ह्यार्षं संदर्शनं परम् ॥१५८॥

पावनोऽस्य जपः श्रेयान् ब्रह्मज्ञानस्य जन्मने ।

मुमुक्षुः प्रयतस्तस्माज्जपेदेतत्समाहितः ॥१५९॥

कर्मप्रसङ्ग उक्तत्वादयमर्थोऽवसीयते ।

मुमुक्षोस्तत्परस्यैवं श्रौतस्मार्तेषु कर्मसु ।

आर्षं च प्रातिभं ज्ञानमाविर्भवति मोक्षदम् ॥१६०॥

इति नवमोऽनुवाकः ॥९॥

आरम्भो नियमार्थः स्यादात्मज्ञानोदयात्पुरा ।

श्रुतेर्वेदमनूच्येति श्रुतिश्चैवानुशास्ति हि ॥१६१॥

विद्योत्पत्त्यर्थमेतानि कर्तव्यानि मुमुक्षुणा ।

वक्ष्यमाणानि कर्माणि यावदात्मावबोधनम् ॥१६२॥

आत्मज्ञानोदयादूर्ध्वं पुरुषार्थावसानतः ।

स्वतः सिद्धेश्च मोक्षस्य कर्मकाण्डमनर्थकम् ॥१६३॥

तस्मात्सत्त्वविशुद्ध्यर्थं कार्यं कर्म मुमुक्षुभिः ।

प्रागेव ब्रह्मविज्ञानान्नियमेनेति ह श्रुतिः ॥१६४॥

आनर्थक्यापनुत्त्यर्थमृतादीनां पुरा श्रुतिः ।

नियमार्थमिहोक्तिः स्यादात्मज्ञानोदयार्थिनः ॥१६५॥

अध्याप्य निखिलं वेदमन्तेवासिनमादरात् ।

सत्यं वदेत्येवमादि गरीयाननुशास्ति हि ॥१६६॥

यथोपलब्धं यद्वाक्यं हिंसाकल्कविवर्जितम् ।

सर्वधर्मविदः प्राज्ञास्तत्सत्यं प्रतिजानते ॥१६७॥

अग्निहोत्राद्यनुष्ठानं धर्ममाहुर्विपश्चितः ।

प्रमादं मा कृथास्तद्वत्स्वाध्यायं प्रति सर्वदा ॥१६८॥

तथाभिलषितां न्याय्यामाचार्यायाथ दक्षिणाम् ।

दत्त्वा दारांस्त्वमाहृत्य माच्छेत्सीः सुतसंततिम् ॥१६९॥

विस्मृत्याप्यनृतं नित्यं न च वक्तव्यमण्वपि ।

इत्यस्य प्रतिपत्त्यर्थं सत्यादीति पुनर्वचः ॥१७०॥

एवं शिष्टेष्वपि ज्ञेयं प्रसिद्धार्थत्वकारणात् ।

स्पष्टार्थ उत्तरो ग्रन्थः स्वयमेवावगम्यताम् ॥१७१॥

उक्तेभ्योऽन्यानि कर्माणि शिष्टाचारोपगानि तु ।

अनाशंकितदोषाणि त्वया कार्याणि यत्नतः ॥१७२॥

समाशङ्कितदोषाणि शिष्टैराचरितान्यपि ।

सावद्यानि न कार्याणि कर्माणीह कदाचन ॥१७३॥

श्रुतिस्मृत्यविरुद्धानि शिष्टाचारोपगानि च ।

अस्मत्कर्माणि कार्याणि न न विरोधीनि कर्हिचित् ॥१७४॥

अस्मत्तो ब्राह्मणा ये स्युः श्रेयांसः शास्त्रवेदिनः ।

तेषामासनदानेन श्रमापनयनं कुरु ॥१७५॥

तेषामाख्यायिकायां वा न वाच्यं संभ्रमात्त्वया ।

तदुक्तसारं त्वादाय नापकार्यं यथाबलम् ॥१७६॥

श्रद्धयैव हि दातव्यमश्रद्धाभाजनेष्वपि ॥१७७॥

श्रीर्विभूतिस्तया देयं देयं चापि सदा ह्रिया ।

भिया भयेन दातव्यं संविन्मैत्री तयाऽपि च ॥१७८॥

एवं चेद्वर्तमानस्य श्रौतस्मार्तेषु कर्मसु ।

वृत्ते वा विचिकित्सा स्यात्संशयो मतिविभ्रमात् ।

तस्मिन्कर्मणि वृत्ते वा विप्रा ये सूक्ष्मदर्शिनः ॥१७८॥

स्वतन्त्रा अभियुक्ताश्च ऋजवः कामवर्जिताः ।

यथा ते तत्र वर्तन्ते वर्तेथास्त्वं तथैव च ॥१८०॥

तथा शङ्कितदोषेषु यथोक्तमुपपादयेत् ।

आदेशोऽत्र विधिर्ज्ञेय उपदेशः सुताय च ॥१८१॥

रहस्यं सर्ववेदानां वेदोपनिषदुच्यते ।

अनुशासनमीशस्य ज्ञेयमेतत्परात्मनः ॥१८२॥

यस्मादेवमतः सद्भिर्यथोक्तं यत्नमास्थितैः ।

उपासितव्यं कर्तव्यमेवं चैतत्समाचरेत् ॥१८३॥

इति दशमोऽनुवाकः ॥१०॥

प्रमादोत्थादपन्यायाद् गुरुशिष्याभिसंगतेः ।

प्रसक्तो यस्तयोर्द्वेषस्तच्छान्त्यै शान्तिरुच्यते ॥१८४॥

स्याज्ज्ञानं फलवद्यस्माच्छान्तान्तःकरणो गुरौ ।

तस्येश्वरेणानन्त्यत्वाद् भूयः शान्तिरियं ततः ॥१८५॥

भाव्यं तु परिहाराय तत्मामावीदितीरणम् ।

आत्मनो ब्रह्मतां यस्मात्स्वतः सिद्धां प्रवक्ष्यति ॥१८६॥

॥ इति शिक्षाया वार्तिकानि समाप्तानि ॥

ब्रह्मवल्ली

कामादयो यदज्ञानात्तज्ज्ञानात्स्यादकामता ।

अतः परं तदैकात्म्यं वक्ष्यतेऽज्ञानघस्मरम् ॥१॥

नाऽनागतमनैतिह्यं प्रत्यगेकमविक्रियम् ।

अनादेयमहेयं यन्नसस्तस्मै सदादृशे ॥२॥

यावन्त्युपासनान्यादावविरुद्धानि कर्मभिः ।

संहिताविषयादीनि स्युस्तान्यभ्युदयाय तु ॥३॥

न चैतावदवष्टम्भात्कामकर्मोद्भवत्वतः ।

सर्वानर्थेकबीजस्य मोहस्यास्ति निराक्रिया ॥४॥

तस्मात्संसारमूलस्य भृशमुच्छित्तयेऽधुना ।

यथाभूतार्थबोध्यात्मज्ञानं सम्यक्प्रवक्ष्यते ॥५॥

नित्यकर्माद्यनुष्ठानाच्छुद्धान्तःकरणः पुमान् ।

विरक्तश्चाऽऽग्रजाल्लाभात्स्वप्नपुत्रादिलाभवत्॥६॥

प्रत्यक्षागमलिङ्गैर्हि यद्यत्कर्मोद्भवं फलम् ।

तत्क्षयिष्ण्विति विज्ञाय विरक्तो नरकाद्यथा ॥७॥

अपास्ताशेषदोषं यत्सर्वकामनिरासकृत् ।

तदनाप्तं तमोमात्रात्प्रसिद्ध्यैव हि तद्यतः ॥८॥

तदनाप्तिकृदज्ञानध्वस्तयेऽलं न कारकम् ।

प्रत्यग्ज्ञानेऽधिकार्यस्मात्त्यक्तपूर्वोक्तसाधनः ॥९॥

त्याग एव हि सर्वेषां मोक्षसाधनमुत्तमम् ।

त्यजतैव हि तज्ज्ञेयं त्यक्तुः प्रत्यक्परं पदम् ॥१०॥

त्यज धर्ममधर्मं च तथा सत्यानृते अपि ।

न्यासो ब्रह्मेति च प्राह तैत्तिरीयश्रुतिस्तथा ॥११॥

क्षयिण्णु साध्यं विज्ञाय निःशेषं कर्मसाधनम् ।

तत्त्यागसाधनस्तस्मात्प्रत्यज्ञाने प्रवर्तते ॥१२॥

उत्पत्त्यादि स्वतश्चेत्स्यात्कर्मणा किं प्रयोजनम् ।

स्वत एव न चेत्तत्स्याद्वद स्यात्कर्मणाऽत्र किम् ॥१३॥

उत्पत्त्यादौ तु यच्छक्तं हेतुमात्रमपेक्षते ।

कर्मव्यपेक्षा तस्यैव घटोत्पत्तौ मृदो यथा ॥१४॥

नित्यं न भवनं यस्य यस्य वा नित्यभूतता ।

न तस्य क्रियमाणत्वं खपुष्पाकाशयोरिव ॥१५॥

कर्तव्यता न साध्यस्य विदितत्वाद्विधीयते ।

दुःखत्वाच्च न यागस्य ह्युपायस्त्ववबोध्यते ॥१६॥

विजिज्ञासस्व तदिति ब्रह्मज्ञाने प्रवर्तकम् ।

जिज्ञास्यलक्षणोक्तिः स्याद्यतो वा इति च श्रुतिः ॥१७॥

कोशप्रत्यक्प्रवेशेन पूर्वपूर्वप्रहाणतः ।

कारकादिनिषेधेन ह्युपायो ब्रह्मवेदने ॥१८॥

अविद्योद्भूततृष्णेन पुंसा यत्कल्पितं फलम् ।

अनन्तफलसिद्ध्यर्थं तदनूक्तिः प्रवृत्तये ॥१९॥

कर्तुः कर्माणि कार्यार्थमनात्मफलदानि हि ।

पुरोक्तानि यतो नासावन्यथाऽतः प्रवर्तते ॥२०॥

क्षयिष्णु साधनाधीनं फलं बुद्ध्वा वितृष्णतः ।

कामहेतोरनुच्छित्तेरपरात्परमीप्सति ॥२१॥

साध्यसाधनवद्वाक्यं तद्विरुद्धार्थसिद्धये ।

प्राह ब्रह्मविदाप्नोति श्रुतिः प्रत्यक्प्रवेशिनी ॥२२॥

शिखा ते वर्धते वत्स गुडूचीं श्रद्धया पिब ।

मातेव प्रेरयेद्बालं सदसंभाव्यसिद्धये ॥२३॥

साध्यसाधनसम्बन्धात्प्रसक्ता येह दोषधीः ।

सा चैकरूपविज्ञानशिखिप्लुष्टा विनंक्ष्यति ॥२४॥

मा भूदण्वपि मे दुःखं सुख्येव स्यामहं सदा ।

इति स्वतोऽभिलाषोऽयं सत्येव विषये भवेत् ॥२५॥

अज्ञातमोक्षरूपोऽपि कैवल्याय प्रवर्तते ।

अलं यथोक्तकामेद्धधिषणो भवभीषितः ॥२६॥

प्रवृत्तिजनकं यस्मात्सर्वत्रैव प्रयोजनम् ।

श्रुतिर्ब्रह्मविदाप्नोतीत्याह पुंसः प्रलुब्धये ॥२७॥

फलश्रुत्यङ्कुशाकृष्टः श्रवणादौ प्रवर्तते ।

तत्पूर्वकं यतो ज्ञानं श्रुतिश्चैवमभाषत ॥२८॥

लौकिकी वैदिकी वाथ प्रवृत्तिर्येह काचन ।

नर्ते प्रयोजनं यस्मात्तदेवातः प्रवृत्तिकृत् ॥२९॥

ब्रह्मविद् ब्रह्म वेत्तीह यः स आप्नोति तत्परम् ।

सत्यादिलक्षणं ब्रह्म वक्ष्यते तदृचा स्फुटम् ॥३०॥

फलोक्तिः परमाप्नोतीत्याप्ता ब्रह्मविदुच्यते ।

सामर्थ्याद् ब्रह्मविद्या तु परस्यावाप्तिसाधनम् ॥३१॥

स्वर्गं यथाऽग्निहोत्रेण यजमानः प्रसाधयेत् ।

परावाप्तिं तथा कुर्याद् ब्रह्मविद् ब्रह्मविद्यया ॥३२॥

ब्रह्मैवात्र परं ह्राह्यं तज्ज्ञानं नान्यसिद्धये ।

अन्यज्ज्ञानं हि नान्यस्य क्वचिदप्याप्तये यतः ॥३३॥

देशकालादिसंभेदपूर्विकाऽवाप्तिरिष्यते ।

देशकालाद्यभिन्नस्य कथं सेत्युच्यते यथा ।

सर्वात्मनोऽप्यनाप्तिः स्याद्दशमस्येव मोहजा ॥३४॥

पञ्चस्वन्नमयाद्येषु ह्यहमस्मीति विभ्रमात् ॥३५॥

दशमोऽस्मीत्यतो ज्ञानादज्ञानध्वस्तिवर्त्मना ।

दशमाप्तिवदाप्तिः स्याद् ब्रह्मणोऽज्ञानहानतः ॥३६॥

विभिन्नवेत्तृवेद्यादौ गौणं ब्रह्म यतस्ततः ।

अभिन्नवेत्तृवेद्यादि ग्राह्यं मुख्यार्थसिद्धये ॥३७॥

अन्यदृष्टाविवातोऽत्र न नियोगो मनागपि ।

मोहप्रध्वंसमात्रेण निवृत्ते रोगहानिवत् ॥३८॥

कर्तृतां प्रत्यगालिङ्ग्य योऽकर्त्रात्मानमीप्सति ।

उल्कापिशाचं सोऽभ्येति शीतार्थः पावकेच्छया ॥३९॥

करोमीति धिया चेत्तद्ब्रह्मास्मीति हि लभ्यते ।

ब्रूतालाभेऽस्य को हेतुर्न ह्यतोऽन्योऽस्त्यदर्शनात् ॥४०॥

तस्मादविद्यासंभूतकर्तृ प्रत्यगविक्रियम् ।

अविद्यानर्थतत्कार्यप्रत्याख्यानेन बोध्यते ॥४१॥

कर्तृर्ज्ञातुर्हि या दृष्टिः सामान्याद्यर्थसंश्रया ।

तत्प्रत्यगात्मदृष्ट्या तां प्रत्याख्यायाश्नुते परम् ॥४२॥

अशेषानन्दवल्ल्यर्थसूत्रमाद्यमिदं वचः ।

यस्मात्तस्मात्तदर्थस्य ह्याविष्कृदृगुदीर्यते ॥४३॥

विशेषणविशेष्यत्वात्सत्यादीन्यत एव च ।

चत्वार्येकविभक्तीनि नीलरक्तोत्पलादिवत् ॥४४॥

वेद्यत्वेन यतो ब्रह्म प्रधान्येन विवक्षितम् ।

तस्माद्विशेष्यं विज्ञेयं ततोऽन्यत्स्याद्विशेषणम् ॥४५॥

नीलं महत्सुगन्धीति विशिंषन्त्युत्पलं यथा ।

एकाधिकरणान्येवं सत्यादीनि परं महत् ॥४६॥

एवं विभज्यमानं सत्सत्यमित्येवमादिभिः ।

स्वविशेषविरुद्धेभ्यो धर्मिभ्यः स्यान्निराकृतम् ॥४७॥

एवं च सति तज्ज्ञातं यदन्येभ्योऽवधार्यते ।

नीलोत्पलादिवद्ब्रह्म नान्यथाऽनवधारणात् ॥४८॥

ननु व्यभिचरद्वस्तु स्याद्विशेष्यं विशेषणैः ।

ब्रह्मान्तरादृते त्वत्र कुतो ब्रूहि विशेष्यता ॥४९॥

विशेषणविशेष्यत्वे सति दोषः प्रसज्यते ।

लक्ष्यलक्षणतां यातु न दोषोऽत्र मनागपि ॥५०॥

अनेकात्मविशेष्यस्थमागृहीतविशेष्यकम् ।

सजातीयान्निराकर्तृ विशेषणमिहोच्यते ॥५१॥

सामान्येतरसंयुक्तमनेकगुणसंयुतम् ।

संभव्यसंभविगुणं विशेष्यं तत्प्रचक्षते ॥५२॥

विशेष्यान्तरशेषं यस्त्वविशेष्यान्यान्यबुद्धिकृत् ।

परिकल्पितसम्बन्धं लक्षणं भावलक्षणम् ॥५३॥

निरस्यति यथैवैकं तथैवान्यद्विरोधि यत् ।

स्वात्मनैवैकरूपेण लक्ष्यमत्र निगद्यते ॥५४॥

सत्यादयः परार्थत्वादितरेतरनिस्पृहाः ।

एकैकस्त्वत एवैषां विशेष्यार्थेन बध्यते ॥५५॥

सकृत्प्रमितरूपाद्यद्रूपमन्यत्कदाचन ।

नैव प्रपद्यते सत्यं तस्मात्कार्यविलक्षणम् ॥५६॥

यावान्कश्चिद्विकारोऽत्र ब्रह्म तस्मान्निवर्तितम् ।

भजते कारणत्वं तत्तथाऽचैतन्यधर्मकम् ॥५७॥

तद्दोषद्वयनुत्त्यर्थं ज्ञानं ब्रह्मेत्युदीर्यते ।

अनेकार्थाभिसम्बन्धात्किमर्थं ज्ञानमुच्यते ॥५८॥

ब्रह्मणो भेदकं यस्मादानन्त्येन च संगतेः ।

ज्ञप्तिर्ज्ञानमिति न्याय्यमन्यथा दोषदर्शनात् ॥५९॥

तस्मात्सत्यमनन्तं यज्ज्ञानं तदिह गृह्यते ।

भावसाधनमेवातः स्यादेतद्युक्तिदर्शनात् ॥६०॥

ज्ञानं ब्रह्मेति वचनादन्तवत्त्वमवाप तत् ।

ज्ञानस्य लोकिकस्येह ह्यन्तवत्त्वसमन्वयात् ॥६१॥

अतस्तत्प्रतिषेधार्थमनन्तमिति शब्द्यते ।

अन्तः सीमा तथेयत्ता तन्निषेधस्त्वनन्तता ॥६२॥

अनृतादिनिषेधेन सत्यादीनामुपक्षयात् ।

ब्रह्मणश्चाप्रसिद्धत्वान्मिथ्यार्थं चेद्वचो न तत् ॥६३॥

परमार्थमनालिङ्ग्य न दृष्टं वितथं क्वचित् ।

तस्माद्वा वितथं सर्वं परमार्थैकनिष्ठितम् ॥६४॥

पदात्पदार्थबुद्धिर्न उत्पलादौ प्रजायते ।

तदभावधियै नालं पदं वाक्यार्थरूपतः ॥६५॥

प्रतिपद्य पदार्थं हि विरोधात्तद्विरोधिनः ।

पश्चादभावं जानाति वध्यघातकवत्पदात् ॥६६॥

शब्दात्प्रतीयते तावत्संगतिर्धर्मधर्मिणोः ।

मानान्तरादपोहस्तु न शाब्दस्तेन स स्मृतः ॥६७॥

न नीलवदनादाय नीलधीरुपजायते ।

विशेष्यज्ञानमप्येवं नान्तरेण विशेषणम् ॥६८॥

वाक्यार्थानुभवोऽस्माकं नीलादेरुपजायते ।

किं नीलमिति चाकांक्षा सत्येवमुपपद्यते ॥६९॥

प्रत्यक्षतोऽवसेयत्वादेवं सर्वस्य वस्तुनः ।

नैवं साधयितुं शक्यं क्षणिकत्वं कथंचन ॥७०॥

सति कुम्भो न नाशोऽस्ति नाशोऽपि न तदाश्रयः ।

अस्ति चेत्पूर्ववद्धर्मी न नष्टः पूर्ववद् घटः ॥७१॥

इष्तो नाशस्य नाशश्चेदस्तु जीव शतं समाः ।

घटोऽनाशीति मत्पक्षः स च नैवं विहन्यते ॥७२॥

न नाशो हन्ति नष्टारं गन्तारमिव तद्गतिः ।

यस्मिन्सत्येव यः सिध्येन्निरुणाद्धि स तं कथम् ॥७३॥

लक्षणार्थमिदं वाक्यं यस्मात्पूर्वमुदाहृतम् ।

विशेषणाश्रयान्नातः शून्यताऽत्र प्रसज्यते ॥७४॥

विशेषणत्वेऽप्येतेषां लक्षणार्थत्वमात्मनि ।

लक्ष्येऽसति न तादर्थ्यं सत्यादीनां प्रसज्यते ॥७५॥

अतो लक्षणवाचित्वान्न शून्यार्थमिदं वचः ।

विशेष्यत्वेऽपि नैवं स्यात्स्वार्थासंत्यागकारणात् ॥७६॥

स्वार्थेऽसति न सत्यादेर्विशेष्यार्थे नियन्तृता ।

नियम्यार्थनियन्तृत्वं स्वार्थे सत्युपपद्यते ॥७७॥

स्वेनार्थेनार्थवांश्चात्र ब्रह्मशब्दः सहेतरैः ।

तत्रानन्तोऽन्तवद्वस्तुव्यावृत्त्यैव विशेषणम् ॥७८॥

स्वार्थार्पणप्रनाड्यैव परिशिष्टौ विशेषणम् ।

तद्विरोध्यर्थसंत्यागः सामर्थ्यात्स्यान्न शब्दतः ॥७९॥

गुहायां निहितं यस्मादेतस्मादात्मनस्तथा ।

ब्रह्मात्मशब्दयोस्तस्मादैकार्थ्यमवसीयते ॥८०॥

विज्ञानात्मातिरेकेण ज्ञाप्यते ब्रह्म चेत्परम् ।

नियोगगम्यः सन्भेदो वद केन निवार्यते ॥८१॥

न चेदात्मा परं ब्रह्म स्वतः स्यादस्य दुःखिनः ।

नियोगो वाऽभियोगो वा कं विशेषं करिष्यति ॥८२॥

पश्यतः प्रत्यगात्मानमपविद्धान्यवस्तुनः ।

अहं ब्रह्मेति चेज्ज्ञानं शास्त्रादन्यत्परं कथम् ॥८३॥

आत्मनोऽन्यस्य चेद्धर्मा अस्थूलत्वादयो मताः ।

अनात्मत्वेऽस्य किं तैः स्यादात्मत्वेत्वन्यधीह्नुतिः ॥८४॥

यत्साक्षादित्युपक्रम्य य आत्मेत्युपसंहृतेः ।

अन्योन्यार्थसमाप्तेश्च व्यतिरेके त्वसंभवात् ॥८५॥

आत्मैव चेत्परं ब्रह्म भवताऽभ्युपगम्यते ।

आत्मनो ज्ञानकर्तृत्वाज्ज्ञानं स्यात्कर्तृसाधनम् ॥८६॥

पारतन्त्र्यमनित्यत्वं धात्वर्थत्वे प्रसज्यते ।

तर्कशास्त्रप्रसिद्धेश्च कर्तृतैवात्मनो भवेत् ॥८७॥

उच्चैर्बाहुं समुद्धृत्य इत्याहुश्चोद्यचुञ्चवः ।

यथोदितमिदं सर्वं नैतदेवं भवेत्कुतः ॥८८॥

स्वरूपाव्यतिरेकेऽपि कार्यत्वमुपचारतः ।

बुद्ध्युपाश्रयकार्याणि कल्प्यन्तेऽत्राविवेकतः ॥८९॥

स्वरूपमात्मनो ज्ञानं न तस्माद्व्यतिरिच्यते ।

बुद्धेः प्रत्ययकारित्वं तत्साक्षिण्युपचर्यते ॥९०॥

आत्मचैतन्यसंव्याप्ता वृत्तीर्धीः कुरुते यतः ।

चैतन्यालिङ्गिताः सर्वास्तप्तायोविस्फुलिङ्गवत् ॥९१॥

चैतन्यखचितान्दृष्ट्वा प्रत्ययान्बुद्धिकर्तृकान् ।

ज्ञानं क्रियत इत्यज्ञाः कूटस्थमपि मन्वते ॥९२॥

आविर्भावतिरोभावौ बुद्धेर्यत्साक्षिकौ नृणाम् ।

ततोऽन्यं कं समाश्रित्य साक्षिकर्तृत्वमुच्यते ॥९३॥

बुद्धिभावानवच्छिन्नं तादृग्रूपं यथा पुरा ।

बुद्ध्युत्पत्तावपि तथाऽविक्रियं ह्यनुभूयताम् ॥९४॥

कर्तृकार्यावभासित्वात्कर्तृकार्याभिधायिनः ।

लक्षयन्ति परं ब्रह्म नाञ्जसा तत्प्रचक्षते ॥९५॥

यत्तु तद्ब्रह्मणो ज्ञानं सर्वानन्यदविक्रियम् ।

ब्रह्मणोऽव्यतिरिक्तं तत्सर्वप्रत्यक्समाप्तितः ॥९६॥

प्रत्याख्याताखिलानात्मभेदसत्यार्थवाचिना ।

तथैव सत्यशब्देन लक्ष्यते तन्न तूच्यते ॥९७॥

एवं सत्यादयः शब्दाः स्वार्थासंत्यागिनः परम् ।

लक्षयन्ति विरुद्धार्थनिवृत्त्याऽज्ञानहानतः ॥९८॥

निवर्त्यभेदाद्भिन्नोऽर्थोऽसत्याद्यर्थनिवर्तिनाम् ।

सत्यादीनामतः सिद्धवाक्यार्थत्वमात्मनः ॥९९॥

यतो वाचो निवर्तन्ते नेति नेतीति चापरम् ।

एवं सत्यर्थवत्सर्वमन्यथा तदनर्थकम् ॥१००॥

कौटस्थ्यं सत्यमित्युक्तं तद्गुणं ज्ञानमुच्यते ।

स्वतो बोधस्य कौटस्थ्ये ज्ञातुरानन्त्यमेकता ॥१०१॥

ज्ञात्रभेदात्तु तद्ब्रह्म ह्यनीप्सिततमं प्परम् ।

ज्ञातुरन्यस्य चाभावाद्यो वेदेत्युच्यते कथम् ॥१०१॥

सत्यादिलक्ष्याज्ञानोत्थाऽसत्याद्यर्थनिषेधधी- ।

वर्त्मनैवाऽऽप्तमाप्नोति केवलाज्ञानहानतः ॥१०३॥

एवं ज्ञातं विजानाति विमुक्तश्च विमुच्यते ।

निवर्तते निवृत्तं च त्रिर्वः शपथयाम्यहम् ॥१०४॥

तस्मादासन्नकर्तृत्वतिमिरोऽयमविद्यया ।

सत्यादिलक्षणं ब्रह्म प्रत्यक्स्थमपि नेक्षते ॥१०५॥

अतोऽविद्यानिषेधेन सदा विस्फुरितेक्षणाः ।

पिबञ्ज्ञात्रादिनानात्वं प्रत्यगात्मानमीक्षते ॥१०६॥

भूतमात्रोपसंश्लेषसमुत्थं यत आत्मनः ।

कर्तृभोक्तृत्वविज्ञानं बुद्धौ तन्निहितं ततः ॥१०७॥

तमोरजोविनिर्मुक्ततद्वृत्त्या चोपलभ्यते ।

ब्रह्मातो निहितं बुद्धौ मनसैवेति च श्रुतिः ॥१०८॥

निगूढमस्यां तद्ब्रह्म कामाविद्याद्युपप्लवात् ।

प्रत्यग्धियोऽनुपश्यन्ति तस्माद् बुद्धिर्गुहोच्यते ॥१०९॥

परमं व्योम हार्दं स्याद्बाह्यात्तत्परमं यतः ।

श्रुतेर्योयं बहिर्धेति तच्च बुद्धेः समाश्रयम् ॥११०॥

गुहायां परमे व्योमन् वस्तुवृत्तमपेक्ष्य वा ॥१११-क॥

सत्यादिलक्षणान्नान्यद्धियः प्रत्यक् प्रतीयते ॥१११ख॥

सत्याद्यर्थविरुद्धेभ्यः सम्यग्व्यावृत्तधीर्यतिः ।

धियः प्रत्यक्प्रविश्याथ सत्यात्मानं प्रपश्यति ॥११२॥

तस्मादुपायसिद्ध्यर्थं बुद्धेः प्रत्यक्प्रवेशनम् ।

गुहायां परमे व्योमञ्श्रुतिरस्मानतोऽन्वशात् ॥११३॥

ज्ञातुर्ज्ञेयं परं ब्रह्म भेदबुद्ध्यपनुत्तये ।

गुहायां परमे व्योमञ्ज्ञेयं ज्ञातरि शिष्यते ॥११४॥

साध्यसाधनसम्बन्धवर्त्मनैवानुधावतः ।

साध्यसाधननिर्मुक्तं स्वात्मन्याविशते परम् ॥११५॥

सोऽश्नुते निखिलान्कामान्कर्तृत्वे तदसंभवम् ।

आशंक्य ब्रह्मणेत्याह युगपत्स्यात्सहेति च ॥११६॥

प्रतीचि न स्यात्तद्ब्रह्म भेदार्था चेत्सहार्थता ।

संभाव्यते पराग्भूतं नापि सत्यादिमत्परम् ॥११७॥

नापि नोत्सहते वक्तुं निपातत्वात्सहार्थताम् ।

तस्माद्युगपदर्थस्य वाचकं स्यात्सहेति यत् ॥११८॥

ज्ञानादसत्याद्युच्छित्तेरात्मनोऽन्यन्न विद्यते ।

तस्माद्विपश्चिद्ब्रह्मभ्यां कामान्सर्वान्सहाश्नुते ॥११९॥

ज्ञातुर्हार्दगुहान्तस्थं प्रतीचोऽन्यन्न लभ्यते ।

सत्यादिमदतो ब्रह्म प्रत्यगात्मैव तद्विदः ॥१२०॥

विपश्चिद्व्यतिरेकेण ज्ञेयत्वाद्यपनुत्तये ।

सामानाधिकरण्येन ब्रह्मणाह विपश्चिता ॥१२१॥

एकयाऽक्रमवर्तिन्या व्याप्नोति क्रमवर्तिनः ।

अवगत्याखिलान्कामान्योऽकाम इति च श्रुतिः ॥१२२॥

आदावन्ते तथा मध्ये धियोऽनेकशरीरगाः ।

निर्विशेषैकचिद्व्याप्ता ह्यनन्यानुभवात्मना ॥१२३।।

सर्वप्रवृत्तिहेतूंश्च यस्माद्ब्रह्मविदश्नुते ।

कामान्ब्रह्मविदस्तस्मान्न प्रवृत्तिरहेतुतः ॥१२४॥

अविद्याहेतवः कामाः काममूलाः प्रवृत्तयः ।

धर्माधर्मौ च तन्मूलौ देहोऽनर्थाश्रयस्ततः ॥१२५॥

अतोऽविद्यानिरोधे स्यान्निरोधो विदुषः सदा ।

निःशेषकर्महेतूनां विकाराणां तदैव तु ॥१२६॥

कृत्स्नोपनिषदर्थस्य सूत्रमित्यभ्यधात्पुरा ।

संक्षेपतस्तदर्थश्च सम्यङ्मन्त्रेण वर्णितः ॥१२७॥

अनेन त्वाद्यसूत्रेण यावानर्थोऽत्र सूत्रितः ।

आसमाप्तेरियं वृत्तिस्तस्मादित्युच्यतेऽधुना ॥१२८॥

सत्यं ज्ञानमनन्तं च रसादेः पञ्चकात्परम् ।

स्यामदृश्यादिशास्त्रोक्तमहं ब्रह्मेति निर्भयम् ॥१२९॥

ननु सत्यमनन्तं च कथं सम्यक्प्रतीयते ।

देशकालादिहेतुत्वात्तदिदानीं विभाव्यते ॥१३०॥

वस्तुतो देशतश्चैव कालतश्च त्रिधोच्यते ।

आनन्त्यं ब्रह्मणश्चातः सत्याद्यपि च सिद्ध्यति ॥१३१॥

अनन्तं देशतो व्योम देशवत्प्रकृतित्वतः ।

कारणेनैकदेशं हि कार्यं नान्यत्र वर्तते ॥१३२॥

कार्यत्वात्कालतो नास्य वस्तुतश्च विहायसः ।

वस्त्वन्तरस्य सद्भावादानन्त्यं वस्तुतोऽपि न ॥१३३॥

कालाकाशादियोनित्वात्सर्वात्मत्वात्तधात्मनः ।

वस्त्वन्तरस्य चासत्त्वान्मुख्यानन्त्यं परात्मनः ॥१३४॥

कल्पितेन परिच्छेदो न ह्यकल्पितवस्तुनः ।

कल्पितश्चेह कालादिर्वाचारम्भणशास्त्रतः ॥१३५॥

तस्मात्सत्यादियाथात्म्यं तस्मादित्येवमादिना ।

वक्ष्यते ब्रह्मणः सम्यक्सृष्टिव्याजेन यत्नतः ॥१३६॥

तस्मादित्यादिवाक्योक्तं वैशब्दः स्मरणाय तु ।

एतस्मादितिमन्त्रोक्तं सत्यादिगुणलक्षितम् ॥१३७॥

तद्विद्विपश्चित्सामर्थ्यात्तदेतद्भ्यां प्रतीयते ।

आत्मश्रुतेर्न मुख्योऽर्थः प्रतीचोऽन्यत्र लभ्यते ॥१३८॥

मत्तः सर्वमिदं जातं मय्येवान्ते प्रलीयते ।

अहमेको बिभर्मीदमित्येवं च प्रसिध्यति ॥१३९॥

सर्वानन्याविकार्येकमकार्याकारणं परम् ।

ब्रह्मस्वभावमालम्ब्य सृष्टिर्वक्तुं न शक्यते ॥१४०॥

ब्रह्मणोऽन्यदतः सर्वं कार्यत्वेन विवक्ष्यते ।

ब्रह्मणोऽकारणत्वाच्च सृष्टौ हेतोरसंभवः ॥१४१॥

ब्रह्मस्वभावो हेतुश्चेत्सृष्टेस्तत्संनिधेः सदा ।

सर्वदा ब्रह्मवत्सर्गो न च देशाद्यसंभवात् ॥१४२॥

नाभूत्सृष्टिरभूतत्वादभूतं कालहेतुतः ।

न भविष्यत्यभाव्यत्वादभाव्यं चाक्रियोत्थितेः ॥१४३॥

नेदानीमद्वितीयत्वात्कौटस्थ्यादात्मनः सदा ।

भविष्यत्यस्त्यभून्नातो वस्तुवृत्तमपेक्ष्य तु ॥१४४॥

भविष्यत्यस्त्यभूच्चेति यतो वन्ध्यं विशेषणम् ।

उष्ट्रादिवदणोस्तस्मादविद्यैवात्र कारणम् ॥१४५॥

असतः कारणं नास्ति सतोऽनतिशयत्वतः ।

कौटस्थ्याज्जन्मनाशानामनवस्था जनेर्जनौ ॥१४६॥

कालत्रयस्याविद्यायाः समुत्थानादहेतुता ।

कर्मदेवेश्वरादीनामत एवानिमित्तता ॥१४७॥

जनिस्थित्यप्यया ह्येते जगतः स्युः प्रतिक्षणम् ।

धिया जनयते कर्ता कर्मभिश्चेति हि श्रुतिः ॥१४८॥

अनादिमध्यनिधनाविद्यासंदूषितात्मनः ।

ब्रह्मणो जायते व्योम तिमिरादिव चन्द्रमाः ॥१४९॥

नालं क्षणमपि स्थातुं कार्यं तद्ध्रुवता कुतः ।

रज्ज्वेव भोग्यविद्योत्थो मूढदृष्टेर्ध्रुवायते ॥१५०॥

तिमिरोपप्लुतो यद्वद्भिन्नमिव समीक्षते ।

चन्द्रिकामात्मनस्तद्वत्कार्यं भिन्नं समीक्षते ॥१५१॥

यद्यद्भूत यथासंख्यं तत्तत्तावद्गुणं स्मृतम् ।

पूर्वैर्व्याप्तानि कार्यत्वादुत्तराणि यथाक्रमम् ॥१५२॥

आकाशादेश्च कार्यत्वान्न वाय्वादि प्रजायते ।

वियद्रूपान्मरुज्जन्म तस्मादात्मन एव तत् ॥१५३॥

पञ्चैवखलु भूतानि व्योमादीन्युपलक्षयेत् ।

कार्यकारणरूपेण भूतेभ्यो नान्यदिष्यते ॥१५४॥

वाय्वादिषु तु यः शब्धः स्वस्थं तमविचक्षणाः ।

वाय्वादीनामिवेक्षन्ते स्रग्गुणानिव भोगिनः ॥१५५॥

चतुर्गुणात्मिका पृथ्वी न चतुर्ष्वपि सा यथा ।

ब्रह्मात्मकं जगत्सर्वं ब्रह्मैवं न जगन्मयम् ॥१५६॥

सत्यं ज्ञानमनन्तं यत्प्रत्यज्ञायि पुरैकलम् ।

अनन्यानुभवं ब्रह्म तत्सिद्धं न्यायतः स्फुटम् ॥१५७॥

दिगादिकरणो देवः पञ्चभूतशरीभृत् । (शरीरभृत्)

सर्वोऽस्मीत्यभिमानेद्धो विराडेवमजायत ॥१५८॥

अस्मात्पूर्वं भवेत्सूत्रं तस्मिन्सति विराड्यतः ।

श्रुत्यन्तरानुरोधाच्च विज्ञानमिति लिङ्गतः ॥१५९॥

व्युत्ताप्यान्नमयादिभ्यो ह्यन्नं प्राणमितीरणात् ।

उपासनोपदेशाच्च सूत्रमत्र विवक्षितम् ॥१६०॥

कार्योत्पादात्पुरा सूत्रं म्ऋद्वत्सदविभागवत् ।

कारणं कार्यमुत्पाद्य कार्यतामिव गच्छति ॥१६१॥

कार्येऽसति तु तत्सूत्रं प्रज्ञानघनरूपभृत् ।

अवच्छिन्नं स्वकार्येण समष्टिव्यष्टितां व्रजेत् ॥१६२॥

व्यष्ट्यादिसव्यपेक्षाया भुवः पञ्चगुणात्मिकाः ।

व्रीहिप्रभृतयः सर्वा भवन्त्योषधयः क्रमात् ॥१६३॥

अदनार्हं तथाऽन्नं च ताभ्यः समभिजायते ।

जग्धादन्नाद्रसोत्पत्तिः शोणितं जायते रसात् ॥१६४॥

जायते रुधिरान्मांसं मेदसश्च ततो भवः ।

मेदसोऽस्थीनि जायन्ते मज्जाऽप्यस्थिसमुद्भवा ।

ततः शुक्रस्य निष्पत्तिर्बीजं मात्रसृजा सह ॥१६५॥

निजाविद्यामहाजालसंवीतधिषणः पुमान् ।

मोहोत्थानलकामाख्यबडिशापहताशयः ॥१६६॥

तमसा कामशार्ङ्गेण संकल्पाकर्षणेन सः ।

रागाख्यविषलेपेन ताडितो विषयेषुणा ॥१६७॥

ग्रहाविष्ट इवानीशश्चोदितो जन्यकर्मणा ।

योषिदग्निं पतत्याशु ज्योतिर्लोभात्पतङ्गवत् ॥१६८॥

आकृष्य देहात्तच्छुक्रं यथाकर्म यथाश्रुतम् ।

रेतोवहप्राणाड्याऽथ योनौ पुंसा निषिच्यते ॥१६९॥

तस्य योनौ निषिक्तस्य निमित्तवशवर्तिनः ।

जायते कललाऽवस्था ततो बुद्बुदरूपिणी ॥१७०॥

बुद्बुदाज्जायते पेशीपेशीतो जायते घनम् ।

घनादङ्गाभिनिष्पत्तिः केशरोमाणि चाङ्गतः ॥१७१॥

पूर्वजन्मनि यान्यासन्भूतानि करणानि च ।

तन्येवेहापि देहाय तद्यथेति श्रुतेर्बलात् ॥१७२॥

सर्वात्मनोऽप्यवच्छेदो विराजः सूत्रजन्मनः ।

इयानस्मीति संमोहात्कामकर्मसमन्वयात् ॥१७३॥

लिङ्गात्मकतया तद्वत्समष्टिव्यष्टिरूपिणः ।

तदवच्छेदहेतोः स्यादव्यक्तस्य सुषुप्तता ॥१७४॥

परात्मनोऽप्यनन्तस्य क्षेत्रज्ञत्वमविद्यया ।

क्षेत्रज्ञं चापि मां विद्धीत्येवं सत्युपपद्यते ॥१७५॥

न जानामीत्यविद्यैकाऽनित्या तत्कारणं मता ।

स्वप्रसिद्ध्यैव सा सिध्येन्निशौलूकीव वासरे ॥१७६॥

प्रमाणोत्पन्नया दृष्ट्या योऽविद्यां द्रष्टुमिच्चति ।

दीपेनासौ ध्रुवं पश्येद् गुहाकुक्षिगतं तमः ॥१७७॥

अनात्मेतीह यद्भाति तदविद्याविजृम्भितम् ।

तस्मादविद्या साऽप्युक्ता विद्या त्वात्मैकरूपिणी ॥१७८॥

आत्माग्रहातिरेकेण तस्या रूपं न विद्यते ।

अमित्रवदविद्येति सत्येवं घटते सदा ॥१७९॥

तस्मात्सदसदित्यादिर्विकल्पो मूढचेतसाम् ।

निरूप्यमाणो निर्वाति न वेद्मीत्यग्रहात्मनि ॥१८०॥

तया संवीतचित्तोऽयं त्यक्त्वा देहं पुरातनम् ।

लिङ्गात्मा प्रविशेद्योनिं कर्मादिमरुतेरितः ॥१८१॥

अन्नमम्भस्तथा तेजो भुक्तं प्रत्येकशस्त्रिधा ।

त्रिवृत्कृतं तथैकैकं परिणामं प्रपद्यते ॥१८२॥

पुरीषमांसबुद्ध्यंशैर्मूत्रासृक्प्राणरश्मिभिः ।

तथाऽस्थिमज्जावाग्भागैरन्नाप्तेजांसि कालतः ॥१८३॥

मनोबुद्धीन्द्रियाणां स्यात्कर्मशक्तेश्च भारती ।

प्राणश्च प्राणभेदानामुपलक्षणसिद्धये ॥१८४॥

कर्मोत्थभावनाभिस्तु चोद्यते यद्यदिन्द्रियम् ।

जायते तदहंकाराद्यथाकर्म यथाश्रुतम् ॥१८५॥

श्रोताऽस्मीत्यभिमानाद्धि जायते श्रवणेन्द्रियम् ।

परिशिष्टेषु चाप्येवमिन्द्रियेषूपधारयेत् ॥१८६॥

देहोत्पत्तिमनूत्पन्नो व्योमवद् घटजन्मना ।

अस्त्यादयोऽप्यतो न स्युः सति जन्मनि ते यतः ॥१८७॥

यावद्यावदयं देहो वर्धते गर्भशायिनः ।

तवत्तावदभिव्यक्तिर्लिङ्गस्याप्युपजायते ॥१८८॥

समग्रकरणास्याथ नवमे मासि देहिनः ।

व्यतीतानेकजन्मोत्था व्यज्यन्ते वासनाः क्रमात् ॥१८९॥

आविर्भूतप्रबोधोऽसौ गर्भदुःखादिसंस्कृतः ।

हा कष्टमिति निर्विण्णः स्वात्मानं शोशुचीत्यथ ॥१९०॥

अनुभूताः पुराऽसह्या मया मर्मच्छिदोऽसकृत् ।

करम्बवालुकास्तप्ता या दहन्त्यशुभाशयान् ॥१९१॥

जाठरानलसंतप्ताः पित्ताख्यरसविप्लुषः ।

गर्भाशये निमग्नं ता दहन्त्यतिभृशं तु माम् ॥१९२॥

औदर्यकृमिवक्त्राणि कूटशाल्मलिकण्टकैः ।

तुल्यानि वितुदन्त्यार्तं पार्श्वास्थिक्रकचार्दितम् ॥१९३॥

गर्भे दुर्गन्धभूयिष्ठे जाठराग्निप्रदीपिते ।

दुःखं मयाऽऽप्तं यत्तस्मात्कनीयः कुम्भिपाकजम् ॥१९४॥

पूयासृक्श्लेष्मपायित्वं वान्ताशित्वं च यद्भवेत् ।

अशुचौ क्रिमिभावश्च तत्प्राप्तं गर्भशायिना ॥१९५॥

गर्भशय्यां समारुह्य दुःखं यादृङ्मयाऽऽपि तत् ।

नातिशेते महद्दुःखं निःशेषनरकेषु यत् ॥१९६॥

अस्थियन्त्रविनिष्पिष्टः परीतः कुक्षिवह्निना ।

क्लेदासृग्दिग्धसर्वाङ्गो जरायुपटसंवृतः ॥१९७॥

निष्क्रामन्भृशदुःखार्त्तो रुदन्नुच्चैरधोमुखः ।

यन्त्रादिव विनिर्मुक्तः पतत्युत्तानशाय्यधः ॥१९८॥

अकिंचिज्ज्ञस्तदा बालो मांसपेशीसमः स्थितः ।

श्वमार्जारादिदंष्ट्रिभ्यो रक्ष्यते दण्डपाणिभिः ॥१९९॥

पितृवद्राक्षसं वेत्ति मातृवङ्डाकिनीमपि ।

पूयं पयोवदश्नाति धिक्पापिष्ठं हि शैशवम् ॥२००॥

दृप्तोऽथ यौवनं प्राप्य मन्मथज्वरविह्वलः ।

गायत्यकस्मादुच्चैः स तथाऽकस्माच्च वल्गति ॥२०१॥

आरोहति तरुं वेगाच्छान्तानुद्वेजयत्यपि ।

कामक्रोधमदान्धः सन्न किंचिदपि वीक्षते ॥२०२॥

महापरिभवस्थानं जरां प्राप्याथ दुःखितः ।

श्लेष्मणा पिहितोरस्को जग्धमन्नं न जीर्यति ॥२०३॥

भग्नदन्तो भग्नदृष्टिः कटुतिक्तकाषायभुक् ।

वातभुग्नकटिग्रीवाकरोरुचरणोऽबलः ॥२०४॥

गदायुतसमाविष्टः परिभूतः स्वबन्धुभिः ।

निःशौचो मलदिग्धाङ्ग आलिङ्गितधरोषितः ॥२०५॥

कासाधोवायुमुरजा सितश्मश्रुकचाम्बरा ।

श्वासोत्थस्वनवंशा च जाठरध्वनिगेयिका ॥२०६॥

वलीपलितवच्चर्मवरकञ्चुकधारिणी ।

दण्डतृतीयपादेयं प्रस्खलन्ती मुहुर्मुहुः ॥२०७॥

अग्निपाकिकरुक्माढ्या सूक्ष्मत्वक्पटसंवृता ।

गुल्फजान्वस्थिसंघर्षचलन्नूपुरघोषिणी ॥२०८॥

प्रज्ञां मेधां धृतिं शौर्यं यूनां जग्ध्वा बलं तथा ।

क्रुतार्थेव प्रहर्षेण जरायोषित्प्रनृत्यति ॥२०९॥

ततोऽपि मृतिदुःखस्य दृष्टान्तो नोपलभ्यते ।

यस्माद्बिभ्यति भूतानि प्राप्तान्यपि परां रुजम् ॥२१०॥

ह्रियते मृत्युना जन्तुः परिष्वक्तोऽपि बान्धवैः ।

सागरान्तर्जलगतो गरुडेनेव पन्नगः ॥२११॥

हा कान्ते हा धनं पुत्र क्रन्दमानः सुदारुणम् ।

मण्डूक इव सर्पेण गीर्यते मृत्युना नरः ॥२१२॥

मर्मसूत्कृत्यमानेषु मुच्यमानेषु सन्धिषु ।

यद्दुःखं म्रियमाणस्य स्मर्यतां तन्मुमुक्षुभिः ॥२१३॥

दृष्टावाक्षिप्यमाणायां संज्ञया ह्रियमाणाया ।

मृत्युपाशेन बद्धश्च त्रातारं नोपलप्स्यसे ॥२१४॥

संरुध्यमानस्तमसा महच्छ्वभ्रमिवाऽऽविशन् ।

उरो घ्नतस्तदा ज्ञातीन्द्रक्ष्यसे दीनचक्षुषा ॥२१५॥

अयःपाशेन कालेन स्नेहपाशेन बन्धुभिः ।

आत्मानं कृष्यमाणं त्वमभितो द्रक्ष्यसे तदा ॥२१६॥

हिक्किकाबाध्यमानस्य श्वासेन परिशुष्यतः ।

कृष्यमाणस्य पाशेन न खल्वस्ति परायणम् ॥२१७॥

संसारयन्त्रमारूढो यमदूतैरधिष्ठितः ।

क्व यास्यामीति दुःखार्तः कालपाशेन योजितः ॥२१८॥

माता पिता गुरुसुताः स्वजनो ममेति

मायोपमे जगति कस्य भवेत्प्रतिज्ञा ।

एको यदा व्रजति कर्मपुरःसरोऽयं

विश्रामवृक्षसदृशः खलु जीवलोकः ॥२१९॥

सायं सायं वासवृक्षं समेताः

प्रातः प्रातस्तेन तेन प्रयान्ति ।

त्यक्त्वाऽन्योन्यं तं च वृक्षं विहङ्गा

यद्वत्तद्वज्ज्ञातयोऽज्ञातयश्च ॥२२०॥

मृतिबीजं भवेज्जन्म जन्मबीजं तथा मृतिः ।

घटीयन्त्रवदश्रान्तो बम्भ्रमीत्यनिशं नरः ॥२२१॥

द्युपर्जन्यधरामर्त्ययोषिदग्निषु देवतैः ।

श्रद्धोडुराजवर्षान्नरेतआख्यं हविहुतम् ॥२२२॥(हविर्हुतम्)

पञ्चम्यामाहुतावेवं पुंवचा जायते पुमान् ।

क्रमात्तस्य महानर्थसंसृत्युच्छित्तिरुच्यते ॥२२३॥

इत्याद्या विक्रियाः सर्वा लिङ्गदेहसमाश्रयाः ।

अतद्वानपि संमोहात्तद्वानित्यभिमन्यते ॥२२४॥

ज्ञातास्मीत्यभिमानाद्धि चेष्टते ज्ञानकर्मणि ।

मन्ताऽस्मीति ततो मोहात्कुरुते मानसीः क्रियाः ॥२२५॥

प्राणाद्यात्माभिमानेन कर्मचेष्टां प्रपद्यते ।

चक्षुराद्यभिमानी च रूपाद्यालोचनापरः ॥२२६॥

तथा देहस्य दाहादौ दग्धोऽस्मीति च मन्यते ।

श्यामोऽस्मीति च देहस्य श्यामत्वं मन्यतेऽबुधः ॥२२७॥

गोधनाद्यभिमानेन तद्वानस्मीत्यविद्यया ।

ब्रह्मचारी गृहस्थोऽहं तापसोऽस्मि तथा मुनिः ।

देहलिङ्गात्मसंस्कारान्मन्यते सङ्गकारणात् ॥२२८॥

भिन्नात्मानां तु भूतानां शरीरं कार्यमुच्यते ।

ममाहमिति संमोहादनर्थं प्रतिपद्यते ॥२२९॥

सर्वेषां चान्नकार्यत्वे ब्रह्मजत्वे समे तथा ।

कर्मज्ञानाधिकारित्वात्पुमानेवेह गृह्यते ॥२३०॥

अनेकानर्थनीडेऽस्मिन्निमग्नं ब्रह्मविद्यया ।

संक्रामयितुमिष्टत्वाद् ब्रह्मान्तरतमं नरम् ॥२३१॥

तरुशाखाग्रदृष्ट्यैव सोमं यद्वत्प्रदर्शयेत् ।

निष्कोशं कोशदृष्ट्यैव प्रतीचि ब्रह्म दर्श्यते ॥२३२॥

अनादाविह संसारे वासनारञ्जिता मतिः ।

प्रतीच्युपायतः कर्तुं शक्या तस्मात्स उच्यते ॥२३३॥

द्वैतास्पृक्प्रत्यगात्मैकः प्रतीचीव परागपि ।

युष्मदस्मद्विभागाभ्यां भिद्यतेऽविद्यया मृषा ॥२३४॥

अस्मद्विभागे पञ्चास्य यथैवान्नमयादयः ।

तथा तत्प्रत्यगात्मानो युष्मदन्नादयः स्मृताः ॥२३५॥

आध्यात्मिकान्विलाप्याथ यथास्वं प्रत्यगात्मसु ।

अन्नादीन्पर्युपासीत ह्युत्तरोत्तररूपगान् ॥२३६॥

जग्ध्वा कार्यात्मतामेवं कारणात्मतया स्थितः ।

आत्मनाऽऽलिङ्गते ब्रह्म वाक्याज्जग्ध्वा च तामपि ॥२३७॥

अन्नं विराडिति ज्ञेयं प्राणात्तदभिवर्धते ।

ऋग्यजुःसामरूपोऽतो वेदात्माऽन्तर्मनोमयः ॥२३८॥

वेदार्थविषया बुद्धिर्विज्ञानं निश्चयात्मकम् ।

ज्ञानकर्माभिनिर्वृत्त आनन्दः फललक्षणः ॥२३९॥

त्रीण्येवान्नानि चैतानि प्राजापत्यानि सर्वशः ।

प्राणो मनस्तथा वाक्च विराडन्नात्मतां गतः ॥२४०॥

चतुर्णां प्रत्यगात्मैवमानन्दमय उच्यते ।

प्रज्ञानघनरूपत्वात्स्याद्भेदोऽप्यस्य कार्यतः ॥२४१॥

शिराअदिप्रक्लृप्तिस्तु स्यादुपासनकर्मणो ।

तस्मादेवं चितीरेता मानसीर्व्याचचक्षिरे ॥२४२॥

शिरो मूर्धा भुजौ पक्षावात्मा कायश्च मध्यमः ।

शेषं पुच्छमितिज्ञेयं चितिमेवं विचिन्तयेत् ॥२४३॥

उपासीनश्चितीरेवं विद्वानेता यथाक्रमम् ।

पूर्वपूर्वप्रहाणेन ह्यन्तरन्तः प्रपद्यते ॥२४४॥

श्रुतेरनतिशंक्यत्वात्संभाव्येत यथोदितम् ।

लिङ्गप्रत्यक्षगम्ये हि स्यादाशंका नृबुद्धितः ॥२४५॥

स्वभावतो वा संप्राप्तमनूद्योपासनं श्रुतिः ।

नामादाविव भूमानं विधत्ते ज्ञानमात्मनि ॥२४६॥

श्रुत्यन्तराद्वा संप्राप्तं मोक्षादर्वाक्फलाय तु ।

तदनूद्य परं श्रेयः प्राप्तये ज्ञानमुच्यते ॥२४७॥

ब्रह्मविद्योडुपेनैव कोशानर्थमहोदधेः ।

निनीषन्ती परं पारं स वा इत्यभ्यधादथ ॥२४८॥

मूलात्मानं सशब्देन स्पृष्ट्वा तत्स्मृतयेऽथ वै ।

कोशात्मतां समापन्न एष इत्यभिधीयते ॥२४९॥

अविद्ययाऽतदर्होऽपि रज्जुः सर्वात्मतामिव ।

कोशपञ्चकतां यातस्तमनुक्रोशतीव हि ॥२५०॥

मयडत्र विकारार्थे निषिद्धोऽसौ परात्मनः ।

युक्त्यागमाभ्यामन्नस्य कार्यं देहः प्रतीयते ॥२५१॥

इदमेव शिरस्तस्य मा भूदध्यासलक्षणम् ।

प्राणाकोशवदेवेति तस्मादेवावधार्यते ॥२५२॥

विराट्पिण्डात्मनोरैक्यं श्रुत्यन्तरवशादिह ।

उपासनोपदेशाच्च जानीयात्पिण्डदेवताम् ॥२५३॥

विराडात्मकतां याते पिण्डेऽध्यात्मावसायिनि ।

प्राणो वाय्वात्मतामेति प्रध्वस्तघटदीपवत् ॥२५४॥

विद्यादन्नमयेनैव मूषायां द्रुतताम्रवत् ।

सर्वान्प्राणमयादींस्तान्रचितान्पुरुषाकृतीन् ॥२५५॥

यथोदितानुवादी तु श्लोकोऽप्यत्र निगद्यते ।

ब्राह्मणोक्तार्थविज्ञानद्रढिम्ने हितकाम्यया ॥२५६॥

इति प्रथमोऽनुवाकः ॥१॥

अन्नादेव प्रजाः सर्वा जायन्तेऽन्नेन बृंहिताः ।

वर्धन्ते त्वन्नमेवैताः प्रविलीयन्ति सर्वशः ॥२५७॥

भूतेभ्यः पूर्वनिष्पत्तेर्ज्येष्ठमन्नं विराड् भवेत् ।

स वै शरीरी प्रथमस्तथा पौराणिकी स्मृतिः ॥२५८॥

ओषणादग्निरोषः स्याद्धातूनुष्यति येन सः ।

धानात्तस्यान्नतत्त्वज्ञैरौषधं शब्द्यते सदा ॥२५९॥

सर्वेषां जाठराग्न्याख्यं वत्सं चोष्यादिभिः स्तनैः ।

अन्नं गौर्धयते यस्मात्सर्वौषधमतो भवेत् ॥२६०॥

उद्भूतिस्थितिहानिभ्यो जगतोऽन्नं हि कारणम् ॥२६१॥

कार्यस्य कारणाद्ब्रह्म तद्ये नित्यमुपासते ।

आप्नुवन्त्यखिलं तेऽन्नमध्यात्मं दैवतात्मना ॥२६२॥

सैषा विराडिति ह्युक्तमन्नात्तृत्वं हि ताण्डिकैः ।

कार्यं सर्वं यतो व्याप्तं कारणेनात्तृरूपिणा ।

इति हेतूपदेशाय ह्यन्नं हीत्युच्यते पुनः ॥२६३॥

अद्यतेऽन्नं प्रधानत्वाददितित्वात्तथाऽत्ति च ।

अन्नान्नादत्वहेतोस्तदन्नं हीत्युच्यते बुधैः ॥२६४॥

आप्नोति सर्वकार्याणि कारणात्मतया विराट् ।

ततोऽप्यन्तः प्रवेशाय तस्मादित्यभिधीयते ॥२६५॥

वैशब्देनैव संस्मार्य दवीयोदेशवर्तिनम् ॥२६६॥

तस्माच्छब्देन वैराजमादायाध्यात्मरूपिणः ।

एतस्मादितिशब्देन वैराजत्वं प्रबोध्यते ॥२६७॥

कार्याणां कारणात्मत्वमेवं स्यादुत्तरेष्वपि ।

ब्रह्मानन्तं भवेदेवं सांख्यराद्धान्तमन्यथा ॥२६८॥

पूर्वकार्यातिरेकेण स्वात्मना चान्वयोक्तितः ।

अन्वयव्यतिरेकाभ्यां यथोक्तार्थः समर्थितः ॥२६९॥

यथोक्तान्नमयादस्मादन्यः स्यात्तद्विलक्षणः ।

अन्तरः प्रत्यगित्येतदात्मा चात्मसमन्वयात् ॥२७०॥

कोशैश्चतुर्भिः संव्याप्तो यथैवान्नमयः पुरा ।

जानीयादुत्तरानेवं त्रिद्व्येकार्थसमन्वयान्॥२७१॥

तेन प्राणमयेनैष पूर्णो रज्ज्वेव पन्नगः ।

कार्यतोऽन्नमयः क्लृप्तॊ वाचारम्भणशास्त्रतः ॥२७२॥

स वै पुरुषविधो ह्युक्तो योऽयं प्राणमयः स्मृतः ।

अमूर्तत्वात्कुतोऽन्वेतद्धेतुस्तस्येति भण्यते ॥२७३॥

प्राणस्तस्य शिरः श्रैष्ठ्यात्प्राणो यस्मान्मुखालयः ।

व्यानोऽस्य दक्षिणः पक्ष उत्तरोऽपान उच्यते ॥२७४॥

सामान्यं वीर्यवत्ता स्यादितरस्यातथात्मता ।

आकाश इति चात्र स्यात्समानोऽम्बरसाम्यतः ॥२७५॥

प्राणानां तत्प्रतिष्ठानादात्माऽसौ श्रुतितो भवेत् ।

पृथिवी देवता पुच्छं सैषेति श्रुतिदर्शनात् ॥२७६॥

असोराध्यात्मिकस्यैषा स्थितिहेतुः प्रकीर्तिता ।

अन्नात्मनीवेहाप्याह श्लोकं प्राणमयात्मनि ॥२७७॥

इति द्वितीयोऽनुवाकः ॥२॥

प्राणं प्राणान्तमन्वेव देवाः प्राणान्ति न स्वतः ॥२७८॥

वर्षसीह यदैव त्वमथेमाः प्राणाते प्रजाः ।

मनुष्याः पशवोऽन्ये च प्राणान्त्यसुसमाश्रयात् ॥२७९॥

अध्यात्ममधिदैवं च करणान्यधिदेवताः ।

प्राणस्वरूपमापद्य जहुर्मृत्युमिति श्रुतिः ॥२८०॥

घटतेऽसाविदं सर्वं सर्वस्यायुर्यतो ह्यासुः ।

तस्मात्तं तद्विदः प्राहुः सर्वायुषमनेकशः ॥२८१॥

सर्वायुषगुणेनासुं य आत्मानमुपासते ।

ते तं सर्वायुषं प्राणं प्राप्नुवन्त्यभियोगतः ॥२८२॥

तस्य त्वन्नमयस्यैष योऽयं प्राणमयः स्मृतः ।

भवः शरीरे शारीर आत्मा तेनऽऽत्मवान्यतः ॥२८३॥

सत्यादिलक्षणो वाऽऽत्मा गौणो ह्यात्माऽमुतो परः ।

सर्वान्तरत्वान्न्याय्यैवं यः पूर्वस्येति हि श्रुतिः ॥२८४॥

मिथ्यात्मनां हि सर्वेषां सत्यादिगुणलक्षणम् ।

व्याविद्धाशेषसंसारमात्मानं तं प्रचक्ष्महे ॥२८५॥

न ह्यात्मवान्भवेत्सर्पो दण्डाद्यध्यासरूपिणा ।

आत्मनाऽवितथेनैव सर्पो रज्ज्वात्मनाऽऽत्मवान् ॥२८६॥

प्राणाद्ध्येवेत्यतो न्यायाद्वक्ष्यमाणश्रुतीरितात् ।

व्युत्थाप्यान्नमयं तुच्छं प्राणोऽस्मीति व्यवस्थित ।

यस्तं मनोमयात्मानं संक्रामयितुमुच्यते ॥२८७॥

तस्मादित्यादिवाक्यस्य त्वर्थं पूर्वमवादिषम् ।

प्राधान्यं यजुषो ज्ञेयं हविःप्रक्षेपकारणात् ॥२८८॥

स्वाहा स्वधा वषट् चेति संनिपत्योपकुर्वते ॥२८९॥

शिराअदिप्रक्लृप्तिस्तु वाचनिक्यथवाऽस्त्विह ।

वचनं बलवद्यस्मात्पौरुषेयी हि कल्पना ॥२९०॥

पदवाक्यस्वरस्थाननादवर्णादिसंयुता ।

यत्नोत्थमानसी वृत्तिर्यजुःसंकेतवर्त्मना ॥२९१॥

ऐश्वरज्ञानसंदृब्धा पदवाक्यानुरञ्जिता ।

श्रोत्रादिकरणद्वास्था यजुरित्यभिधीयते ॥२९२॥

ज्ञानात्मत्वे हि मन्त्राणां घटते मानसो जपः ।

ज्ञानस्याशब्दरूपत्वादृगावृत्तिर्न सिध्यति ।

अशक्यत्वान्न चाऽऽवृत्तिर्घटादेरिव शक्यते ॥२९३॥

आवृत्तिश्चोद्यते चर्चां श्रुतौ त्रिः प्रथमामिति ॥२६४॥

अथर्चोऽविषयत्वेऽपि स्मृतेरावृत्तिरिष्यते ।

ऋगर्थविषयायाश्चेन्मैवं गौणी हि सा भवेत् ॥२६५॥

भूयोऽल्पीयःफलत्वं च बाह्यमानसयोर्जपे ।

अतो मानसमुख्यत्वमितरस्यास्तु गौणता ॥२९६॥

नात्मानं लभते गौणी मुख्यार्थे सति कल्पना ।

तस्मादैश्वरविज्ञानं यजुर्बुद्ध्याद्युपाश्रयम् ॥२९७॥

एवं च सति नित्यत्वं वेदानां घटतेऽञ्जसा ।

वाचकत्वमशब्दस्य सिद्धं न स्फोटरूपतः ॥२९८॥

सर्वे वेदाश्च यत्रैकं भवन्तीति श्रुतेर्वचः ।

आदेशो ब्राह्मणं विद्याद्यस्मात्स विधिरूपभृत् ॥२९९॥

ब्रह्मणो वा परस्येयमाज्ञा ब्राह्मणलक्षणा ।

तस्मादादेश इत्येवं ब्राह्मणं संप्रचक्षते ॥३००॥

अथर्वाङ्गिरसाभ्यां ये दृष्टाः पुष्ट्यादिकारिणः ।

एत एव हि मन्त्राः स्युरथर्वाङ्गिरसोऽत्र तु ॥३०१॥

मनोमयात्मसाक्ष्यत्र श्लोकः पूर्ववदुच्यते ।

यथोक्तवेदसिद्ध्यर्थं लिङ्गं श्लोकेऽपि कीर्त्यते॥३०२॥

इति तृतीयोऽनुवाकः ॥३॥

अभिधाननिवृत्तिर्हि ब्रह्मणो नान्यतो यतः ।

सदावगमरूपत्वान्मनो यस्मान्निवर्तते ॥३०३॥

यद्धिवाचाऽनभ्युदितं मनुते मनसा न यत् ।

ब्रह्मणोऽविषयत्वं हि श्रुतिर्वाङ्मनसोऽवदत् ॥३०४॥

नागोचरं ययोरस्ति ब्रह्म मुक्त्वा निरञ्जनम् ।

ते मनोमयनिर्दिष्टे विद्याद्वाङ्मनसे बुधः ।

इतीममर्थं चोद्दिश्य श्लोकं श्रुतिरुदाहरत् ॥३०५॥

ब्रह्मणोऽनवरत्वात्तु नेह मन्त्राभिधेयता ॥३०६-क॥

वृत्तिप्रधानो वेदात्मा वृत्तिमान्स्यादथोत्तरः ॥३०६-ख॥

व्यवसायात्मिका बुद्धिर्वृत्तिमानित्युदीर्यते ।

यज्ञं तनुत इत्येतत्कर्तृत्वे सति युज्यते ॥३०७॥

आत्मचैतन्यरूपा धीः कर्त्र्यात्मा न ध्रुवत्वतः ।

यज्ञारम्भस्य हेतुत्वात्तदभावाद् वृथा यजिः ॥३०८॥

श्रद्धया उत्तमाङ्गत्वं स्मृतिरश्रद्धयेति च ॥३०९॥

सत्यं हि श्रदिति प्राहुर्धत्ते धीः प्रत्यगात्मनि ।

तद्यतस्तां महात्मानः श्रद्धामित्यूचिरे धियम् ॥३१०॥

योगो युक्तिः समाधानमात्मा स्यात्तदुपाश्रयात् ।

श्रद्धादीनि यथोऽक्तार्थप्रतिपत्तिक्षमाणि च ॥३११॥

महत्तत्वं महो ग्राह्यं नीडं कार्यस्य तद्यतः ।

व्याचष्टे तन्महद्यक्षं श्रुतिः प्रथमजं तु यत् ॥३१२॥

इति चतुर्थोऽनुवाकः ॥४॥

विज्ञानं तनुते यज्ञं कर्माण्यन्यानि यानि च ।

सर्वे च देवा विज्ञानं ब्रह्म ज्येष्ठमुपासते ॥३१३॥

परमेव हि तद्ब्रह्म बुद्धिकञ्चुकभृत्स्वयम् ।

घटादाविव विज्ञप्तौ धीरात्मानं ततोऽर्पयेत् ॥३१४॥

अग्रजं ब्रह्म विज्ञानं देवा अग्न्यादयः सदा ।

उपासते तदाप्त्यर्थं ते देवा इति च श्रुतिः ॥३१५॥

यथोक्तेन प्रकारेण विज्ञानं ब्रह्म वेद चेत् ।

प्रमाद्यति न चेत्तस्मादुक्तकोशात्मशक्तितः ॥३१६॥

पाप्मनामाश्रयो यस्माद्रूपनामक्रियात्मकः ।

देहोऽतस्तत्प्रहाणेन हानिः स्यात्सर्वपाप्मनाम् ॥३१७॥

विज्ञानमहमस्मीति तावन्मात्राभिमानतः ।

शरीरे पाप्मनो हित्वा सर्वान्कामान्समश्नुते ॥३१८॥

अणिमादिगुणैश्वर्यो बुद्ध्यात्मा कार्यरूपिणः ।

कार्यं हि कारणव्याप्तमतः कामान्समश्नुते ॥३१९॥

ज्ञानकर्मफलोपाधि विज्ञानं प्रत्यगात्मनः ।

आनन्दमय इत्यत्र भण्यते कर्तृशान्तये ॥३२०॥

विज्ञानमयशब्देन कर्ता व्याख्यायि पूर्वया ।

तस्य प्रत्यक्तया चाथ श्रुत्या भोक्तोच्यतेऽधुना ॥३२१॥

शुद्धस्यापि स्वतो बुद्धौ प्रियाद्याकारतोदये ।

जायते तदुपाधित्वाद्भोक्ताऽऽत्मा स्यादविद्यया ॥३२२॥

अपरे पण्डितम्मन्याः परमेतं प्रचक्षते ।

इहैवोपरमादूर्ध्वं भृगोश्च वरुणस्य च ॥३२३॥

अपि चाऽऽनन्दरूपस्य ब्रह्मत्वं बहुशः श्रुतम् ।

तथा चाऽऽनन्दवल्लीति व्यपदेशोऽपि युज्यते ॥३२४॥

कार्याधिकारगत्वात्तु नैतद्ब्रह्म परं भवेत् ।

अन्नादिमयवत्कार्यं स्यादानन्दमयोऽप्ययम् ॥३२५॥

मयट् चात्र विकारार्थे यथैवान्नमयादिषु ।

वैरूप्यलक्षणो दोषः प्रायोऽर्थत्वे प्रसज्यते ॥३२६॥

अपि संक्रमणादस्य कार्यताऽध्यवसीयते ।

कार्यात्मनां हि संक्रान्तिर्युज्यते कारणात्मनि ॥३२७॥

अत्ययो वाऽथ संप्राप्तिः संक्रान्तिः स्यात्परात्मनः ।

नात्मत्वादात्मनः प्राप्तिस्तदु नात्येति कश्चन ॥३२८॥

न चात्मना स्वात्मानमुपसंक्रामतीश्वरः ।

नालं स्वस्कन्धमारोढुं निपुणोऽपीह साधकः ॥३२९॥

शिराअद्याकृतेरत्र मूर्तामूर्ताद्यसंभवात् ।

असंभवः परे तत्त्वे नेति नेतीति शास्त्रतः ॥३३०॥

अदृश्येऽनात्म्य इत्येवं पूर्वोत्तरविरुद्धता ।

न स्यादाकारवत्त्वाद्धि अस्ति नास्तीति संशयः ॥३३१॥

कार्यात्माऽयमतो ग्राह्या यथोक्तन्यायगौरवात् ।

भृगोरुपरमाच्चेति कार्यात्मत्वेऽपि युज्यते ॥३३२॥

आनन्दवल्ल्यां ब्रह्मोक्तं तदुपायविधित्सया ।

अधीहि भगवो ब्रह्मेत्यवोचद्वरुणं भृगुः ॥३३३॥

व्याख्यातत्वादुपेयस्य ह्युपायोऽत्रावशिष्यते ।

उपायाः कोशाः पञ्चापि यस्मात्तैस्तं प्रपद्यते ॥३३४॥

अन्वयव्यतिरेकाभ्यां कोशैरात्मसमीक्षणम् ।

क्रियते हि यतस्तेषामुपायत्वं प्रतीयते ॥३३५॥

स्वातन्त्र्यं यत्र कर्तुः स्यात्तत्रैवासौ नियुज्यते ।

फलं कर्त्रनधीनत्वात्सम्बन्धायैव शस्यते ॥३३६॥

पञ्च कोशानतस्तस्मै वाक्यार्थप्रतिपत्तये ।

स्वतः प्रसिद्धेः शेषस्य ह्युपरेमे भृगुस्ततः ॥३३७॥

ब्रह्मताऽऽनन्दरूपस्य केन वा प्रतिषिध्यते ।

निरस्ताशेषभेदस्य रूपं तत्परमात्मनः ॥३३८॥

प्रियाद्यानन्दरूपाणां भेदो यत्र निवर्तते ।

अमनोविषयेऽत्यन्तं तमानन्दं प्रचक्ष्महे ॥३३९॥

कोशपञ्चक एतस्मिन्निषिद्धेऽज्ञानहेतुके ।

नाऽऽनन्दमयता न्याय्या धियां वाचामगोचरे ॥३४०॥

परानन्दस्वभावेन पूर्णा ह्यन्नमयादयः ।

कार्यात्मानोऽपि तद्देतोरानन्दमयता भवेत् ॥३४१॥

तस्माज्ज्ञानक्रियाकार्यं प्रियाद्यारक्तबुद्धिगम् ।

आनन्दमयमात्मानं श्रुतिः सोपाधिकं जगौ ॥३४२॥

प्रियादिवासनारूपो ह्यानन्दमय ईक्ष्यते ।

विज्ञानमयसंस्थो यः स्वप्ने वै स्वप्नदर्शिभिः ॥३४३॥

पुत्रादिविषया प्रीतिर्वासना शिर उच्यते ।

प्रियलाभनिमित्तोत्थो हर्षो मोदः प्रकीर्तितः ॥३४४॥

प्रकर्षगुणसंयुक्तः प्रमोदः स्यात्स एव तु ।

सुखसामान्यमात्मा स्यादानन्दो भेदसंश्रयात् ॥३४५॥

उत्कृष्यमाण आनन्दो निष्ठां यत्राधिगच्छति ।

तदेकं सकलं ब्रह्म पुच्छं सर्वाश्रयत्वतः ॥३४६॥

आनन्दः पर एवात्मा भेदसंसर्गवर्जितः ।

स एव सुखरूपेण व्यज्यते पुण्यकर्मभिः ॥३४७॥

यावद्यावत्तमोऽपैति बुद्धौ धर्मसमाहतम् ।

तावत्तावद्धियः स्वास्थ्यं तावत्तावत्सुखोन्नतिः ॥३४८॥

तारतम्यं सुखस्यापि वैचित्र्यादुपपद्यते ।

पुण्यस्य कर्मणास्तस्मादात्मैवाऽऽनन्द उच्यते ॥३४९॥

तस्मात्कामादिहानेन ह्युत्तरोत्तरवृद्धितः ।

श्रोत्रियस्येति वाक्येन काष्ठाऽऽनन्दस्य भण्यते ॥३५०॥

तत्रैतस्मिन्यथोक्तेऽर्थे श्लोकोऽप्युच्चैर्निगद्यते ।

मन्त्रद्वारेण वाक्यार्थं कथं नाम प्रपत्स्यते ॥३५१॥

इति पञ्चमोऽनुवाकः ॥५॥

असत्समोऽसौ भवति योऽसद्ब्रह्मेति वेद चेत् ।

अस्ति ब्रह्मेति चेद्वेद सन्तं तं ब्राह्मणा विदुः ॥३५२॥

सदप्यात्मस्वरूपेण ब्रह्मासदिति वेद चेत् ।

सोऽसन्नेवेह भवति कोशात्मत्वाभिमानभाक् ॥३५३॥

न हि कोशात्मना सत्त्वमृते ब्रह्म समश्नुते ।

कुतः सर्पात्मना सत्त्वमृते रज्जुं सदात्मिकाम् ॥३५४॥

असद्भ्यः खलु कोशेभ्यः सदेकं ब्रह्म वेद चेत् ।

दृशे रूपान्तरासत्त्वात्सन्तं तं ब्राह्मणा विदुः ॥३५५॥

यस्मादेवमतो हित्वा कोशानज्ञानकल्पितान् ।

निर्विकारमनाद्यन्तं परमात्मानमाश्रयेत् ॥३५६॥

यतः कोशातिरेकेण नासत्त्वं विद्यते परम् ।

मृत्युर्वा असदित्येवं घटते श्रुत्युदीरणम् ॥३५७॥

अस्तीत्येवोपलब्धव्यः सदेवेति च शासनम् ।

ब्रह्मात्मव्यतिरेकेण सत्त्वमन्यत्र दुर्लभम् ॥३५८॥

तसैष एव शारीरो योऽशरीरः सदेकलः ।

आनन्दान्तस्य पूर्वस्य ह्यात्माऽनात्मवतः परः ॥३५९॥

उक्तं ब्रह्मविदाप्नोति परं नाज्ञोऽसदाश्रयः ।

इत्यस्य निर्णयार्थाय परो ग्रन्थोऽवतार्यते ॥३६०॥

साधारणं परं ब्रह्म विदुषोऽविदुषश्च चेत् ।

प्राप्त्यप्राप्ति समे स्यातां नियमे हेत्वसंभवात् ॥३६१॥

कार्यमात्रावबद्धान्तःकरणत्वात्तमस्विनः ।

न शक्याऽस्तीति धीः कर्तुं स्वतःसिद्धात्मवस्तुनि ॥३६२॥

अतोऽस्यास्तित्वसिद्ध्यर्थं कल्पनातीतरूपिणः ।

अथात इत्यनुप्रश्ना वक्ष्यन्ते निर्णयार्थिनः ॥३६३॥

अथानन्तरमस्यैव साधारण्याप्रमेयतः ।

आचार्योक्तिमनुप्रश्नाः शिष्यस्य गुरुसंनिधौ ॥३६४॥

अप्यविद्वानमुं लोकं प्रेत्य कश्चित्समश्नुते ।

न चेदविद्वानाप्नोति विद्वानेतीति का प्रमा ।

स्यान्नवेत्यपरः प्रश्नस्त्रित्वाद्धि बहुवागियम् ॥३६५॥

प्लुतिश्चात्र विचारार्था विचार्यं वस्त्विदं यतः ।

एतेषां खलु चोद्यानामुत्तरार्थोत्तरा श्रुतिः ॥३६६॥

द्वयोः सद्भावपूर्वत्वादस्तित्वं तावदुच्यते ॥३६७॥

घटाङ्कुरादि यत्कार्यं दृष्टं सत्कारणं हि तत् ।

आकाशादि च नः कार्यं तदप्येवं प्रतीयताम् ॥३६८॥

असतश्चेदिदं कार्यं सर्वं स्यादसदन्वितम् ।

असतः कारणत्वं च निरात्मत्वान्न सिद्ध्यति ॥३६९॥

ध्रुवः सन्कुरुते कार्यमयस्कान्तो मणिर्यथा ।

कारणत्वं भवेदेवं कुर्वतोऽतिशयः कुतः ॥३७०॥

साविद्यः प्रत्यगात्मा यो वियद्योनिः पुरोदितः ।

सोऽकामयत नाविद्यां विना कामोऽस्ति कस्यचित् ॥३७१ ॥

आलातस्यैकरूपस्य वैश्वरूप्यं यथान्यतः ।

रूपाभिधानभ्रान्त्युत्था बहुतेयं परात्मनः ।

प्रजायेयेत्यतो वक्ति नामरूपात्मना प्रभुः ॥३७२॥

आत्मस्थे नामरूपे ये देशकालाद्यपेक्षिणी ।

जगत्कर्मवशादीशाद् व्यज्येते बहुधात्मनः ॥३७३॥

व्याकृतिर्या तयोर्विष्णोः प्रत्यहं नामरूपयोः ।

भूयो भवनमेतत्स्यान्मायिनोऽनेकता यथा ॥३७४॥

न ह्यनवयवस्यास्य बहुत्वं युज्यतेऽञ्जसा ।

तस्माद्भाक्त् बहुत्वं स्याद् व्योम्नो यद्वद् घटादिभिः ॥३७५॥

श्रौतं सृष्ट्यादिविषयमीश्वरालोचनं तपः ।

कार्यत्वाल्लौकिकस्येह तपसोऽसंभवो भवेत् ॥३७६॥

यथाश्रुति समालोच्च ससर्ज जगदीश्वरः ।

यथाक्रमं यथारूपं यथाकर्म यथाकृति ॥३७७॥

मायावी जगदुत्पाद्य माययैवेश्वरेश्वरः ।

सर्पादीन्कल्पितान्स्रग्वत्तदेवानुविवेश सः ॥३७८॥

मृद्वच्चेत्कारणं ब्रह्म कार्यं सर्वं तदात्मकम् ।

तदात्मतातिरेकेण प्रवेशोऽन्यो न विद्यते ॥३७९॥

न चान्यः प्राविशद्विष्णोः श्रूयते ह्येककर्तृता ।

सृष्ट्वा जगत्तदेवानुप्राविशच्चेति हि श्रुतिः ॥३८०॥

कपालाद्यात्मना कुम्भं मृद्वच्चेत्प्राविशज्जगत् ।

मृदोऽनेकात्मकत्वात्तु घटते नैकतो दृशेः ॥३८१॥

अनाप्तदेशवन्मृद्वत्प्रवेशो व्यापिनः कथम् ।

प्रवेशश्रवणात्तर्हि परिच्छिन्नं प्रकल्प्यताम् ॥३८२॥

मुखे हस्तादिवच्चायं प्रवेशोऽपि घटिष्यति ।

अमूर्तस्यापि नैवं स्यात्कार्यव्यापित्वहेतुतः ॥३८३॥

व्यापि वाऽव्यापि वा कार्यं व्याप्नोत्येव हि कारणम् ।

न ह्यात्मशून्यो देशोऽस्ति यं जीवेनाऽऽविशेत्परः ॥३८४॥

अथ कारणरूपेण कार्यमीशः समाविशेत् ।

अहं ब्रह्मेतिवज्जह्यात्कार्यं कार्यात्मतां तथा ॥३८५॥

मतं जीवात्मकं कार्यं याति कार्यान्तरं यदि ।

विरोधान्नैवमप्येतन्नैति कुम्भः शरावताम् ॥३८६॥

नामरूपादिकार्याच्च व्यतिरेकानुवादिनी ।

श्रुतिः कुप्येत मोक्षश्च तदापत्तौ सुदुर्लभः ॥३८७॥

जलार्कवत्प्रवेशश्चेन्नापरिच्छिन्नरूपतः ।

अमूर्तत्वाच्च नास्यैवं प्रवेश उपपद्यते ॥३८८॥

एवं तर्हि प्रवेशोऽस्य श्लिष्यते न कथंचन ।

न च गत्यन्तरं विद्मो येन वाक्यं समर्थ्यते॥३८९॥

आनर्थक्यादिदं तर्हि त्यज्यतां शिशुवाक्यवत् ।

प्रवेशवाक्यं नैवं तद्गत्यन्तरसमाश्रयात् ॥३९०॥

ब्रह्मवित्परमाप्नोतीत्युक्त्वा सत्यादिलक्षणम् ।

प्रवेशयद् गुहां तच्च तदनात्मत्वशान्तये ॥३९१॥

अब्रह्मत्वनिवृत्त्यर्थं ब्रह्मात्मैति विशेषणम् ।

तन्निवृत्ताववाक्यार्थं कैवल्यं प्रतिपद्यते ॥३९२॥

यस्मादेवं फलं तस्माज्ज्ञानमत्र विवक्षितम् ।

गुहायामद्वयं ब्रह्म तस्मान्निहितमुच्यते ॥३९३॥

तद्रूपानुगमयान्नमयान्तं कार्यमाह हि ॥३९४॥

पूर्वपूर्वातिरेकेण त्रीन्कोशानतिलङ्घ्य च ।

विज्ञानमयरूपायां गुहायां दर्शितः परः ॥३९५॥

तत्रानन्दमयो यस्माल्लक्ष्यते राहुचन्द्रवत् ।

मानुषादधि यत्रेदं सुखं निष्ठां प्रपद्यते ।

उत्कृष्यमाणं क्रमशस्तद्ब्रह्मासीति बोधयेत्॥३९६॥

विकल्पयोनावेतस्यां निर्विकल्पोऽधिगम्यते ।

तस्मात्तस्यां प्रवेशोऽस्य कल्प्यते नाञ्जसोच्यते ॥३९७॥

प्रकाशात्मक एतस्मिन्द्रष्टृश्रोत्रादिलक्षणम् ।

मोहादीक्षामहे यस्मात्प्रविष्टस्तेन कल्प्यते ॥३९८॥

तस्यैष एव शारीर आत्मेत्येवं ब्रुवाणया ।

ऐकात्म्यमुच्यते श्रुत्या हृत्प्रविष्टाप्रविष्टयोः ॥३९९॥

प्रवेशहेतुदोषाणामध्यस्तानां परात्मनि ।

यदाहीत्यादिना ध्वंस एवं सत्युपपद्यते ॥४००॥

अप्रविष्टस्वभावस्य प्रवेशस्तेन कल्प्यते ।

क्षेत्रज्ञेश्वरहानेन ह्यैकात्म्यं स्यात्कथं न्विति ॥४०१॥

मूर्तामूर्तात्मकं कार्यं यत्सृष्ट्वा प्राविशत्प्रभुः ।

रजतं शुक्तिकेवात्मा तदात्मेवाभवन्मृषा ॥४०२॥

मूर्तं भूतत्रयं सत्स्यादितरत्त्यदिहोच्यते ।

अव्याकृतादाशरीरादेतावद्वस्तु नापरम् ॥४०३॥

समानेतरजातीयान्निर्धार्येदंतयोच्यते ।

यन्निरुक्तं तदत्र स्यादनिरुक्तमितोऽन्यथा ॥४०४॥

साक्षात्परोक्षरूपे तु मूर्तामूर्ते पुरोदिते ।

निरुक्तेतररूपे ये तयोरेव विशेषणो ॥४०५॥

निलयो मूर्तधर्मः स्यादुत्तरोऽमूर्तसंश्रयः ।

विज्ञानं चेतनं विद्यादविज्ञानमचेतनम् ॥४०६॥

व्यावहारिकमेवात्र सत्यं स्यादधिकारतः ।

पारमार्थिकसत्यस्य वाक्यान्ते समुदीरणात् ॥४०७॥

मृगतृष्णादिवन्मिथ्या तदिहानृतमुच्यते ।

इत्येतदभवत्स्रष्टा ह्यविद्योत्थमविद्यया ॥४०८॥

प्रत्याख्यानेन सर्वस्य सत्त्यदाद्यात्मकस्य हि ।

व्यावृत्ताखिलनानात्वमहं ब्रह्मेति बोध्यते ॥४०९॥

नैतदस्ति न नास्तीदं द्वयोर्मोहोद्भवत्वतः ।

न सत्तन्नासदित्येवं प्राह विश्वेश्वरोऽपि हि ॥४१०॥

आविर्भावतिरोभावौ बुद्धेर्यत्साक्षिकाविह ।

तमेकमन्तरात्मानं विद्यादव्यभिचारिणम् ॥४११॥

तस्मादस्ति परं ब्रह्म यस्याविद्याप्रकल्पिताः ।

सन्तीव सत्तामालम्ब्य कार्यकारणलक्षणाः ॥४१२॥

विवादगोचरापन्नं यत्किंचिद्रचनात्कम् ।(द्रचनात्मकम्)

तत्सर्वं बुद्धिमत्पूर्वं तदात्मत्वाद् घटादिवत् ॥४१३॥

तत्रैतस्मिन्यथोक्तेऽर्थे श्लोकः पूर्ववदुच्यते ।

श्रुत्युक्तार्थानुवादी तु द्रढिम्ने पुंधियोऽधुना ॥४१४॥

इति षष्ठोऽनुवाकः ॥६॥

यदिदंशब्दधीगम्यं प्रागसत्तदभूज्जगत् ।

असच्छब्देन चात्र स्याद्ब्रह्मैवानामरूपकम् ॥४१५॥

नामरूपात्मकं कार्यमनात्मत्वात्स्वतो ह्यसत् ।

यत्सदेकं परं ब्रह्म ततो वै सदजायत ॥४१६॥

सत्यं ज्ञानमनन्तं यत्तदुपेतमविद्यया ।

स्वात्मनैव स्वमात्मानं सत्त्यद्रूपमचीक्लृपत् ॥४१७॥

यस्मात्स्वयमिदं सर्वमकरोन्निपुणः प्रभुः ।

सुकृतं प्रभुमेवातो महात्मानः प्रचक्षते ॥४१८॥

यदि वेश्वरनिर्वृत्तं कार्यं सुकृतमुच्यते ।

निष्ठासंश्रवणात्साक्षान्न तु कर्तेश उच्यते ॥४१९॥

लोकेऽपि स्वामिनासाक्षाद्यत्कृतं कर्म यत्नतः ।

तदेव सुकृतं प्राहुर्नतु भृत्यैस्तथा कृतम् ॥४२०॥

यद्वै तत्सुकृतं प्रोक्तं सत्त्यदादिस्वभावकम् ।

नीरसस्यास्य कार्यस्य रसोऽसौ परमः स्मृतः ॥४२१॥

रसः सारोऽमृतं ब्रह्म आनन्दो ह्लाद उच्यते ।

निःसारं तेन सारेण सारवल्लक्ष्यते जगत् ॥४२२॥

रसस्यातीन्द्रियस्यास्य त्वानन्दत्वं कुतो न्विति ।

अतस्तत्प्रतिपत्त्यर्थं रसं हीत्युत्तरं वचः ॥४२३॥

एतस्मादपि हेतोस्तदस्तीत्यभ्युपगम्यताम् ।

इतश्चास्ति परं ब्रह्म रसत्वस्य प्रसिद्धितः ॥४२४॥

तृप्तिहेतू रसो नाम मधुराम्लादिलक्षणः ॥४२५॥

अन्नादिरसलाभेन यथा तृप्ताः समासते ।

आनन्दिनः कामहीना निरीहाः साध्यसिद्धये ॥४२६॥

अपविद्धैषणास्तद्वद्बाह्योपादानवर्जिताः ।

निःसंबोधं परानन्दं प्राप्ताः संन्यासिनोऽमलाः ॥४२७॥

नूनं तेषां परं स्वास्थ्यं चेतांस्याह्लादयत्यलम् ।

प्रह्लादचेतसां यानि तानि लिङ्गानि तेषु हि ॥४२८॥

उपाग्नि पामनस्येव सुखसंसक्तचेतसः ।

लिङ्गं कण्डूयमानस्य लक्षयाम्यात्मवेदिषु ॥४२९॥

अज्ञातानन्दतत्त्वानामनुमानमिदं भवेत् ।

साक्षात्कृतात्मतत्त्वानां प्रत्यक्षतममेव तत् ॥४३०॥

वाय्विन्द्रियाणामध्यात्मं संहतिर्येह लक्ष्यते ।

एकार्थवृत्तिरूपेण सा दृष्टाऽसंहते सति ॥४३१॥

अतः साक्षेपमोहेयं को ह्येवान्यादिति श्रुतिः ।

आकाशे परमे व्योम्नि ह्यानन्दो न भवेद्यदि ॥४३२॥

आब्रह्मस्तम्बलोकेऽस्मिन्पुण्यकर्मानुरूपतः ।

आनन्दः परमो यस्मादानन्दयति नः सदा ॥४३३॥

सोऽयं लौकिक आनन्दो निष्ठां साधनसंपदा ।

यत्र प्रपद्यते भूम्नि सोऽस्त्यानन्दः परो रसः ॥४३४॥

अस्तित्वे हेतवः सम्यग्ब्रह्मणोऽभिहिता यतः ।

उताविद्वानिति प्रश्नः श्रुत्याऽऽविष्क्रियतेऽधुना ॥४३५॥

विद्वानेवैति तद्ब्रह्म ह्यभयं भयहेतु यत् ।

तमोमात्रावरुद्धत्वात्तत्प्राप्तेर्नान्यदस्ति हि ॥४३६॥

व्यवधानं हि यद्यस्मात्तत्तन्मोहैकहेतुकम् ।

यस्मात्तस्मादविद्यैव मोक्षाप्तेर्व्यवधिर्भवेत् ॥४३७॥

अविद्यासाक्ष्यपि प्रत्यक्सदाऽनस्तमितोदितः ।

अविद्यया व्यवहितस्तद्बलेनैव तद्वचः ॥४३८॥

विद्वत्ताव्यतिरेकेण यदि तत्प्राप्तिरुच्यते ।

चोद्यमेतत्तदा युक्तं न त्वेवं सति युक्तिमत् ॥४३९॥

यातु साधारणी प्राप्तिरात्मत्वाद्ब्रह्मणः स्वतः ।

विदुषोऽविदुषो वाऽसावस्माभिर्न नियम्यते ॥४४०॥

अतोऽविद्यानिषेधेन सर्वदाऽवाप्तिरूपिणः ।

प्राप्तिः स्यादात्महेतुत्वादिति पूर्वमवादिषम् ॥४४१॥

अतः परीक्ष्यते श्रुत्या तदिदानीं प्रयत्नतः ।

विद्वानेवैति नाविद्वान्यदा हीत्येवमाद्यया ॥४४२॥

विषयानुपातिनी या तु ह्यशेषकरणाश्रया ।

लौकिकत्वात्पदार्थस्य दृशिरत्राभिधीयते ॥४४३॥

वेशेषवद्भवेद्दृश्यं तद्धि दर्शनमर्हति ।

नित्या दृष्टिरभावो वा नैव दर्शनमर्हति ॥४४४॥

दृश्यान्वयि हि यद्वस्तु तदात्म्यमिति भण्यते ।

स्वतो ह्यस्यात्मदारिद्र्यादर्हार्थे लभते च यत् ॥४४५॥

स्याद्वा जाग्रदवस्थेऽयं दृश्यत्वेन प्रसिद्धितः ।

कोशत्रयमिहात्म्यं स्यादात्मार्थत्वसमन्वयात् ॥४४६॥

पञ्चमोऽत्र निरुक्तः स्यात्पारिशेष्यात्फलात्मकः ।

अत्यानन्दमयं ब्रह्म त्वनिरुक्तं परं पदम् ॥४४७॥

निलीयते जगद्यस्मिन्निलीनं जायते यतः ।

निलयं तत्परं ब्रूमः कोशपञ्चककारणम् ॥४४८॥

सच्च त्यच्चादि वाऽपेक्ष्य निषेधोऽयमिहोच्यते ।

प्राप्तिर्ह्यभवदित्युक्ता चारु प्राप्तनिषेधनम्॥४४९॥

मूर्तामूर्तौ हि राशी द्वौ सच्च त्यच्चादिनोदितौ ।

श्रुत्यन्तरेण संगानात्तयोरेवास्त्वपह्नुतिः ॥४५०॥

अस्मिन्पक्षे तु निलयो वासनानिलयो भवेत् ।

एवं च नेति नेतीति साक्षात्स्याद्ब्रह्मदर्शनम् ॥४५१॥

भावाभावात्मिका बुद्धिर्यत आत्मापचारिणी ।

भावाभावनिषेधेन प्रतीची स्थाप्यते ततः ॥ ४५२॥

दृश्यादिप्रतिषेधोक्त्या प्रतीचि ब्रह्म बोध्यते ।

न तदन्यत्तदन्यस्य परमार्थात्मता कुतः ॥४५३॥

न नञर्थो विकल्पो वा परमार्थमकल्पितम् ।

असंप्रविश्य संसिद्धिं लभते क्वचिदन्यतः ॥४५४॥

दृश्यादिगुणहीनस्य स्वत आत्मत्वकारणात् ।

वेत्ति विन्दत इत्यस्मादैकार्थ्यादुपसंहृतिः ॥४५५॥

दृश्यादिगुणहीनेऽस्मिन्निरवद्यो यदाऽभयम् ।

साक्षाद्वेत्ति तदैवायमभयं विन्दते परम् ॥४५६॥

ब्रह्मपुच्छं प्रतिष्ठेति यदभाणि पुरा सकृत् ।

तेनैकवाक्यतार्थाय प्रतिष्ठामिति भण्यते ॥४५७॥

अथाधुना यथाऽविद्वान्प्रेत्य नैति परं पदम् ।

व्याख्यायते तथा स्पष्टं यदा हीत्येवमाद्यया ॥४५८॥

सदा लब्धात्मकस्यापि यतोऽज्ञानमनाप्तिकृत् ।

अवाद्यु**चै**रतः(च्चै) श्रुत्या विद्वानेतीति सादरम् ॥४५९॥

यस्मादेवं ततोऽविद्वाल्लभते न तमीश्वरम् ।

अविद्याव्यवधानाद्धि लब्ध एव न लभ्यते ॥४६०॥

यदा ह्येवैष आत्मैको दृश्यत्वादिविवर्जितः ।

एतस्मिन्वर्तमानोऽपि वञ्चितोऽविद्ययैव हि ॥४६१॥

हस्तप्राप्तमपि द्रव्यमप्राप्तमिव मन्यते ।

मोहादेवमनप्तिः स्यादात्मनोऽपि ममाऽऽत्मनः ॥४६२॥

अविद्यया तदोद्धृत्य रज्ज्व रज्जुमिव स्वयम् ।

अहित्वेनाद्वयाद्बोधात्कुरुते कर्तृभोक्तृभिः ॥४६३॥

अरं छिद्रं भिदाऽन्यत्वं वेद्यवेत्तृत्वलक्षणम् ।

यस्मादुत्कुरुते मोहादात्मनो ब्रह्मणः स्वतः ॥४६४॥

अन्योऽसावीश्वरो मत्तस्तस्माच्चाहमनीश्वरः ।

इति च्छिद्रयतोऽच्छिद्रं छिद्रेऽनर्थो भवेद्भयम् ॥४६५॥

निर्भयोऽपि स्वतोऽविद्वानेकं सन्तमनेकधा ।

प्रकल्प्याविद्याऽऽत्मानं तमेव भयमाप्नुयात् ॥४६६॥

भयहेतोर्द्वितीयस्य हिशब्देन परिग्रहात् ।

द्वितीयाद्वै भयं हीति श्रुतिरुच्चैरतोऽन्वशात् ॥४६७॥

ईशितव्याद्विभक्तो मद्यस्मादीशो भयंकरः ।

इति कल्पयतस्तस्मादभयं जायते भयम् ॥४६८॥

अहो बलमविद्याया अतिशेते न कश्चन ।

अग्न्यादिभयहेतोर्या ब्रह्मणोऽपि भयंकरी ॥४६६॥

निर्भयो भयकृद्देव ईश्वराणामपीश्वरः ।

भयं तस्यापि जनयेन्नाज्ञानस्यास्त्यगोचरः ॥४७०॥

यज्ज्ञात्वा विन्दते विद्वानभयं हीत्यवादिषम् ।

तत्त्वेवाभयकृद्ब्रह्म स्यान्मोहादात्मनो भयम् ॥४७१॥

निषिद्धदृश्यत्वाद्येकमभयं मोहनिह्नवात् ।

यत्तस्यैव भयं तत्स्यादविद्यावशवर्तिनः ॥४७२॥

अपि वालाग्रमात्रेण विदुषः प्रत्यगात्मनः ।

भिन्नं ब्रह्मेतिसंमोहादात्मैवास्य भयं भवेत् ।

व्याख्यानं वा पुरोक्तस्य च्छिद्रस्य क्रियतेऽनया ॥४७३॥

अमन्वानस्य तद्ब्रह्म विदुषोऽपि भयंकरम् ॥४७४॥

वेद्यवेत्तृत्वशून्यत्वाद्विद्वत्ताऽपि तमोमयी ।

रजतत्वादिवच्छुक्तावमन्वनो भवेदतः ॥४७५॥

यस्मातमं तस्य मतं मतं यस्य न वेद सः ।

विदिताविदिताभ्यां तदन्यदेवेति हि श्रुतिः ॥४७६॥

अन्यदेव हि तद्वेद्यादवेद्यादन्यदेव तत् ।

वेद्यवेत्तृद्वयाच्चान्यदिति श्रुत्यनुशासनम् ॥४७७॥

वेद्यावेद्यात्मता यस्माच्छब्दाद्यर्थानुपातिनी ।

वेद्यवेत्तृत्वमप्येवमन्यथा तदसंगतेः ॥४७८॥

व्युत्थाप्य वेद्याद्विद्याया वेत्तुश्चाज्ञानकल्पितात् ।

तदन्येभ्यश्च जानीयादहं ब्रह्मेतिवाक्यतः ॥४७९॥

इति सप्तमोऽनुवाकः ॥७॥

यथोक्तबोधविरहादीश्वराणामपीश्वराः ।

प्रतीचो ब्रह्मणो भीताः स्वकर्माणि प्रकुर्वते ॥४८०॥

वातादयो महावीर्याः स्वतन्त्रा बाहुशालिनः ।

तेऽपि भीताः प्रवर्तन्ते ब्रह्मणोऽपि महत्तमाः ॥४८१॥

यस्माद्ब्रह्मणा आनन्दाद्भीता वातादयोऽवशाः ।

स्वकर्मसु प्रवर्तन्ते भृत्याः स्वामिभयादिव ।

तस्यानन्दस्य मीमांसा विचारः क्रियतेऽधुना ॥४८२॥

उत्कर्षेतरहीनोऽसौ य आनन्दोऽधिगम्यते ॥४८३॥

दृष्टः सातिशयस्तावदानन्दः कर्महेतुकः ।

आब्रह्मनरपर्यन्ते लोकेऽस्माभिः प्रमाणतः ॥४८४॥

उत्कृष्यमाणो यत्रायं परां निष्ठां प्रपद्यते ।

अनापन्नादिमध्यान्तं तद्ब्रह्मेत्यवधारयेत् ॥४८५॥

ब्रह्मादिनरपर्यन्तं पुण्यकर्मानुरूपतः ।

उपजीवति लोकोऽयं यस्यानन्दस्य विप्रुषम् ॥४८६॥

उत्तरोत्तरवृद्ध्यैवं मनुष्यादधि तं वयम् ।

प्रतिपद्यामहे साक्षादानन्दं स्वात्मनि स्थितम् ॥४८७॥

विषयेन्द्रियसम्बन्धसमुत्थो वा भवेदयम् ।

लौकिकानन्दवत्स्याद्वा सर्वसाधननिस्पृहः ॥४८८॥

तत्र लौकिक आनन्दो बाह्याध्यात्मिकसाधनः ।

संपन्निमित्तो यो दृष्टः सैषेति स इहोच्यते ॥४८९॥

उत्कृष्यमाणेनानेन ह्यस्मद्गोचरवर्तिना ।

असाधनमसाध्यं तमानन्दं व्याचचक्ष्महे ॥४९०॥

निष्ठां सातिशयं यस्मात्स्वतोऽनतिशयात्मनि ।

गच्छदीक्षामहे यस्मादेवमानन्द ईक्ष्यताम् ॥४९१॥

येयं सातिशया संख्याऽसंख्येयार्थावसायिनी ।

यथैवमस्मदानन्दः स्यात्परानन्दनिष्ठितः ॥४९२॥

आविष्करिष्यन्त्याहात इममर्थं श्रुतिः स्वयम् ।

बहिष्प्रवणदृष्टीनां स्वतोऽसामर्थ्यदर्शनात् ॥४९३॥

युवा प्रथमवयाः स्याद्यूनः साधुयुवेति किम् ।

पञ्चविंशाब्दिकः साधुरिति साधुयुवोच्यते ॥४९४॥

मिथः सव्यभिचारित्वात्साधुयौवनयोरतः ।

विशेषणमिदं तस्मात्पुनः साधुयुवेति हि ॥४९५॥

अध्येति सर्वमध्येयमतोऽध्यायक उच्यते ।

क्षिप्रकार्यतिशायित्वादाशिष्ठोऽसौ भवेदतः ॥४९६॥

समग्रशेषचार्वङो दृढिष्ठः परिकीर्त्यते ।

अभिभूयो यतः सर्वान्बलिनो वर्तते ततः ।

बलिष्ठस्तेन विद्वद्भिः कीर्त्यते पृथुकीर्तिभिः ॥४९७॥

यावदाध्यात्मिकं किंचित्पुंभिरापेक्ष्यते क्वचित् ।

दृष्टादृष्टेष्टभोगाय तेन सर्वेण संयुतः ॥४९८॥

तस्येवं पृथिवी सर्वा पूर्णा वित्तस्य चेद्भवेत् ।

इति साधनमुक्तं स्याद्दृष्टादृष्टार्थकर्मणः ॥४९९॥

बाह्यैराध्यात्मिकैश्चैवं संपन्नः साधनैः पुमान् ।

लभते यमसौ ह्लादं नरानन्दः स उच्यते ॥५००॥

यएते शतमानन्दा मानुषाणां समाहृताः ।

नरगन्धर्वकाणां स्यात्तावानेकः प्रमाणतः ॥५०१॥

सुगन्धिनः कामरूपा अन्तर्धानादिशक्तयः ।

नृत्यगीतादिकुशला गन्धर्वाः स्युर्नृलौकिकाः ॥५०२॥

भूयोद्वन्द्वप्रतीघातशक्तिसाधनसंपदा ।

नारगन्धर्विको भूयानानन्दो मानुषादधि ॥५०३॥

आविरिञ्चाद्भवेदेवं पूर्वस्मादुत्तरोऽधिकः ।

सहस्रदशभागेन ह्युत्तरोत्तरतः क्रमात् ॥५०४॥

श्रोत्रियोऽधीतवेदः स्यात्साध्वाचारः प्रसिद्धितः ।

कामानुपहतात्माऽपि स्यादकामहतस्तथा ॥५०५॥

मार्त्याद्भोगाद्विरक्तस्य ह्युत्तराह्लादकामिनः ।

सहस्रदशभागेन मानुषाद् गुणितो भवेत् ॥५०६॥

इत्येतस्य प्रसिद्ध्यर्थमादावग्रहणं कृतम् ।

अकामहत इत्यस्य हेतोरानन्दवृद्धये ॥५०७॥

श्रोत्रियावृजिनत्वे द्वे सर्वत्रैव समे अपि ।

कामानुपहतत्वस्य वृद्धौ ह्लादो विवर्धते ॥५०८॥

यतोऽकामहतत्वं स्यात्सर्वातिशयिनोऽञ्जसा ।

सुखस्य प्राप्तये तस्मात्तदेवोत्कृष्टिकृद्भवेत् ॥५०९॥

तस्माद्यथोदितानन्दप्राप्तये साधनत्रयम् ।

श्रोत्रियावृजिनत्वे द्वे तथाऽकामहतात्मता ॥५१०॥

तुल्ये आब्रह्मणः पूर्वे उत्कर्षस्तूत्तरस्य च ।

अकामहततैवातः पूर्वाभ्यां साधनं परम् ॥५११॥

चिरकालस्थितिर्येषु पितृलोकेषु ते स्मृताः ।

चिरलोकलोकास्तेऽपि स्युः पितृश्रद्धादिकारिणः ॥५१२॥

आजानो देवलोकः स्यात्तज्जा आजानजाः स्मृताः ।

स्मार्तकर्मकृतस्तत्र जायन्ते देवभूमिषु ॥५१३॥

कर्मणैव त्वविद्वांसो ये जाताः सुरसद्मसु ।

कर्मदेवांस्तु तान्विद्याद्देवांश्चोत्तरमार्गगान् ॥५१४॥

त्रैलोक्यदेहश्चात्र स्याद्विराडेव प्रजापतिः ।

समष्टिव्यष्टिरूपश्च ब्रह्मेह परिगृह्यते ॥५१५॥

त एते सर्व आनन्दा यत्रैकत्वं व्रजन्ति नः ।

कामश्च तन्निमित्तोत्थो ज्ञानं यच्च द्वयात्मकम् ॥५१६॥

तथाऽकामहतत्वं च निष्ठां यत्र प्रपद्यते ।

तमानन्दं विजानीयाद्वर्त्मनाऽनेन वाक्यतः ॥५१७॥

आनन्दानन्दिनोश्चात्र न भेदः स्यान्मनागपि ।

श्रुत्यैवापोदितो यस्मच्छिद्रं कुर्वन्मनागपि ॥५१८॥

न साधनमयं किंचित्स्वात्मसिद्धावपेक्षते ।

स्वतः सिद्देरविद्याया हानमात्रमपेक्षते ॥५१९॥

गुरुभारावसन्नस्य भारापनयतो यथा ।

उत्कृष्यते क्रमात्स्वास्थ्यं स्वात्मन्येवं तमःक्षयात् ॥५२०॥

अथेदानीं परीक्षाया अद्वैतानन्दलक्षणम् ।

उपसंह्रियते साक्षात्फलं साधननिस्पृहम् ॥५२१॥

निर्धूताशेषसंसारः सत्यमित्यादिनोदितः ।

व्युत्ताप्यासत्यज्ञानादेर्बुद्धौ चात्मनि दर्शितः ॥५२२॥

निष्कृष्याविद्योत्सङ्गस्थात्तत्साक्षिणमनात्मनः ।

साक्षात्तेनैव तं विद्मः प्रात्यक्ष्यात्सोऽयमित्यतः ॥५२३॥

अकामहत इत्येवं निरविद्योऽभिधीयते ।

तस्यामस्त्यां तद्ब्रह्म स्वयमेवानुभूयते ॥५२४॥

अज्ञातं ज्ञायते यत्र प्रमातृत्वाद्यनिह्नवात् ।

तत्र मानान्तरापेक्षा न स्वतोऽवगमात्मके ॥५२५॥

प्रमैवाऽऽत्मात्मिका यत्र त्वनन्यानुभवात्मिका ।

नात्र मानान्तरापेक्षा सैवानस्तमितोदिता ॥५२६॥

आधेयार्थप्रधानेयं सप्तमी पुरुषात्परा ।

योऽयमित्यादिना तद्वच्छ्रुतिरेवं प्रवादिनी ॥५२७॥

अकामहतधीगम्यो योऽयं बुद्धेः सदेक्षकः ।

अयं पुरुष इत्यत्र स एव त्वभिधीयते ॥५२८

प्रध्वस्तास्मद्विभागश्च रोचिष्णुर्यश्च भास्करे ।

सूर्य आत्मेति मन्त्रोऽपि योऽसाविति च साक्ष्यथ ॥५२९॥

क्षेत्रज्ञेश्वरभेदेन ह्यभिन्नं वस्त्वविद्यया ।

तस्मात्तद्धानतश्चैक्यं घटेतरखयोरिव ॥५३०॥

मूर्तामूर्तात्मकस्यास्य ह्युत्कर्षः परमो रविः ।

स्वान्तर्गतेन तस्यैक्यं तन्निमित्तनिषेधतः ॥५३१।

अनूद्य स य इत्येवमपकृष्टं नृबुद्धिगम् ।

उत्कृष्टेनेश्वरेणाथ विशिनष्ट्यहिरज्जुवत् ॥५३२॥

उत्कृष्टो यदपेक्ष्येशस्तत्तावद्बाध्यते बलात् ।

जहाति पश्चादुत्कर्षमपकृष्टाश्रयो हि सः ॥५३३॥

नादिऽऽदित्यस्थस्तदोत्कर्षो नापकृष्टिस्तथाऽऽत्मनि ।

हित्वोभयमवाक्यार्थं नेति नेतीति विन्दते ॥५३४॥

उत्कृष्टिर्वाऽपकृष्टिर्वा नेह स्वात्मनि विद्यते ।

तमोपहतदृष्टीनामुत्कर्षेतरवीक्षणम् ॥५३५॥

अविद्यैव यतो हेतुरुत्कृष्ट्यादेर्न वस्त्वतः ।

जग्धायां विद्यया तस्यां नानात्वं विनिवर्तते ॥५३६॥

अतिशेते यतः सर्वानानन्दानाग्रजादधि ।

विकल्पभूमेर्व्यावृत्तेरैक्यं स्वात्मरविस्थयोः ॥५३७॥

सत्यं ज्ञानमिति ह्यस्मादसत्याद्यर्थवारणात् ।

भेदाश्रयस्य व्यावृत्तेरैक्यं स्वात्मरविस्थयोः ॥५३८॥

कार्येण रसलाभेन प्राणनाद्युपपत्तिभिः ।

अस्तीत्यपाक्रियैतस्य प्राहुर्भाष्यकृतः स्वयम् ॥५३९॥

प्रश्नयोरस्ति नास्तीति व्याख्यातत्वादथाधुना ।

आहो विद्वानमुं लोकमित्यस्यापाक्रियोच्यते ॥५४०॥

तद्वाणीभानुसंप्लुष्टबहुलाज्ञानधीरहम् ।

यदा हीत्यादिना मन्ये उतेत्यादेर्विनिर्णयम् ॥५४१॥

उताविद्वानमुं लोकमितिप्रश्नविनिर्णयात् ।

अस्ति नास्तीति सिद्धः स्यात्प्रश्नयोरपि निर्णयः ॥५४२॥

विद्वत्ताव्यतिरेकेण फलं भिन्नं यथा तथा ।

अकामहततायास्तु परानन्दो न भिद्यते ॥५४३॥

अनेकजन्मसंसिद्धः स यः कश्चिद्भवेदिह ।

यथोदितार्थवित्साक्षादस्माद्रागेतरात्मकात् ॥५४४॥

लोकादाध्यात्मिकात्प्रेत्य यश्च स्यादाधिभौतिकः ।

तदुत्क्रान्तेर्भबेद्धेतुरन्नसृष्टिस्थितिक्षयः ॥५४५॥

लोकादस्मात्समुत्क्रम्य ह्येवंविदितिवाचकः ।

सर्वशेषमिति न्याय्यं तद्व्याख्यानाय चोत्तरम् ॥५४६॥

गत्वेहान्नमयात्मानं तत्कार्यं यद्वदत्यगात् ।

अन्नेनान्नमयं तद्वद्विद्वान्प्राणमयात्मना ॥५४७॥

तस्यापि ह्यन्तरात्मानमही रज्जुमिव स्वतः ।

मनोमयात्मना बाह्यमुपसंक्रामतीश्वरः ।

पूर्वपूर्वप्रहाणं स्यादुत्तरोत्तरगामिभिः ॥५४८॥

दृश्यादृश्यादिहीनेऽथ प्रतिष्ठां विन्दतेऽभयम् ॥५४९॥

योऽसावेवंविदित्युक्तः परस्मात्किमसौ भवेत् ।

स्वतो भिन्नोऽथ वाऽभिन्नो यदि वोभयलक्षणः ॥५५०॥

भेदे श्रुतिविरोधः स्यादन्योऽसाविति निन्दनात् ।

कर्मकर्तृत्वमेकस्य दोषोऽभेदेऽपि विद्यते ॥५५१॥

परस्य दुःखिता चैवं पराभावः प्रसज्यते ।

तस्मान्निर्धारणार्थोऽयं विचारः क्रियतेऽधुना ॥५५२॥

निश्चितं हि परिज्ञानं फलवत्स्यात्प्रसिद्धितः ॥५५३॥

नान्यस्यान्यात्मता यस्माद् ध्वंसे वाऽध्वंस एव वा ।

तस्मादनन्यो विज्ञेयः परस्मादात्मनो बुधः ॥५५४॥

अनन्यश्चेद्भवेद्विद्वान्भूतत्वाद्भवतीति किम् ।

बाढं प्राप्तं परं ब्रह्म नानात्माऽऽप्नोति येन तत् ॥५५५॥

दशमाप्तिवदज्ञानात्स्वरूपादिव वर्ण्यते ।

विद्यया तदवाप्नोति यदनाप्तमविद्यया ॥५५६॥

तमोह्नुत्यतिरेकेण नेह ग्रामाद्यवाप्तिवत् ।

तत्प्राप्तिसाधनं ज्ञानं ग्राममार्गप्रबोधवत् ॥५५७॥

इत्येवं चेन्न वैधर्म्यान्न हि तत्रोपदिश्यते ।

गन्तव्यविषयं ज्ञानं यथा सत्यादिलक्षणम् ॥५५८॥

कर्मापेक्षं परप्राप्तौ ज्ञानं स्यादिति चेन्न तत् ।

मुक्तौ न कर्मणः कार्यं यस्मादण्वपि विद्यते ॥५५९॥

बुद्धं यस्मात्स्वतस्तत्त्वमतः शुद्धं स्वतो भवेत् ।

अतो मुक्तं स्वतो ब्रह्म वद स्यात्कर्मणाऽत्र किम् ॥५६०॥

स्रष्टृप्रवेष्ट्रोश्चैकत्वादभिन्नः स्यात्पराद्बुधः ।

विपश्चिद्व्यतिरेकेण यदीशोऽन्यो न विद्यते ।

ततः स्यादभयप्राप्तिर्द्वितीयाद्वै भयश्रतेः ॥५६१॥

द्वितीयं चेदविद्योत्तमेकं वस्तु स्वतो यदि ।

न स वेदैकधैवेति विभागोक्तिस्तदा भवेत् ॥५६२॥

यदि तैमिरिकादन्यैर्द्वितीयो नेक्ष्यते शशी ॥५६३॥

चन्द्र एक इति ज्ञानं तदा स्यात्पारमार्थिकम् ।

तद्गृह्यते द्वितीयं चेन्न सुषुप्तेऽग्रहः श्रुतेः ॥५६४॥

न चेहान्यमनस्ता स्यात्सर्वेषामग्रहो यतः ।

अस्त्येवैतद्द्वितीयं चेद् ग्रहणात्स्वप्नबोधयोः ॥५६५॥

अविद्योत्थानतो नैवं तदा तद्भावभावतः ।

द्वयाबोधः सुषुप्तेऽपि त्वज्ञानादिति चेन्न तत् ।

स्वाभाविकत्वात्तस्यापि निमित्तस्यानपेक्षणात् ॥५६६॥

अन्यापेक्षं हि यद्रूपं न तत्तस्य स्वतो भवेत् ।

विक्रियाऽविक्रिया त्वस्य तत्त्वमन्यानपेक्षणात् ॥५६७॥

स्वप्नवन्न सुषुप्तोऽतः स्वत एवाद्वयत्वतः ।

द्रष्टुर्दृष्टेर्न लोपः स्यात्सत्यमेवं श्रुतेर्वचः ॥५६८॥

आत्मनोऽन्यो भवेद्येषामीश्वरः कारणात्तथा ।

कार्यं भयानिवृत्तिः स्यादन्यहेतुत्वसंश्रयात् ॥५६९॥

अन्यस्य भयहेतुत्वमधर्मापेक्षयेति चेत् ।

मैवं तस्यापि तुल्यत्वान्निवृत्तेः स्यादसंभवः ॥५७०॥

निर्निमित्तं भयं चेत्स्यान्न तस्यास्ति निवारणम् ।

ध्वंसेन वा निवृत्तिः स्यादात्मनो नेष्यते तथा ॥५७१॥

एकत्वपक्षे त्वेतेषां दोषो नान्यतमो भवेत् ।

भयस्याज्ञानहेतुत्वात्तन्निवृत्तौ निवर्तते ॥५७२॥

अन्यहेतुः स्वतो वा स्याद्भयं नोभयथाऽपि हि ।

स्वातन्त्र्याभावादन्यस्मिन्स्वात्महानं च नेष्यते ॥५७३॥

अनिवर्त्य स्वमात्मानं न भयस्य निराक्रिया ।

निवृत्तावपि नैव स्यान्निवृत्त्यैव समाप्तितः ॥५७४॥

अविद्यामात्रहेतौ तु सर्वमेतत्समञ्जसम् ।

तस्यामसत्यां तन्न स्यात्सत्यामेव हि भीर्यतः ॥५७५॥

यदज्ञानाद्भयं यत्स्यात्तज्ज्ञानात्तत्कुतो भवेत् ।

रज्जुसर्पादिवत्तस्मादविद्यैव भयोद्भवः ॥५७६॥

विद्याऽविद्यात्मकं ब्रह्म मतं चेन्न विरोधतः ।

पृथक्च दृश्यमानत्वादात्मनो घटरूपवत् ॥५७७॥

प्रत्यक्षेण हि दृश्येते विद्याऽविद्ये मनोगते ।

न तयोरात्मधर्मत्वं तस्मात्ते नामरूपयोः ॥५७८॥

अन्तरा नामरूपे ये ब्रह्मबाह्ये तयोर्हि तत् ।

न स्तो ब्रह्मणि ते भानावुदयास्तमयाविव ॥५७९॥

कर्मकर्तृकतैकस्य दोषः स्यादिति चेन्न तत् ।

संक्रान्तेर्ज्ञानमात्रत्वात्तद्धि भेदनिरासि नः ॥५८०॥

सुखदुःखादिसंबद्धमात्माऽऽत्मानं न वेति चेत् ।

भवतो मुमुक्षुता कस्माद्विस्रम्भादेतदुच्यताम् ॥५८१॥

जाग्रत्स्वप्नसुषुप्तेषु वस्तुवृत्तानुरोधतः ।

श्यामः सुखी न वेद्मीति वेत्त्यात्मानं प्रसिद्धितः ॥५८२॥

कार्यकारणहानाच्च न विभागः परात्मनि ।

अभावात्कर्मकर्त्रादेर्बोध एवावशिष्यते ॥५८३॥

कारकाण्युपमृद्नाति विद्या बुद्धिमिवोषरे ।

कारकत्वमविद्योत्थं स्वतश्चाकारकात्मता ॥५८४॥

यद्धि यस्य स्वतो रूपं न तत्प्राप्तावपेक्षते ।

क्रियामन्यनिमित्तत्वादपेक्षा कर्त्रपह्नवे ॥५८५॥

नैवेहान्नमयात्मानं जलूकावत्परोऽञ्जसा ।

उपसंक्रामतीत्यस्माद्गौणी संक्रान्तिरिष्यते ॥५८६॥

बहिःप्रवृत्तेः संक्रान्तिः प्रत्यावृत्येति चेन्मतम् ।

मनोमयादिवन्नैवं विरुद्धा स्वात्मनि क्रिया ॥५८७॥

स्फुरन्ती न जलूकाऽपि स्वात्मानं स्वात्मनाऽञ्जसा ।

उपसंक्रामतीत्यत्र निर्भागत्वात्तथाऽपि न ॥५८८॥

तस्मात्प्राप्तिर्न संक्रान्तिर्न च कोशात्मकर्तृका ।

पञ्चकोशातिरिक्तात्मकर्तृका परिशिष्यते ॥५८९॥

कोशातिरिक्तरूपस्य सर्वान्तरतमात्मनः ।

अक्रियस्यैव संक्रान्तिर्नभोवत्स्यात्परात्मनः ॥५९०॥

गुहाश्रयाभिसंबन्धो योऽविद्याविभ्रमाद्भवेत् ।

आत्मज्ञानाद् भ्रमध्वस्तौ संक्रान्तिरिति गीरियम् ॥५९१॥

तस्मात्सत्यमनन्तं यत्सर्वदाऽविकलेक्षणम् ।

तदस्मीति प्रबोधार्थं बहुस्यामिति कल्प्यते ॥५९२॥

पञ्चकोशातिवर्त्यात्मा ज्ञानभानूदयात्क्रमात् ।

जग्ध्वा पञ्चापि कोशांस्तान्निर्वात्यात्मनि दीपवत् ॥५९३॥

तदेतस्मिन्यथोक्तेऽर्थे श्लोको मन्त्रोऽपि विद्यते ।

अशेषानन्दवल्ल्यर्थसारस्यास्य प्रकाशकः ॥५९४॥

इत्यष्टमोऽनुवाकः ॥८॥

यतो वाचो निवर्तन्ते तद्ब्रह्मेति प्रतीयताम् ॥५९५॥

शब्दप्रवृत्तिहेतूनां प्रत्यगात्मन्यसंभवात् ।

शब्दार्थासंभवं प्राह ह्यप्राप्येत्यादराच्छ्रुतिः ॥५९६॥

तस्माल्लक्षणवाचीनि सत्यादीनि पुराऽब्रवम् ।

विशेषणविशेष्याणां निषेधात्कोशशायिनाम् ।

निर्ममं निरहंकारं ब्रह्मैवाऽऽत्मेत्युपास्महे ॥५९७॥

द्रव्यादिविषये यानि प्रयुक्तानि प्रयोक्तृभिः ।

स्वार्थहेतोर्निवृत्त्यैव निवर्तन्ते वचांस्यतः ॥५९८॥

न मातृयायिनो यस्मात्प्रत्यया बुद्धिकर्तृकाः ।

तन्निवृत्तौ निवर्तन्ते तस्मात्ते मनसा सह ॥५९९॥

यतो वाचोऽभिधानानि प्रयुक्तान्युपलब्धये ।

सर्वाण्यनभिधायैव निवर्तन्तेऽवबोध्य च ॥६००॥

उदपादि च यच्छब्दैर्ज्ञानमाकारवद्धियः ।

स्वतो बुद्धं तदप्राप्य नाम्ना सह निवर्तते ॥६०१॥

माहात्म्यमेतच्छब्दस्य यदविद्यां निरस्यति ।

सुषुप्त इव निद्राया दुर्बलत्वाच्च बाध्यते ॥६०२॥

दुर्बलत्वादविद्याया आत्मत्वाद्बोधरूपिणः ।

शब्दशक्तेरचिन्त्यत्वाद्विद्मस्तं मोहहानतः ॥६०३॥

अगृहीत्वैव संबन्धमभिधानाभिधेययोः ।

हित्वा निद्रां प्रबुध्यन्ते सुषुप्ते बोधिताः परैः ॥६०४॥

जाग्रद्वन्न यतः शब्दं सुषुप्ते वेत्ति कश्चन ।

ध्वस्तेऽतो वचसाऽज्ञाने ब्रह्मास्मीति भवेन्मतिः ॥६०५॥

नाभेदः क्रिययोरत्र क्रियातत्फलभेदतः ।

किं पूर्वमिति चोद्यस्य नात्रातः संभवो भवेत् ॥६०६॥

अविद्याघातिनः शब्दाद्याहं ब्रह्मेति धीर्भवेत् ।

नश्यत्यविद्यया सार्धं हत्वा रोगमिवौषधम् ॥६०७॥

अवशिष्टं स्वतो बुद्धं शुद्धं मुक्तं ततो भवेत् ।

नातः स्याद्भावनापेक्षा नापि मानान्तरं प्रति ॥६०८॥

अलौकिकत्वाद्बोध्यस्य स्वतश्चावगमात्मनः ।

बोध्ये हि लौकिकेऽपेक्षा परतोऽवगतौ तथा ॥६०९॥

नद्यास्तीरे फलानीव प्रत्यक्षाद्यनपेक्षतः ।

किमिवेहान्यमानेषु तावापेक्षाऽभिधाश्रुतेः ॥६१०॥

प्रमाता च प्रमाणं च प्रमेयो निश्चितिस्तथा ।

यत्सान्निध्यात्प्रसिध्यन्ति तत्सिद्धौ किमपेक्षते ॥६११॥

जाग्रत्स्वप्नसुषुप्तेषु घटोऽयमिति संविदः ।

व्यवधानं न चेहास्ति तद्भावाभावसाक्षितः ॥६१२॥

इदमेवमिदं नैवमिति बुद्धिर्विभागभाक् ।

अनात्मिकाऽऽत्मवत्यत्र येनासौ किमपेक्षते ॥६१३॥

कर्त्रादिव्यापृतेः पूर्वमसंकीर्ण उपाधिभिः ।

अविक्षिप्तो ह्यसंसुप्तोऽनुभवः किमपेक्षते ॥६१४॥

अभिधेयं न यद्वस्तु प्रत्ययश्च न ढौकते ।

नियुक्तोऽपि नियोगेन कथं तद् द्रष्टुमर्हति ॥६१५॥

अपि मानान्तरप्राप्तं वस्तुवृत्तं निवर्तयेत् ।

नियोगार्थानुरोधेन यदि वस्त्ववबोध्यते ॥६१६॥

भाव्यतेऽसन्नपीहार्थः प्रसिद्धेर्लोकवह्निवत् ।

ब्रह्मणस्त्वप्रसिद्धत्वात्तथाऽप्यत्र सुदुर्लभम् ॥६१७॥

क्रियतेऽलौकिकोऽप्यर्थः पदार्थान्वयरूपतः ।

अवाक्यार्थात्मकं ब्रह्म तथाप्यत्र सुदुष्करम् ॥६१८॥

प्रमाणमप्रमाणं च प्रमाऽऽभासस्तथैव च ।

कुर्वत्येव प्रमां यत्र तदसंभावना कुतः ॥६१९॥

प्रामाण्यमेतत्पृष्ठेन कस्मान्नैत्यभिधाश्रुतिः ।

नियोगस्यापि मानत्वं नानपेक्ष्य प्रमामिमाम् ॥६२०॥

पश्येदात्मानमित्यादि वाक्यं यत्स्याद्विधायकम् ।

ज्ञानकर्तव्यतायां तन्नियोज्यपुरुषं प्रति ॥६२१॥

स्वव्यापारेऽनपेक्ष्यैव वस्तुवृत्तं वचो यतः ।

नियुङ्के पुरुषं तस्माद्वस्तुवृत्तं सुदुर्लभम् ॥६२२॥

स्वशकत्यननुरूपं चेत्कार्यं वाक्यशतैरपि ।

नियुक्तोऽपि न तत्सिद्धावलं शक्ये स हीश्वरः ॥६२३॥

अभिधाश्रुतिस्तत्सिद्धौ व्यायच्छेत प्रयत्नतः ।

विधिवाक्यानुगामित्वान्नार्थस्पृक्स्यात्स्वतन्त्रतः ॥६२४॥

स्वमांसान्यपि खादन्ति नियोगानतिलङ्गिनः ॥६२५॥

जहत्यपि प्रियान्प्राणाञ्शक्यार्थत्वात्ततोऽपि हि ।

अशक्ये विनियुक्तोऽपि कृष्णालाञ्श्रपयेदिति ॥६२६॥

सर्वात्मनाऽप्यसौ कुर्वन्कुर्यात्तस्करकन्दुवत् ॥६२७॥

न चोपासान्तराधीनो ब्रह्मज्ञानोदयो भवेत् ।

तं यथा, तं तमेवेति न्यायदृब्धश्रुतेः स्मृतेः ॥६२८॥

नार्थस्पृग्भावना चेत्स्याद्ब्रह्मधीजन्मने न सा ।

स्वभ्यस्ता राजती नो धीः शुक्तिकाज्ञानजन्मने ॥६२६॥

द्रष्टव्यश्चेद्भवेदात्मा स्यान्नियोगस्तदाऽऽत्मनि ।

निषेधाद्दर्शनस्येह न नियोगोऽस्त्यतः परे ॥६३०॥

नियोगानुप्रवेशेन वस्तुतत्त्वं प्रबोध्यते ।

न हि विध्यनपेख्शस्य प्रामाण्यमनुवादिनः ॥६३१॥

नैवं यतः क्रियैवेह चोदनाभिर्विधीयते ।

स्वव्यापारे यतस्ताभिर्नियोक्तुं शक्यते पुमान् ।

द्रव्यस्वरूपेऽसाध्यत्वात्कथं ताभिः प्रवर्त्यते ॥६३२॥

न चापीहात्मविज्ञानं चोदनाभिर्विधीयते ।

स्वाध्यायोऽध्येतव्य इति ह्येतस्मात्तस्य सिद्धितः ॥६३३॥

कर्मावबोधो न यथा नियोगान्तरमीक्षते ।

तथैवात्मावबोधोऽपि न नियोगान्तराद्भवेत् ॥६३४॥

स्यादेतदात्मबोधस्य नियोगविरहाद्यदि ।

पुमर्थकारिता पुंभिर्लभ्यते न तु लभ्यते ॥६३५॥

नियोगैकाधिगम्यत्वाज्ज्ञानकार्यस्य नान्यतः ।

प्रमान्तरादिदं सिध्येन्नापि स्यादभिधानतः ॥६३६॥

नैतदेवं यतो नेह ज्ञेयार्थव्याप्तिमात्रतः ।

फलान्तरं प्रबोधस्य किंचित्संभाव्यतेऽण्वपि ॥६३७॥

अन्तरेण नियोगं च स्वात्मबोधस्य सिद्धितः ।

स्वाध्यायोऽध्येतव्य इति ब्रूहि स्यात्किं नियोगतः ॥६३८॥

नैवं यतोऽन्यदेवेदं विज्ञानान्तरमात्मनि ।

सोपायं कार्यमित्येवं चोद्यते केवलं परम् ॥६३९॥

शब्दाज्जनितविज्ञानाद् व्यतिरिक्तं परात्मगम् ॥६४०॥

न हि शब्दसमुत्थेन ब्रह्म ज्ञानेन शक्यते ।

तस्यावाक्यार्थरूपत्वात्परिच्छेत्तुं घटादिवत् ॥६४१॥

नानापदार्थसंसर्गलक्षणोऽयं यतः स्मृतः ।

वाक्यार्थो वाक्यविद्भिर्हि प्रमा वाक्यं च नो मतम् ।

तस्य चाविषयत्वात्तु ब्रह्मावाक्यार्थरूपभृत् ॥६४२॥

विज्ञानान्तरगम्यं तदभ्युपेयं बलादपि ।

न चेद्वाक्योत्थविज्ञानग्राह्यं ब्रह्माभ्युपेयते ।

नाम्नायार्थो भवेत्तर्हि नैवं वेदार्थ एव च ॥६४३॥

कथं वेदार्थतैतस्य न चेद्वाक्यार्थ इष्यते ॥६४४॥

पुंव्यापाराधीनत्वान्न नियोगादयं भवेत् ।

पदार्थानन्वयान्नापि वाक्योत्थो बोध आत्मनि ॥६४५॥

तदन्वयेऽपि नैवायं वाक्यार्थत्वं समश्नुते ।

सामान्यमात्रवाचित्वे पदानां संक्षयो यतः ॥६४६॥

पदार्थव्यतिरेकेण न चावाक्यार्थवाचकः ।

अतोऽवाक्यार्थरूपोऽयं योऽहं ब्रह्मेति निश्चयः ॥६४७॥

नियोगानुप्रवेशेन वस्तुतत्त्वमितीरितम् ।

यत्तस्य परिहाराय श्लोकोऽस्माभिर्यथोदितः ॥६४८॥

इदं ज्ञेयमिदं ज्ञानं ज्ञाताऽस्मीति विभागतः ।

सर्वदा दर्शनात्तावन्नाविद्याऽस्यैषु विद्यते ॥६४९॥

चिन्मात्रव्यतिरेकेण सर्वप्रत्ययसाक्षिणः ।

रूपान्तरं न संभाव्यं प्रमाभासात्तथा ह्नुतिः ॥६५०॥

हानोपादानहीनोऽयं तत्साक्षित्वात्स्वतो ध्रुवः ।

द्रष्ट्रादिसाक्षिताऽप्यस्य तत्कारणसमाश्रयात् ॥३५१॥

इदं वेद्मि न वेद्मीदमिति बुद्धिर्विवर्तते ।

प्रत्यभिज्ञाश्रया सा स्याद् द्रष्टैवोभयरूपभाक् ॥६५२॥

निर्विभागात्मकत्वात्तु सर्वकोशातिवर्तिनः ।

रूपं नानात्मवन्न्याय्यं प्रत्यभिज्ञासमाश्रयम् ॥६५३॥

प्रतिस्मृत्यान्यतः प्राप्तं रूपं यत्पारिणामिकम् ।

ज्ञाता प्रत्यभिजानाति प्रत्यक्षार्थोपसंस्कृतः ॥६५४॥

बुद्धेः स्यादपराधोऽयं यद्बाह्यार्थानुकारिता ।

प्रत्यक्त्वं चिन्निभत्वं च कौटस्थ्यान्नायमात्मनि ॥६५५॥

अन्वयव्यतिरेकाभ्यां जाग्रत्स्वप्नसुषुप्तिसु ।

बाह्यं निरस्य धीरूपं चिन्मात्रात्मावभासया ।

धियोपलक्ष्यावाक्यार्थं सर्वदाऽव्यभिचारतः ॥६५६॥

व्यभिचारिणश्च बाधेन तत्त्वमस्यादिरूपिणी ।

दहन्त्यखिलमज्ञानं बोधयत्येव केवलम् ॥६५७॥

सामानाधिकरण्यादेर्घटेतरखयोरिव ।

व्यावृत्तेः स्यादवाक्यार्थः साक्षान्नस्तत्त्वमर्थयोः ॥६५८॥

वाक्यादेवमवाक्यार्थो यस्मात्साक्षात्प्रसिध्यति ।

अन्यदेवेदमित्यादि सर्वं स्यात्तुषकण्डनम् ॥६५९॥

अज्ञानमन्यथाज्ञानं संशयज्ञानमेव च ।

घटादावेव तद्दृष्टं न ज्ञातृज्ञानसाक्षिषु ॥६६०॥

अज्ञानादि त्रयं तावत्प्रत्ययेऽपि न विद्यते ।

तस्य ह्यव्यवधानेन प्रत्यक्षान्नान्यमानता ॥६६१॥

ज्ञातुरव्यवधानेन संशयो निश्चयोऽपि वा ।

प्रत्ययः प्रथते यस्मान्न मानान्तरकाङ्क्ष्यतः ॥६६२॥

अज्ञानादि त्रयं तावज्ज्ञातर्यपि न विद्यते ।

किमङ्ग सर्वदाऽलुप्तचक्षुष्यात्मनि केवले ॥६६३॥

निर्धूताशेषभेदोऽयमवाक्यार्थात्मकस्तथा ।

सुषुप्ते गम्यतेऽस्माभिर्नानृतं श्रुतिगौरवात् ॥६६४॥

सर्वदा चात्मरूपत्वाद् व्यभिचारादनात्मनः ।

ब्रह्मात्मनि स्वतः सिद्धं ज्ञानं मोहापनोदि यत् ॥६६५॥

ज्ञाताज्ञातविभागोऽस्मिञ्ज्ञानाज्ञानात्मता तथा ।

ज्ञात्रज्ञातृत्वमप्येवं स्वतः सिद्धेर्न साक्षिणः ॥६६६॥

स्वव्यापारे नियोगोऽपि नियुङ्क्ते पुरुषं बलात् ।

यथाभूतार्थता बुद्धेर्वास्तवी न तु पौरुषी ॥६६७॥

इदमेवमदो नेति यथैवार्थमृते विधिम् ।

वेत्ति तत्त्वमसीत्येवं किं न वेत्त्यभिधाश्रुतेः ॥६६८॥

क्रियायां विधिसंपातः कर्त्रादिषु न सिद्धितः ।

न चानेकार्थतैकस्य वाक्यस्य भवतेष्यते ॥६६९॥

प्रत्यक्षादेव भेदोऽयमभिधाननियोगयोः ।

तस्य चेद् व्यभिचारित्वं व्यर्थं सर्वज्ञभाषितम् ॥६७०॥

कर्तुः क्रियायां स्वातन्त्र्यं वस्तुवृत्ते ह्यनीश्वरः ।

वस्तुवृत्तं च नो मुक्तिः क्रियातश्चेदनित्यता ॥६७१॥

य्वस्तु हि या बुद्धिः सम्यग्ज्ञानं तदेव नः ।

पौरुषायासमात्रोत्थमज्ञानं रजतादिवत् ॥६७२॥

वस्तुमात्रानुरोधित्वात्सम्यग्ज्ञानस्य दुष्करम् ।

नियोगानुप्रवेशेन वस्तुतत्त्वावबोधनम् ॥६७३॥

नियोगानुप्रवेशे वा होतोर्व्याप्तिः प्रदर्श्यताम् ।

गमकत्वमृते व्याप्तिं नैव हेतोः प्रसिध्यति ॥६७४॥

विधिशून्यस्य वाक्यस्य प्रामाण्यं प्रत्यगात्मनि ।

येषां प्रकाश्यत इति न तेषां मतिरीदृसी ॥६७५॥

प्रकाश्यत्वाश्रयश्चायं व्यापारः सर्व एव च ।

तस्मिन्नसति तन्मिथ्या यदेतद्भवतेरितम् ॥६७६॥

अस्थूलाशब्दतावादिप्रकाश्यत्वादि कुप्यति ।

नियोगानुप्रवेशेन यदि वस्तु प्रकाश्यते ॥६७७॥

न चाप्रमाणता तस्य नियोगोत्सङ्गसंश्रयात् ।

एवमप्यप्रमाणं चेन्नियोगोऽविषयो भवेत् ॥६७८॥

अदृश्यं पश्य इत्येवं नियुक्तोऽपि न शक्नुयात् ।

शक्नुयात् स नियोगाच्चेत्कुर्यात्तस्करकन्दुवत् ॥६७६॥

विदितेतरातिरेकित्वाद् ब्रह्मरूपानुवादिभिः ।

नियोगगर्भवचनैः पश्येदिति विरुध्यते ॥६८०॥

विज्ञातारमरे केन विजानीयादिति श्रुतेः ।

न दृष्ठेरिति दृश्यत्वं नियोगैरेव वार्यते ॥६८१॥

सदावगतिरूपस्य ज्योतिश्चक्रावभासिनः ।

स्वयंज्योतिःस्वभावस्य न्याय्यं तस्मान्न दर्शनम् ॥६८२॥

द्रश्ट्रा चेद् दृश्यते दृश्यं प्रत्यक्षाविषयः कथम् ।

कर्मकर्तृत्वमेकस्य दोषो ब्रह्मात्मदर्शने ॥६८३॥

अदृष्टं तदकर्मत्वात्कौटस्थ्यान्नापि दृष्टिकृत् ।

जन्यादिविक्रियाषट्कनिषेधोऽप्येवमर्थवान् ॥६८४॥

प्रमातृत्वादिभेदेन यत्स्वरूपं प्रतीयते ।

तत्प्रकाश्यत इत्याहुरप्रकाशस्वरूपतः ॥६८५॥

प्रमातैव प्रमेयं चेत्प्रमाणं प्रमितिस्तथा ।

स्वरूपाच्चैकरूपत्वान्न तदेभिर्निरुच्यते ॥६८६॥

प्रामाण्यमनुवादानां न चेत्स्वविषये मतम् ।

पयोगुणस्य सम्बन्धो न प्राप्नोति जुहोतिना ॥६८७॥

स्वर्गेणैवाभिसंबन्धः पयसश्चेदनुत्तरम् ।

स्वर्गस्य सिद्धये नालं द्रव्यमात्रं पयो यतः ॥६८८॥

प्रणयः साधनत्वं च प्राप्तं तस्मादनूद्यते ।

विशिश्तोपाश्रयं द्रव्यं यतोऽलं पशुसिद्धये ॥६८६॥

गोदोहनस्य भिन्नत्वाद्भिन्नं चेत्साधनं मतम् ।

प्राप्ता प्रणयतीत्यस्य साध्यभेदाद्विभिन्नता ॥६९०॥

हानोपादानशून्यत्वादप्रामाण्यं मतं यदि ।

ब्रह्मास्मीति परिज्ञानमप्रमाणं प्रसज्यते ॥६९१॥

आत्मत्वादनुपादेयमनन्यत्वादहेयता ।

अभिधाश्रुतेश्चेदेतत्किमन्यत्प्रार्थ्यते विधेः ॥६९२॥

अनूक्तेरपि मानत्वं नैव ध्वाङ्क्षैर्विलुप्यते ।

नियोगानुप्रविष्टत्वाद्यथैवेहाभिधाश्रुतेः ॥६९३॥

एवं च सति दृश्तान्तो भवतां नोपपद्यते ।

नियोगादेव विज्ञानमित्येवं नियमः कुतः ॥६९४॥

वादानुवादयोरर्थो यदि भिन्नः प्रतीयते ।

अगतार्थाधिगन्तृत्वादस्त्वनूक्तेः प्रमाणता ॥६९५॥

अन्वक्षं भिन्नरूपा धीरिह वादानुवादयोः ।

अपूर्वाधिगतिः पूर्वमिह बुद्धावबोधनम् ॥६९६॥

मृगतोयादिवन्मिथ्या यद्यनूक्तेर्भवेन्मतिः ।

विधेर्निर्विषयत्वं वः सर्वत्रैव प्रसज्यते ॥६९७॥

स्वाभिधेयं निराकाङ्क्षो ह्यनुवादः प्रबोधयेत् ।

तत्र चेदप्रमाणं स्यात्स्यात्तदुच्चारणं वृथा ॥६९८॥

साकाङ्क्षत्वानुवादत्वे कुतश्चावगते त्वया ।

अप्रामाण्यान्न चेत्ताभ्यां विधेयप्रक्षयाद्विधेः ॥६९९॥

स्वशब्दानभिधेयं यत्तदेवापेक्षते पदम् ।

स्वार्थे तदप्रमाणं चेद्वाक्यार्थस्यान्वयः कुतः ॥७००॥

अप्रमाणमिति ज्ञानं कस्मादज्ञायि कथ्यताम् ।

विद्यमानोपलम्भीनि न ह्यभावं प्रमिण्वते ॥७०१॥

परस्वभावविध्वंसवर्त्मनैवात्मवस्तुनः ।

वक्ष्यत्यवगतिं चोर्ध्वं विधिनैवेति दुस्थितम् ॥७०२ ॥

व्यावृत्तिः परतोऽभावो न च तस्येन्द्रियेण हि ।

संबन्धोऽस्ति ततो भेदः प्रमाणैर्नोपलभ्यते ॥७०३॥

प्रमाऽभावस्वरूपत्वान्नाप्यभावाद्भिदेष्यते ।

संवित्त्यभावो नैवेह प्रकाशयति किंचन ॥७०४॥

इति स्वाभिमतं सर्वं तेन चास्य विरुद्धता ।

वस्तुवृत्तानुरोधेन व्यापारः फलवानिह ॥७०५॥

न कुलालवशाद् व्योम शरावायाप्यलं यतः ।

आत्मज्ञानं प्रसिद्धं चेद्विधेरिव विधिः कुतः ।

अथाप्रसिद्धं नितरां विधिर्नैवोपपद्यते ॥७०६॥

कैवल्यकारिता बुद्धेर्नियोगादेव चेद्भवेत् ।

नियोगार्थावगतये नियोगोऽन्योऽपि मृग्यताम् ॥७०७॥तत्त्वमस्यादिवाक्योत्थं विज्ञानं स्वफलं स्वतः ।

अतोऽवगम्यतेऽस्माभिस्तृप्त्याख्यफलवद्भुजेः ॥७०८॥

स्वाध्यायोऽध्येतव्य इति व्ध्यन्तरमृते यथा ।

विध्यर्थावगमस्तद्वदस्त्विहाप्यभिधाश्रुतेः ॥७०९॥

नियोगविरहादस्य यद्यर्थावगमो मृषा ।

इहापि तदमानत्वमभिधानश्रुतेरिव ॥७१०॥

भवेद्विध्यनुकूला वा अभिधा यदि वा विधिः ।

अभिधावर्त्मयायी स्यात्तत्र दोषगुणाविमौ ॥७११॥

स्याद् द्युलोकाग्निवज्ज्ञानं यदि विध्यनुरोधिनी ।

अभिधाश्रुतिरदृष्टार्था सम्यग्ज्ञानं तु दुर्लभम् ॥७१२॥

अथाभिधानुरोधी स्यान्नियोगोऽयं तथापि च ।

अभिधानुविधायित्वाद्विध्यर्थोऽत्र सुदुर्लभः ॥७१३॥

प्राक्तु वाक्यार्थविज्ञानात्तन्निविष्टपदार्थयोः ।

अन्वयव्यतिरेकाख्यविवेकाय विधिर्भवेत् ॥७१४॥

वाक्यार्थप्रतिपत्तौ हि पदार्थाज्ञानमेव च ।

प्रतिबन्धो यतस्तस्मादन्वयाद्यवलोकनम् ॥७१५॥

वाक्यार्थज्ञानकाले यः पदार्थो नैव विद्यते ।

कर्तव्यः कारकापेक्षो विधेयः स न संशयः ॥७१६॥

विपरीतस्ततो यस्तु वाक्यादेवावगम्यते ।

नित्योऽकर्मप्रयुक्तः सन्न विधेयः कथंचन ॥७१७॥

स्वसिद्धेः कारणं नान्यज्ज्ञानमज्ञानहानये ।

यस्मादपेक्षते तस्मान्न निदिध्यासनाय तत् ॥७१८॥

सिद्धिमप्यात्मकार्यस्य कारणं सिद्धये न चेत् ।

विध्यपेक्षं तदेव स्यान्न स्वसिद्धिप्रकाशकम् ॥७१६॥

तस्मात्कूटस्थविज्ञानं प्रत्याख्याताखिलद्वयम् ।

आनन्दं ब्रह्मणो विद्वान्न बिभेति कुतश्चन ॥७२०॥

ब्रह्मणो ब्राह्मणस्येति भेदश्चात्रौपचारिकः ।

राहोः शिरोवन्मुख्यस्तु नैव स्यान्निर्गुणत्वतः ॥७२१॥

महिमा ब्राह्मणस्यैष हानिवृद्धिविवर्जितः ।

स्वतः सिद्धेर्विजानंस्तं न बिभेति कुतश्चन ॥७२२॥

विद्वान्सन्न बिभेतीति विद्याकालं भवेत्फलम् ।

न तु स्वर्गादिवत्प्राप्यं भुञ्जानस्तृप्यतीतिवत् ॥७२३॥

यतोऽविद्यातिरेकेण प्रतिबन्धो न विद्यते ।

तन्नाशानन्तरां मुक्तिं विद्वानिति ततोवऽदत् ॥७२४॥

भयहेतुर्द्वयं यस्मात्तच्चाविद्यासमुद्भवम् ।

प्लुष्टायां विद्यया तस्यां न कुतश्चन भीर्भवेत् ॥७२५॥

परमात्मधियैतस्मिन्प्रत्यगात्मनि केवले ।

निरस्तायामविद्यायां भयं नास्ति कुतश्चन ॥७२६॥

निर्धूतपदवाक्यार्थमित्येवं प्रतिपत्तये ।

यतो वाचो निवर्तन्ते इत्येवं वचनं श्रुतेः ॥७२७॥

तथा मनोविकल्पानां निषेधाय परात्मनि ।

धिया सहेत्यतो वक्ति श्रुतिर्याथात्म्यबोधिनी ॥७२८॥

निषिध्य नायमात्मेति भिन्नमात्मोपलम्भनम् ।

अनन्यानुभवं ब्रह्म यमेवेत्याह नः श्रुतिः ॥७२९॥

प्रत्यग्ब्रह्मावसायित्वाद्भेदानां रज्जुसर्पवत् ।

उदाहारि ततः श्रुत्या ह्ययं श्लोको मनोमये ॥७३०॥

विद्वानेव परं ब्रह्म आत्मनाऽऽत्मानमद्वयम् ।

न बिभेत्येकलोऽद्वन्द्वो भयहेतोरसंभवात् ॥७३१॥

ननु साध्वक्रिया हेतुः पापानुष्ठानमेव च ।

इत्येतस्य निषेधार्थमेतं हेत्युच्यतेऽधुना ॥७३२॥

नैतमेवंविदं यस्माद्वावेतीहावधारणे ।

न तपत्यन्तकाले तमकर्तृत्वात्मवेदिनम् ॥७३३॥

क्रियाफलस्य सर्वस्य कर्तृगामित्वकारणात् ॥७३४॥

धिङ्मां योऽहं शुभं कर्म जीवन्नाकरवं क्वचित् ।

अकार्षं च सदा पापं ह्यतो भयमुपस्थितम् ॥७३५॥

यस्मद्धेतोर्महांस्तापोऽविद्यासंवीतचेतसाम् ।

जायते मृतिकाले हि हिक्किकावशवर्तिनाम् ॥७३६॥

फलस्यायं स्वभावो हि यत्स्वकर्त्रनुगामिता ।

अतो न तपतो ज्ञोत्थावकर्तारं शुभाशुभौ ॥७३७॥

कस्मान्न तपतस्तौ चेद्धर्माधर्मौ विपश्चितम् ।

कौटस्थ्यादद्वयत्वाच्च प्लुष्यत्येव शुभाशुभे ॥७३८॥

स य एवं यथोक्तार्थं विद्वानेते शुभाशुभे ॥७३९॥

साधुकर्माक्रिया या च पापानुष्ठानमेव च ।

अकर्ताऽस्मीतिविज्ञानहुताशेनाञ्जसा द्रुतम् ॥७४०॥

दग्ध्वा निरन्वये कृत्वा ह्यात्मानं स्पृणुते यतः ।

स्पृणोतिर्बलकर्माऽयमात्मानं बलयत्यतः ॥७४१॥

अविद्यासंश्रयादात्मा बलीयानपि दुर्बलः ।

अविद्या राजयक्ष्माऽस्य कार्श्यमेति तया यतः ।

ध्वस्तायां विद्यया तस्यामात्मानं बलयत्यतः ॥७४२॥

बोधेनेव निरस्तायां निद्रायां स्वप्नदर्शनम् ।

बुद्धात्मशेषतामेति तथेहैकलशेषताम् ॥७४३॥

अथवा एष एवोभे सत्यादृश्यादिलक्षणः ।

शुभाशुभे यतस्तस्मादात्मानं बलयत्ययम् ॥७४४॥

लङ्गदेहाश्रितं कार्श्यं तच्च कर्मनिबन्धनम् ।

कर्म कर्त्रादिसंभूतं कर्त्राद्यज्ञानहेतुकम् ॥७४५॥

अहं ब्रह्मेत्यतो ज्ञानाद्ध्वस्तायां प्रत्य्गात्मनि ।

कार्श्यहेतावविद्यायामेकत्वाद्बलयत्ययम् ॥७४६॥

स्वतो बुद्धं स्वतः शुद्धं स्वतो मुक्तं यथोदितम् ।

वेदैवं यः स्वमात्मानं फलं तस्येदृशं स्मृतम् ॥७४७॥

इतीत्युक्तपरामर्शो ब्रह्मणोऽद्वयरूपिणः ।

साक्षात्तद्बोधहेतुत्वाद्वल्ली ह्युपनिषद्भवेत् ॥७४८॥

विद्यैवोपनिषज्ज्ञेया तयैवोपेत्य निर्द्वयम् ।

विन्दते निर्भयात्मानं तस्मादुपनिषत्स्मृता ॥७४९॥

इमां वल्लीं तु तादर्थ्यात्परब्रह्मविदो गुणात् ।

सदोपनिषदित्यूचुस्त्यक्तसर्वैषणाः शुभाम् ॥७५०॥

इति नवमोऽनुवाकः ॥९॥

इति ब्रह्मवल्ल्या वार्तिकानि समाप्तानि ॥

भृगुवल्ली

सत्यं ज्ञानमनन्तं यद् ब्रह्मोक्तं प्रत्य्गात्मनि ।

तदभिन्नं परं ज्ञानमुक्तं मोहापनोदि यत् ॥१॥

अभिधित्सुरथेदानीं यथोक्तज्ञानसिद्धये ।

यत्साधकतमं तस्य प्राप्त्यै प्रववृते श्रुतिः ॥२॥

गुरुद्वारैव विद्येयमाचार्याद्धेति नः श्रुतिः ।

शिष्योपाध्यायरूपेयमत आख्यायिकोच्यते ॥३॥

अधीहि भगवो ब्रह्मेत्येतन्मन्त्राभिशब्दितम् ।

अन्तर्णीतणिजर्थस्य ह्यधीहीति भवेद्यतः ॥४॥

जिज्ञासुः परमं ब्रह्म श्रद्धाभक्तिपुरःसरः ।

उपसीदेद्गरीयांसं मन्त्रेणानेन शुद्धधीः ॥५॥

मोक्षादर्वाक्षु भोगेषु व्यावृत्तकरणो भृगुः ।

अध्यापय परं ब्रह्मेत्यपृच्छद्वरुणं गुरुम् ॥६॥

अन्नं प्राणमितीत्यादि वरुणो भृगुवेऽवदत् ।

देहकारणमन्नं स्यात्प्राणः प्राणादिकारणम् ।

चक्षुः श्रोत्रं मनो वाक्च करणान्युपलब्धये ॥७॥

अन्वयव्यतिरेकोक्तिर्ब्रह्मणो वोपलब्धये ॥८॥

अनिर्देश्यस्य वा भूम्नो लक्षणस्य प्रवृत्तये ।

अन्नं प्राणमितीत्यादि प्रत्यग्धर्मोपदिश्यते ॥९॥

प्राणस्य प्राणमित्येवं श्रुतिरप्याश्रिता भवेत् ।

कर्मश्रुतिश्च ब्रह्मत्वे वाचमित्यादि युज्यते ॥१०॥

अन्नादयः पदार्था वा अन्वयव्यतिरेकयोः ।

इहोच्यन्ते प्रवृत्त्यर्थं सौकर्यं स्यात्कथं न्विति ॥११॥

उत्पत्तिस्थितिनाशेषु ब्रह्मादिस्थावरावधि ।

नात्येति ब्रह्मरूपं यत्तद्ब्रह्मेति प्रतीयताम् ॥१२॥

विजिज्ञासस्व तद्ब्रह्म यदेवंलक्षणं भवेत् ।

अनुत्पन्नमहीनं च जगदुत्पत्तिहानिभिः ॥१३॥

तपश्चचार तच्छ्रुत्वा भृगुर्ब्रह्ह्मोपलब्धये ।

प्रतिपेदे तपोऽनुक्तं सावशेषोक्तिकारणात् ॥१४॥

शृंगग्राहिकयोक्त्वाऽपि ह्यन्नं ब्रह्मेति लक्षणम् ।

पितोवाच यतस्तस्मात्तपो भेजे स्वयं भृगुः ॥१५॥

ब्रह्म साक्षान्न निर्दिष्तं लक्षणोक्तेरतो भृगुः ।

नूनमाकाङ्क्षते योग्यं साधनं ब्रह्मवित्तये ॥१६॥

तपोविशेषादित्सा स्यात्तत्साधनतमत्वतः ।

यद्दुस्तरं यद्दुरापमिति स्मृत्यनुशासनात् ॥१७॥

मनसश्चेन्द्रियाणां चेत्येवमाध्यात्मिकं तपः ।

इह न्याय्यं प्रसिद्धं तु ह्यारादुपकरोति नः ॥१८॥

अन्वयव्यतिरेकादिचिन्तनं वा तपो भवेत् ।

अहं ब्रह्मेतिवाक्यार्थबोधायालमिदं यतः ॥१९॥

कोऽहं कस्य कुतो वेति कः कथं वा भवेदिति ।

प्रयोजनमतिर्नित्यमेवं मोक्षाश्रमी भवेत् ।

व्यासः प्राहात एवेदं मुमुक्षोर्मुक्तये तपः ॥२०॥

यतो वा इति चैवं स्यादुक्तमेव परं तपः ॥२१॥

इति प्रथमोऽनुवाकः ॥१॥

उक्तलक्षणसंपन्नं तपस्तप्त्वा प्रपन्नवान् ।

अन्नं ब्रह्मेति भूतानामुत्पत्त्यादिसमन्वयात् ॥२२॥

उक्तान्यन्नमयादीनि यानि तेषां तु कारणम् ।

अन्नादि प्रतिपत्तव्यं न हि कार्येऽस्ति लक्षणम् ॥२३॥

शृङ्गं ह्यन्नमयाद्येतदन्नादेरुपजायते ।

कार्यप्रविलयश्रुत्या कारणानन्दमेत्यतः ॥२४॥

कार्याणि कारणेष्वेवं तानि चैवोत्तरोत्तरम् ।

प्रविलाप्य परानन्दं यायाद्वाचामगोचरम् ॥२५॥

अन्नं ब्रह्मेति विज्ञाय कार्यत्वं तस्य वीक्ष्य सः ।

संशयोच्छित्तये भूयो गत्वाऽपृच्छद् गुरुं भृगुः ॥२६॥

अन्नादेर्ब्रह्मणश्चैवं दोषं दृष्ट्वा स कार्यताम् ।

भूयो भूयः परं ब्रह्म पप्रच्छाऽऽतृण्णिवर्तनात् ॥२७॥

यावत्साक्षात्परं ब्रह्म करविन्यस्तबिल्ववत् ।

न वेत्ति निर्बुभुत्सुः सन्न तावद्विनिवर्तते ॥२८॥

विजिज्ञासस्व तद्ब्रह्म तपसेति पुनः पुनः ।

बुवञ्ज्ञापयतीहास्मांस्तपसैवात्मवीक्षणम् ॥२९॥

इतिद्वितीयतृतीयचतुर्थपञ्चमानुवाकाः ॥२॥३॥४॥५॥

अन्वयव्यतिरेकाभ्यामेवं स शनकैर्भृगुः ।

तपसैव परं ब्रह्म विजज्ञौ प्रत्यगात्मनि ॥३०॥

यस्मादेवमतः कार्यं संसारं प्रजिहासुभिः ।

प्रत्यग्ब्रह्मावबोधाय सदा निष्कल्मषं तपः ॥३१॥

व्युत्थायाऽऽख्यायिकारूपात्तन्निर्वृत्तमथाधुना ।

श्रुतिः स्वेनैव रूपेण व्याचष्टेऽर्थं प्रयत्नतः ॥३२॥

भृगुणा विदिता यस्माद्भार्गवीयं भवेदतः ।

वारुणी वरुणोक्त्वत्वाद्विद्या स्याद्ब्रह्मवेदनात् ॥३३॥

युष्मदस्मद्विभागोऽयं यत्र व्यावर्ततेऽञ्जसा ।

स आत्मा तत्परं व्योम तत्र विद्या प्रतिष्ठिता ॥३४॥

आत्मता ब्रह्मणो यत्र आत्मनो ब्रह्मता तथा ।

अहं ब्रह्मेत्यवाक्यार्थमेवं वाक्यात्प्रपद्यते ॥३५॥

अन्योऽपि भृगुवत्तप्त्वा तप ऐकाग्र्यलक्षणम् ।

कोशान्निरस्य पञ्चापि प्रतिष्ठां लभते पराम् ॥३६॥

ब्रह्म पुच्छं प्रतिष्ठेति वल्ल्योक्तं पूर्वया तु यत् ।

तस्यामेव प्रतिष्ठायां विद्वान्संप्रतितिष्ठति ॥३७॥

अन्नाद्युपासकानां वा फलमेतदिहोच्यते ।

न्याय्यं नावाप्तकामानामन्नादिफलकीर्तनम् ॥३८॥

भूयोऽन्नवान्दीप्तवह्निर्महांश्च स्यात्प्रजादिभिः ।

शान्तिदान्त्यादिहेतुस्त्वङ् ब्रह्मवर्चसमुच्यते ॥३९॥

इति षष्ठोऽनुवाकः ॥६॥

अन्नमेव गुरुर्न्याय्यमुत्तरज्ञानहेतुतः ।

अन्नं न निन्द्यात्तेनाऽऽदौ व्रतं स्यात्तदुपासितुः ॥४०॥

अन्योन्यस्थितिहेतुत्वादन्नान्नादत्वमुच्यते ।

शरीरप्राणयोरेवमुत्तरेष्वपि निर्णयः ॥४१॥

इति सप्तमोऽनुवाकः ॥७॥

प्राप्तं न परिचक्षीत त्वन्नं व्रतमिदं भवेत् ।

अन्नं सुबहु कुर्वीत तथैवेहोत्तरं व्रतम् ॥४२॥

इति अष्टमनवमानुवाकौ ॥८॥९॥

वसत्यर्थं तथाऽऽयातं प्रत्याचक्षीत नैव तम् ।

वसते चान्नदानार्थं कुर्यादन्नं गृही बहु ॥४३॥

एतद्वै मुखत इति सत्कारोक्तिस्त्रिधा भवेत् ।

वयोवस्था त्रिधा वा स्यादन्नदानविवक्षया ॥४४॥

राद्धं सिद्धं भवेदन्नं पात्रेभ्यो यस्य तस्य तु ।

यथासत्कारवयसी अन्नदानफलं भवेत् ॥४५॥

गृहिणो ह्यन्नवन्तोऽपि यत आचक्षते सदा ।

अराधि सिद्धमेवान्नमतिथ्यर्थं न संशयः ।

यत एवमतः कार्यं बह्वन्नं यत्नतः सदा ॥४६॥

अपि चान्नस्य माहात्म्यमिदमन्यद्यथावयः ॥४७॥

यथाश्रद्धं यथाकालं यथासत्कारमेव च ।

अन्नं दददवाप्नोति तत्तथैव न संशयः ॥४८॥

उपात्तरक्षणं क्षेमो ब्रह्मैतद्वाचि संश्रितम् ।

क्षेमहेतुर्यतो वाक्यं तदुपासीत वाच्यतः ॥४९॥

अप्राप्तप्रापणं योगः क्षेमश्चोभयरूपभृत् ।

प्राणापानाश्रयं ब्रह्म तदुपासीत तौ ह्यतः ॥५०॥

योगक्षेमात्मकं ब्रह्म प्राणापानसमाश्रयम् ।

कर्मेति हस्तयोस्तद्वदुपासीताप्रमादवान् ॥५१॥

तथा गतिरिति ध्येयं पादयोर्ब्रह्म सर्वदा ।

विमुक्तिरिति पायौ च समाज्ञा मानुषीः स्मृताः ॥५२॥

मनुष्यविषया यस्मादाज्ञा विष्णोरियं ततः ।

समाज्ञा मानुषीस्त्वेवं सदैवाऽऽचक्षते बुधाः ॥५३॥

अथ दैवीः समाज्ञास्तु उपासीत यथाक्रमम् ।

वृष्टौ तृप्तिरिति ध्येयं तृप्तेर्वृष्टिसमन्वयात् ॥५४॥

तेन तेनात्मना तद्वदुत्तरेष्वपि चिन्तयेत् ।

ब्रह्मोपस्थ उपासीत प्रजात्यादिगुणात्मकम् ॥५५॥

प्रजातिः पुत्रपौत्रादिरमृतत्वं ततः पितुः ।

आनन्दः पुरुषार्थोऽत्र सोप्युपस्थाश्रयो भवेत् ॥५६॥

आकाशे सर्वमित्येवं ब्रह्मोपास्यं समाहितैः ।

सर्वाश्रयं तदाकाश उपासीनस्य शिष्यते ॥५७॥

तत्प्रतिष्ठेत्युपासीत प्रतिष्ठावानसौ भवेत् ।

उपासनानुरूपं स्यात्फलं यादृगिदं तथा ॥५८॥

तद्ब्रह्म मह इत्येवमुपासीत ततः फलम् ।

प्रजादिभिर्महान्स स्यात्तं यथेति श्रुतिस्तथा ॥५९॥

तन्मन इत्युपासीत मनस्वी मानवान्भवेत् ।

प्रह्वीभावो नमोऽर्थः स्यात्फलं तस्येदमुच्यते ।

नम्यन्तेऽस्य यथाकामं विषया भोगकारिणः ॥६०॥

यस्तु ब्रह्मेति तद्ब्रह्म ह्युपासीत यथोदितम् ।

फलं तस्य तदेव स्यादिति पूर्वमवादिषम् ॥६१॥

ब्रह्मणो ब्राह्मणस्यैव परिमरं ब्रह्म तत्तदा ॥६२॥

विद्युद्वृष्टिः शशी भानुरग्निश्चेति यतः श्रुतिः ।

वायौ म्रियन्त इत्याह परिमरस्तेन कीर्त्यते ॥६३॥

अनन्यश्चायमाकाशो वायुना ब्रह्मणा च खम् ।

द्विषन्तश्चाद्विषन्तश्च म्रियन्ते तस्य शत्रवः ॥६४॥

प्राणो वा अन्नमित्यादिवियदन्तस्य पूर्वया ।

अन्नान्नादत्वं श्रुत्योक्तं कार्यत्वात्संहतस्य हि ।

अन्नान्नादत्वमस्यैव कथं नाम प्रतीयते ॥६५॥

मा भूद् ब्रह्मणि तत्सक्तिर्मनोवाचामगोचरे ॥६६॥

अविद्याविषयस्तस्माद्भोक्तृभोज्यादिलक्षणः ।

व्यवहारोऽवसेयः स्यान्न तु सत्यादिलक्षणे ॥६७।

अविद्योत्थं द्वयाभासं भोज्यभोक्तृत्वलक्षणम् ।

यत्र हि द्वैतमित्याद्या श्रुतिर्नः प्रत्यपीपदत् ॥६८॥

यत्र त्वस्येति विध्वस्तसर्वाविद्यादिलक्षणे ।

निषेधति सदाऽविद्याध्यस्तं द्वैतमिहात्मनि ॥६९॥

एकत्वाच्च न संसारः क्रियाकारकलक्षणः ।

कुतस्तदिति चेत्तत्र स यश्चायमितीर्यते ॥७०॥

सह ब्रह्मणेति यच्चोक्तं निर्णयस्तस्य साम्प्रतम् ।

कथं नु सकलान्कामानश्नुते युगपद्बुधः ।

प्रतिपत्तयेऽस्यार्थस्य श्रुतिः प्रववृते परा ॥७१॥

न सहार्थे तृतीयेयं न्यायोऽत्र प्राक्समीरितः ।

यतोऽतोऽत्र तृतीयेयं ग्राह्येत्थंभूतलक्षणा ॥७२॥

हेत्वर्था वा भवेदेषा तृतीया ब्रह्मणेति या ।

सर्वकामाशनं यस्माद् ब्रह्मणैवोपपद्यते ॥७३॥

निरात्मकस्य सर्वस्य ब्रह्माऽऽत्मा येन तत्परम् ।

सत्यज्ञानादिरूपत्वात्तदेतदधुनोच्यते ॥७४॥

स यश्चायमिति ह्युक्तिरन्नान्नादादिकस्य हि ।

ग्रन्थस्य ग्रसनार्थाय ब्रह्मविद्यापरस्य तु ॥७५॥

संक्रम्य विद्यया सर्वानविद्योत्थाननात्मनः ।

आत्मनाऽऽत्मानमापन्नः सत्यादृश्यादिलक्षणम् ॥७६॥

उत्कृष्टीतरहीनः सन्निमाल्लोकान्क्रियोद्भवान् ।

कामान्नी कामरूपी सन्नुपाधीननुसंचरन् ॥७७॥

न हि संचरणं साक्षाद्ब्रह्मणोऽस्त्यविकारिणः ।

यत्र हि ध्यायतीवेति तथा च श्रुतिशासनम् ॥७८॥

सर्वात्मत्वादिमाल्लोकान्पश्यन्नात्मतया बुधः ।

एतद्ब्रह्म समं साम गायन्नास्ते कृतार्थतः ॥७९॥

द्वेधा भिन्नमिदं सर्वमन्नमन्नाद एव च ।

सत्यादृश्यादिरूपात्मा अहमेवैतदीक्ष्यताम् ॥८०॥

तयोः श्लोकश्च सम्बन्धो भोज्यभोक्तृत्वल्क्षणः ।

अहमेव यथोक्तात्मा न मत्तोऽन्यस्ततोऽस्ति हि ॥८१॥

क्रियाकारकनिर्मुक्तं पश्यन्नात्मानमात्मनि ।

त्रिरहो इति भवेत्स्तोभो विस्मयार्थश्च स स्मृतः ॥८२॥

त्रिरुक्तिश्चादरार्थेयमहमन्नमितीष्यते ।

अश्रद्दधानलोकस्य प्रतिपत्त्यर्थमुच्यते ॥८३॥

मूर्तामूर्तात्मकस्यास्य ह्यन्नादत्वरूपिणः ।

अतद्वानग्रजोऽहं वै न तदश्नाति हि श्रुतिः ॥८४॥

देवेभ्यः पूर्वमेवाहं नाभिरस्म्यमृतस्य च ।

कारणत्वाद्भवेन्नाभिमन्निष्ठा वाऽमृतात्मता ॥८५॥

अदत्त्वान्नं तु पात्रेभ्यो यो मामश्नाति घस्मरः ।

अहमन्नमदन्तं तं प्रत्यद्मीहान्नवन्नरम् ॥५६॥

यो मां ददाति पात्रेभ्यो देशकालसमन्वितम् ।

दददित्थमसावन्नं मामवत्येव सर्वदा ॥८७॥

सत्यज्ञानादिरूपोऽहमविद्योत्थमशेषतः ।

अहं ह्यभिभवाम्येको दिनकृच्छार्वरं यथा ॥८८॥

इति दशमोऽनुवाकः ॥१०॥

ध्यानैकताननिबिडाहितचेतसोऽजं

प्रध्वस्तकृत्स्ननिजमोहसमस्तदोषम् ।

प्रत्यक्तया शुभधियो यतयोऽभ्युपेत्य

यं देवमेकममलं प्रविशन्ति सोऽव्यात् ॥८९॥

तैत्तिरीयकसारस्य वार्तिकामृतामुत्तमम् ।

मस्करीन्द्रप्रणीतस्य भाष्यस्यैतद्विवेचनम् ॥९०॥

मुमुक्षुसार्थवाहस्य भवनामभृतो यतेः ।

शिष्यश्चकार तद्भक्त्या सुरेशाख्यो महार्थवित् ॥९१॥

इतिश्रीमत्परमहंसपरिव्राजकाचार्यश्रीमच्छंकरभगवत्पूज्यपादशिष्यस्यश्रीमत्सुरेश्वराचार्यस्य कृतिषु तैत्तिरीयकोपनिषद्भाष्यवार्तिकं संपूर्णम् ॥

॥ॐ तत्सत् ॥